
VOORWOORD 


Met  afwagting  is  uitgesien  na  die  publikasie  en 
vrystelling  van  hierdie  boek.  Die  werk  is  baie 
insiggewend  vir  ’n  geslag  wat  geen  kennis  dra  van 
die  vroeë  worsteljare  van  die  Ned  Herv  Kerk  en 
dié  van  die  Ned  Herv  Gemeente  van  Bosmansrust 
in  die  besonder  nie.  Anders  as  die  meeste  doku- 
mentêre  werke,  en  ten  spyte  van  die  feit  dat  dit  oor 
kerkgeskiedenis  handel,  bevat  die  boek  baie  voor- 
beelde  van  fyn  humor  gekoppel  aan  bepaalde  insi- 
dente  en  persone. 

Die  werk  behels  ’n  breë  agtergrondstudie  van 
die  Ned  Herv  Kerk  in  Wes-Transvaal  met  die 
toespitsing  op  die  ontwikkeling  en  groei  van  die 
Gemeente  Bosmansrust  wat  dié  jaar  sy  100-jarige 
bestaan  vier.  Die  historiese  gebeure  oor  die  ont- 
staan  en  voortbestaan  van  die  Bosmansrustge- 
meente  is  baie  duidelik  vervleg  met  die  nasionale 
volksgebeure,  onder  andere  die  Anglo-Boereoor- 
log,  die  rebellie,  staking  en  die  twee  wêreldoorloë. 

Die  keurige  weergawe  gebaseer  op  ’n  indrin- 
gende  navorsing  deur  die  skrywer  verdien  al  die 
lof  wat  dit  toekom. 

Die  gemeente  van  Bosmansrust  wil  hiermee  hoë 
waardering  en  dank  uitspreek  vir  hierdie  grootse 
werkstuk  wat  ds.  C.J.S.  van  Niekerk  deur  middel 
van  diepgaande  studie  geskryf  het.  Vir  elkeen,  ook 
lidmate  van  ander  gemeentes,  sal  dit  insiggewend 
wees  ten  opsigte  van  die  stryd,  groei  en  taak  van 
die  Ned  Herv  Kerk. 


Gemeente  Bosmansrust  1989. 


VOORWOORD  DEUR 
SKRYWER 


INLEIDING 


Om  die  geskiedenis  van  ’n  gemeente  oor  ’n  tyd- 
perk  van  honderd  jaar  te  skryf,  verg  ondersoek, 
navorsing,  studie,  lees  en  luister.  Daarom  het  ek 
met  huiwering  aan  die  versoek  van  die  kerkraad 
voldoen  om  so  ’n  geskiedenis  van  hierdie  ge- 
meente  te  skryf. 

Met  die  skryf  van  die  geskiedenis  het  ek  egter 
ontdek  dat  ek  veeleer  besig  was  om  ’n  lewensver- 
haal  van  ’n  gemeente  te  skryf,  as  bloot  ’n  geskied- 
kundige  oorsig.  Dit  gaan  immers  om  mense  wat 
gelewe  het,  intriges  wat  afgespeel  het,  momente 
wat  in  die  geskiedenis  van  kerk  en  volk  gelewe 
het.  Daarom  hoop  ek  dat  dit  vir  die  leser  sodanige 
leesstof  sal  wees  en  vir  die  gemeente  die  verhaal 
van  God  se  genadige  bemoeienis. 

Nogtans  my  dank  aan  kerkraad  en  gemeente  vir 
die  opdrag  aan  my  gegee. 

My  dank  aan  almal  wat  gegewens,  foto’s, 
gedenkstukke  en  oorlewerings  voorsien  het. 

So  ook  my  dank  aan  die  tikster,  mev.  Hannie 
Pretorius,  die  drukker,  Gutenberg  Boekdrukkers, 
dr.  Daan  van  Wyk  en  die  personeel  van  die  Tyd- 
skrifafdeling,  veral  mej.  Trynie  Nel  wat  die  blad- 
uitleg,  taalversorging  en  proefleeswerk  behartig 
het,  Chris  en  Sarie  Viljoen,  dr.  Johan  Steenkamp, 
vir  elkeen  se  gewaardeerde  aandeel  in  die  versky- 
ning  van  hierdie  verslae. 

Bo  alles  dank  aan  God  vir  die  bestaan  en  lewe 
van  honderd  jaar.  Honderd  jaar  waarin  die  ge- 
meente  draer  van  sy  Woord  en  sy  lig  kon  wees  in 
hierdie  deel  van  Wes-Transvaal. 

Aan  God  die  eer. 

DS.  C.J.S.  VAN  NIEKERK 


Ter  wille  van  die  oningeligte  leser  is  dit  nodig  om 
’n  verduideliking  te  gee  van  die  naam  van  die 
gemeente  en  die  plek  van  die  standplaas  wat  nogal 
verwarrend  kan  wees.  Die  stigtingsnaam  van  die 
gemeente  was  Makwassie  (ook  gespel  Maquassi); 
tewens  die  hele  gebied  in  Wes-Transvaal  (min  of 
meer  die  huidige  distrik  Wolmaransstad)  is  deur 
die  vroeë  intrekkers  so  genoem.  Op  staatkundige 
sowel  as  kerklike  terrein  is  die  wyk  van  Potchef- 
stroom  so  genoem. 

Die  naam  Makwassie  kan  teruggevoer  word  tot 
twee  oorlewerings.  Die  een  is  dat  die  naam  ontleen 
is  aan  ’n  vroeëre  Korannakaptein  met  die  naam 
Mathlawatsie.  Die  ander  een  is  dat  die  naam  ont- 
leen  is  aan  ’n  kruie-plant  (vandag  die  beukesbos- 
sie),  wat  in  die  gebied  vry  algemeen  voorkom  en 
by  kneusing  ’n  besondere  skerp  reuk  afgee.  Mak- 
wassie  is  die  Boesmanwoord  vir  hierdie  bossie. 

Omdat  die  hele  gebied  so  genoem  is,  is  die 
gemeente  wat  in  die  gebied  tot  stand  gekom  het, 
ook  so  genoem,  hoewel  die  kerkplek  op  die  plaas 
Witpoort  aangelê  is.  Om  die  rede  is  daar  dikwels 
gepraat  oor  en  geskryf  van  die  Gemeente  Wit- 
poort.  Daarbenewens  is  die  plek  ook  later  soms 
genoem  Bosmansrust,  omdat  dit  die  eiendom  ge- 
word  het  van  ene  Bosman  wat  ook  die  poskantoor 
geadministreer  het.  In  1951  is  die  naam  van  die 
gemeente  verander  na  Bosmansrust,  veral  ook  op 
aandrang  van  die  kerkraad  van  die  huidige  Ge- 
meente  Makwassie  wat  toe  die  naam  Ennisge- 
meente  gedra  het.  Hoewel  dit  jammer  is  dat  hier- 
die  oudste  gemeente  in  hierdie  geweste  sy  stig- 
tingsnaam  moes  verloor,  was  dit  onhoudbaar  dat 
daar  ’n  gemeente  Makwassie  vyftien  kilometer  van 
die  dorp  Makwassie  sou  bestaan,  terwyl  laasge- 
noemde  gemeente  as  Ennis  (’n  vroeëre  predikant 
van  Klerksdorp)  bekend  sou  staan.  Die  saak  is  toe 
in  1951  reg  gestel  toe  Makwassiegemeente  se  naam 
verander  is  na  die  Bosmansrustgemeente  en  Ennis- 
gemeente  na  Makwassiegemeente. 

Die  saak  staan  dus  so:  die  gemeente  se  naam  is 
Bosmansrust,  die  dorp  Witpoort  en  die  poskan- 
toor  Bosmansrust. 


FEESPROGRAM 

bybel:  Mev.  D.J.  van  Niekerk 

Feeskotnmissie,  1989 


GROETEBOODSKAPPE 


DS.  W.P.  VAN  DER  MERWE 

Met  die  herdenking  van  die  honderd-jarige  bestaan 
van  die  Gemeente  Bosmansrust  wil  ek  en  my  vrou 
hiermee  die  kerkraad  en  gemeente  van  harte  geluk 
wens. 

Vir  my  en  my  eggenote  was  dit  ’n  voorreg  om 
in  hierdie  gemeente  saam  met  die  ander  kombina- 
sie-gemeente(s)  te  kon  dien,  eers  vanaf  26  Januarie 
1951  tot  21  November  1954  in  Bosmansrust, 
Leeudoringstad  en  Makwassie  en  toe  weër  vanaf 
17  Desember  1966  tot  14  Oktober  1972  in  Bloem- 
hof  en  Bosmansrust  en  vir  ’n  tyd  ook  saam  met 
Makwassie. 

Besondere  gebeurtenisse  gedurende  die  eerste 
tyd  van  my  bediening  aldaar  was  die  verandering 
van  die  naam  van  die  gemeente  van  Makwassie  na 
Bosmansrust.  ’n  Ander  was  die  ontvangs  van  die 
Poskoets  op  16  Februarie  1952,  ter  herdenking  van 
die  landing  van  Jan  van  Riebeeck  aan  die  Kaap  in 
1652. 

Ook  het  Witpoort  eenmaal  die  geleentheid 
gehad  om  die  afgevaardigdes  na  die  sitting  van  die 
ringsvergadering  van  die  Ring  van  Potchefstroom 
op  27  Februarie  1954  e.v.d.  te  ontvang  en  in  die  ou 
pastorie  van  Witpoort  te  huisves. 

Met  die  aanname  van  die  beroep  na  Mafekeng  in 
kombinasie  het  ds.  C.J.S.  van  Niekerk  as  konsu- 
lent,  die  dag  van  my  ontslag  op  27  November 
1954,  by  die  kerkraad  van  Bosmansrust,  met  die 
oog  op  die  beroep  van  ’n  predikant,  aanbeveel  om 
met  Bloemhof-gemeente  ’n  kombinasie  te  probeer 
sluit.  Hierdie  kombinasie  het  werklikheid  geword 
toe  ek  vanaf  Sasolburg  beroep  is  en  op  17  De- 
sember  1966  te  Witpoort  ontvang  en  bevestig  is. 

Tydens  hierdie  ses  jaar  van  my  bediening  van 
die  Gemeentes  Bloemhof  en  Bosmansrust  en  vir  ’n 
tyd  ook  nog  Makwassie,  is  die  kerkgebou  op  Wit- 
poort  gerestoureer,  nuwe  banke,  nagmaaltafels  en 
stoele  aangekoop  en  die  dag  van  ons  afskeid  op 
Saterdag,  14  Oktober  1972,  met  die  aanname  van 
die  beroep  na  Horison-Ontdekkers,  het  my  egge- 
note  die  hoeksteen  van  die  nuwe  kerksaal  onthul. 

Ons  sal  Bosmansrust-gemeente  en  Wes-Trans- 
v^al  nooit  vergeet  nie.  Mag  God  u vir  die  toekoms 
in  sy  hand  hou  en  u seën! 


DS.  B.J.  VAN  STADEN 

Met  dankbaarheid  en  aangename  herinneringe 
dink  ons  steeds  aan  die  Gemeente  Bosmansrust. 
Dit  bly  vir  ons  een  van  die  mooi  mylpale  op  die 
pad  wat  ons  vir  ’n  tyd  lank  saam  met  diep  gelo- 
wige,  gasvrye  en  liefdevolle  mense  kon  loop. 
Daarom  verheug  dit  ons  om  uitgenooi  te  wees  om 
fees  te  vier  saam  met  die  gemeente  wat  ons  liefhet. 

Hierdie  boodskap  van  gelukwense  met  die  hon- 
derdjarige  bestaan  van  die  gemeente  kom  uit  ons 
harte.  Mag  die  feesviering  ’n  ware  fees  van  dank- 
baarheid  en  blydskap  wees! 

Ons  bede  is  dat  ons  Hemelse  Vader,  wat  hierdie 
eeu  lank  geseën  en  bewaar  het,  steeds  krag  uit  die 
Hoogte  aan  sy  gemeente  mag  skenk  om  tot  sy  eer 
en  verheerliking,  ook  in  die  toekoms  die  konin- 
kryk  van  die  hemel  te  soek. 

DS.  J.L.J.  SMIT 

’n  Verjaarsdag  is  altyd  ’n  besondere  geleentheid.  ’n 
Geleentheid  vir  blydskap,  goeie  wense,  dankbare 
terugkyk  en  miskien  veral,  hoop  op  die  toekoms. 

In  die  lewe  van  ’n  gemeente  is  dit  ook  so.  Des  te 
meer  as  die  geleentheid  ’n  honderdste  herdenking 
is.  Selfs  nog  meer  so  as  mens  kan  terugkyk  oor  die 
honderd  jaar  en  kan  sien  wat  alles  gebeur  het. 
Hoedat  die  Kerk  van  ’n  klein  en  nederige  begin 
kon  groei  en  bloei  in  ’n  omgewing  wat  aanvanklik 
maar  woes  en  leeg  was. 

In  baie  opsigte  herinner  die  gemeente  aan  ’n  ou 
moeder  wat  as  jong  meisie  self  haar  weg  in  die 
wêreld  moes  vind  en  wat  nou,  na  ’n  honderd  jaar, 
kan  terugkyk  en  die  kinders  en  kleinkinders  en 
agterkleinkinders  wat  van  haar  afgestam  het,  met 
genot  en  met  trots  kan  aanskou.  Klein  begin  en 
nou  weer  klein  maar  nog  steeds  lewend  en  wer- 
kend  in  die  akker  van  haar  Here.  ’n  Lewende 
getuienis  van  die  genade  wat  gewone  sondaar- 
mense  altyd  in  die  oë  van  die  Here  gevind  het  en 
steeds  vind. 

Dit  was  my  beskore  om  nagenoeg  drie  en  ’n 
halfjaar  van  my  lewe  as  predikant  van  hierdie  ge- 
meente  te  kon  dien.  Dit  was  ’n  tydperk  goed 
deurgebring.  Vol  aangename  herinneringe  aan 
mense  en  geleenthede.  Bosmansrust  sal  altyd  ’n 
besondere  plekkie  in  my  gemoed  hê.  Die  wens  van 
my  hart  is  dat  hierdie  geskiedkundige  en  eerbied- 
waardige  gemeente  van  ons  Kerk  ook  in  die  toe- 
koms  sy  plek  in  die  ry  van  Hervormde  gemeentes 
sal  volstaan.  Trots  en  arbeidsaam  soos  altyd.  Gelo- 
wig  tot  op  die  dag  dat  ons  Heer  en  Meester  weer 
kom. 


DS.  G.P.  VISSER 

Pas  enkele  maande  gelede  het  ons  die  honderd-en- 
vyftigste  herdenking  van  die  Groot  Trek  uit  die 
Kaapkolonie  gevier.  Die  Gemeente  Bosmansrust 
het  honderd  van  hierdie  honderd-en-vyftig  jaar 
van  ons  volk  se  wel  en  wee  in  die  binneland  reeds 
meegemaak.  Dit  laat  ’n  mens  onwillekeurig  dink 
aan  die  woorde  van  Moses  in  Ps.  90  vers  1:  “Here, 
U was  vir  ons  ’n  toevlug  van  geslag  tot  geslag.” 

Met  hierdie  feesvieringe  gedenk  ons  dan  bo  alles 
die  instandhoudingswerk  van  die  Here  in  die  be- 
diening  van  die  onverganklike  voedsel  wat  Chris- 
tus  vir  ons  gebring  het.  Saam  met  Bosmansrust 
loof  en  dank  ons  Hom  vir  sy  sorg  en  troue  hoede. 

Ook  kyk  ons  in  beskeidenheid  terug  op  die 
werk  van  hulle  wat  ons  hier  voorgegaan  het.  Hulle 
het  dit  nie  altyd  maklik  gehad  nie,  maar  tog  het 
hulle  instrument  in  die  hand  van  die  Allerhoogste 
gebly  en  so  vir  ons  ’n  ryke  erfenis  nagelaat.  Met 
hierdie  terugblik  eer  ons  hulle  vir  hulle  ywer  en 
toewyding  aan  die  Heer  van  die  Kerk  en  leer  ons 
van  hulle  vir  die  pad  vorentoe  na  die  nuwejerusa- 
lem. 

Aan  die  huidige  kerkraad  en  gemeente  ’n  hart- 
like  gelukwensing  met  hierdie  mylpaal  op  die  trek- 
pad  van  u gemeente.  Mag  God  gee  dat  die  dure 
opdrag  van  Paulus  aan  Timoteus  ook  in  die  lewens 
van  ons  en  ons  kinders  gestand  gedoen  sal  kan 
word:  “Timoteus,  bewaar  wat  aan  jou  toevertrou 
is!” 

Dit  was  ’n  voorreg  om  vir  ’n  tydperk  deel  te 
kon  wees  van  die  Gemeente  Bosmansrust. 


MEV.  H.  LABUSCHAGNE 

Dit  is  vir  my  ’n  eer  en  voorreg  om  my  groete  en 
gelukwensing  oor  te  dra  aan  my  eerste  gemeente 
waar  ons  getroud  is  en  waar  ek  as  jong  predi- 
kantsvrou  my  voete  moes  vind!  Vir  ’n  dogter  uit 
die  Ned.  Gereformeerde  kerk  was  dit  voorwaar 
nie  ’n  maklike  taak  nie  maar  met  die  opregte  gul- 
hartige  en  vriendelike  manier  waarop  hierdie  ge- 
meente  ons  ontvang  het,  is  my  taak  vir  my  baie 
ligter  gemaak.  Alhoewel  ek  baie  skrikkerig  vir 
sommige  van  die  ouderlinge  was,  het  hulle  met 
hulle  eerbiedige,  opregte  en  Christelike  optrede 
ons  gou  tuis  laat  voel. 

Omdat  ek  self  al  bejaard  is,  glo  ek  dat  daar  min 
of  geen  van  daardie  pioniers  nog  lewe.  Dit  is  voor- 
waar  ’n  voorreg  dat  hierdie  gemeente  nieteen- 
staande  die  ontvolking  van  die  platteland  en  die 
verstedeliking  van  veral  die  jong  mense,  staande 
gebly  het  en  vanjaar  die  eeufees  kan  vier. 

Ons  glo  dat  slegs  ’n  diep  geloof  en  ’n  onwrik- 
bare  en  volgehoue  vertroue  in  die  Almagtige  hier- 
die  klein  kuddetjie  staande  hou. 

My  aangename  voorreg  is  om  die  gemeente 
geluk  te  wens  met  die  mylpaal  wat  bereik  is  en  u 
toe  te  bid  sterkte  om  ander  moeilike  omstandig- 
hede  staande  te  bly. 

Ons  bede  is  dat  die  naweek  van  feesvieringe  baie 
geseënd  sal  wees. 


MEV.  EUGÉNE  BIERMAN 

Baie  dankie  vir  die  uitnodiging  dat  ek  ’n  kort 
boodskap  aan  u kan  stuur.  Vir  ’n  honderd  jaar  se 
genade  kom  al  die  eer  aan  die  Koning  van  die  Kerk 
toe. 

My  oorlede  man  se  eerste  gemeente  was  Bos- 
mansrust  en  is  hy  op  9 April  1938  aldaar  georden. 
Ek  onthou  nog  baie  goed  hoe  hy  vertel  het  van  sy 
“eerste  liefde”.  In  die  lewe  van  ’n  predikant  bly  sy 
eerste  gemeente  waar  hy  georden  word,  altyd  sy 
eerste  liefde. 

Gedurende  1940  het  hy  ’n  beroep  na  die  Ge- 
meente  Losberg  aangeneem  en  is  ons  gedurende 
1943  in  die  Gemeente  Losberg  getroud.  Na  ’n 
huwelikslewe  van  35  jaar  is  hy  in  die  Gemeente 
Noordwestelike  Pretoria,  waar  ons  toe  gearbei 
het,  skielik  die  nag  van  29  Sept.  1978  oorlede.  Uit 
die  huwelik  is  drie  dogters  gebore. 

My  innige  gebede  en  goeie  wense  vergesel  u as 
kerkraad  en  gemeente  vir  voorspoedige  en  ge- 
seënde  jare  wat  voorlê. 

Sefanja  3:16,  17: 

“Daardie  dag  sal  daar  vir  Jerusalem  gesê  word: 

Moenie  bang  wees  nie,  Sion.  Moenie  jou  hande 
moedeloos  laat  hang  nie!  Die  Here  jou  God  is  by 
jou:  Hy,  die  Krygsman  wat  red,  Hy  is  vol 
vreugde  oor  jou.  Hy  is  stil-tevrede  in  sy  liefde. 
Hy  jubel  en  juig  oor  jou!” 


MEV.  M.E.B.  VENTER 

Die  Gemeente  Witpoort  is  ’n  geskiedkundige  dor- 
pie  in  Wes-Transvaal.  Die  band  wat  Witpoort  met 
Suid-Afrika  se  kort  maar  kleurvolle  verlede  ver- 
bind,  voer  ons  terug  na  die  jaar  1822,  toe  twee 
Wesleyaanse  sendelinge  Samuel  Broadbent  en  T.J. 
Hodgson  ’n  sendingstasie  hier  gevestig  het.  Mev. 
Broadbent  het  op  1 Julie  1823  in  ’n  eenvoudige 
huisie  wat  met  pale  en  latte  gebou  was  en  met  nat 
rieme  aanmekaar  geheg  en  met  modder  gepleister, 
die  lewe  aan  ’n  seun  geskenk,  naamlik  Lewis 
Broadbent.  Die  eerste  blanke  kind  wat  noord  van 
die  Vaalrivier  gebore  is,  en  die  eerste  Europeana 
wat  oor  die  Vaalrivier  gegaan  het. 

Op  die  terrein  van  die  sendingstasie  is  vandag 
nog  die  fondasie  van  Broadbent  se  huis,  sowel  as 
die  ruïnes  van  Hogson  se  latere  huis  te  sien. 

’n  Gedenkplaat  is  deur  die  Historiese  Monu- 
mente  Kommissie  op  die  terrein  aangebring. 

My  man  ds.  P.J.J.  Venter  en  ons  gesin  is  buite 
Witpoort  ontmoet  op  14  Januarie  1944.  Op  15 
Januarie  is  hy  bevestig  deur  ds.  P.W.A.  Bierman 
as  leraar  van  die  geskiedkundige  dorpie,  waar  ons 
daarna  die  beroep  aangeneem  het  na  Roodepoort 
in  1949. 

Ons  ondervinding  was  van  ’n  baie  hulpvaardige 
en  vriendelike  gemeente.  Daar  in  die  geweste  het 
ons  baie  ongeslypte  diamante  gevind,  lieflike 
mense. 

Dit  is  vir  my  ’n  eer  en  voorreg  om  die  paar  reëls 
te  rig  aan  die  Eeufeesviering  van  die  gemeente. 
Mag  die  klein  gemeente  steeds  van  krag  tot  krag 
voortgaan  en  as  dit  die  Heer  van  die  Kerk  behaag 
nog  lank  voortbestaan. 

Namens  myself  bid  ek  u toe:  Loof  die  Here 
want  Hy  is  goed,  sy  goedertierenheid  is  tot  in 
Ewigheid. 


HOOFSTUK  1 


ONTSTAANSGESKIEDENIS  TOT  MET  DIE 
ANGLO-BOEREOORLOG  1899-1902 


Ontstaan  van  die  gemeente 

Met  die  vestiging  van  die  Voortrekkers  in  die 
Transvaal,  veral  ook  in  die  westelike  gebiede,  het 
daar  verskillende  sentrums  ontstaan  met  ’n  kon- 
sentrasie  van  mense  in  ’n  gemeenskapslewe.  So 
was  daar  reeds  vroeg  verskillende  wyke  rondom 
die  hoofsentrum  Potchefstroom,  byvoorbeeld 
Klerksdorp,  Makwassie  en  Bloemhof. 

Hierdie  sentrums  het  ook  kerkplekke  geword 
waar  predikante  uit  die  Kaapse  kerk  sporadies  be- 
soek  gebring  het,  eredienste  gehou  en  sakramente 
bedien  het.  Reeds  op  1 November  1841  het  kom- 
mandant  A.H.  Potgieter  en  sy  volgelinge  met  ’n 
kollektelys  rondgegaan  aan  “Lee(de)maten  der 
Hervormde  Kerken  vir  die  bou  van  ’n  kerk  in  die 
dorp  Potchefstroom”  (Visagie  1988:29)  en  op  23 
Februarie  1842  het  die  Volksraad  op  aanbeveling 
van  die  “Adjunktraad  van  die  Vaalrivier”  die  vol- 
gende  persone  aangestel  as  kerkraadslede,  naamlik 
D.  Jacobs,  F.G.  Wolmarans  en  P van  Staden  as 
ouderlinge  en  P.F.  Strydom,  P.  du  Preez,  G. 
Maree  en  H.  Viljoen  as  diakens.  En  op  26  Maart 
1842  met  ’n  besoek  van  ds.  Daniël  Lindley  aan 
Potchefstroom  is  die  eerste  gemeente  van  die 
Voortrekkers  in  Transvaal  gestig  te  wete  die 
Nederduitsch  Hervormde  Gemeente  van  Potchef- 
stroom. 

Met  die  aankoms  van  ds.  Dirk  van  der  Hoff  in 
Mei  1853  in  die  Transvaal  en  sy  bevestiging  as  die 
eerste  vaste  predikant  van  die  Voortrekkers  in 
Transvaal,  met  standplaas  Potchefstroom,  was  dit 
sy  taak  om  die  hele  Transvaal  pastoraal  te  bedien. 
So  het  hy  ook  een  keer  per  jaar  die  lidmate  in  die 
westelike  gebiede  besoek,  eredienste  gehou,  sakra- 
mente  bedien,  huwelike  bevestig  en  alle  ander  pas- 
torale  werk  verrig.  En  so  was  Witpoort  van  vroeg 
af  ’n  kerkplek,  want  op  ’n  vergadering  van  die 
Kommissie  van  die  Algemene  Kerkvergadering  op 
12  Junie  1875  moes  die  predikant  van  Potchef- 
stroom  (ds.  Van  der  Hoff)  verslag  doen  oor  die 
buitewyke.  Op  ’n  daaropvolgende  vergadering  op 
20  Mei  1876  rapporteer  ds.  Van  der  Hoff,  dat  daar 
in  Potchefstroom  se  gemeente  drie  buitewyke  is, 
te  wete  Klerksdorp,  Makwassie  en  Bloemhof.  Die 
kerkraadslede  van  hierdie  wyke  het  reg  van  sitting 


gehad  op  die  kerkraadsvergadering  van  Potchef- 
stroom,  hoewel  hulle  selde  van  die  reg  gebruik 
gemaak  het,  behalwe  as  hulle  “aangeskryf’  is  om 
’n  vergadering  by  te  woon.  Hierdie  buitewyke  het 
egter  geen  selfstandige  kerkrade  gevorm  nie  en 
hoewel  die  predikant  hulle  meermale  daartoe  aan- 
gemoedig  het,  het  die  broeders  telkens  geweier.  In 
die  buitewyke  is  dan  ook  nie  Doop-  en  Lidmatere- 
gisters  gehou  nie  en  die  kerkfondse  is  na  versor- 
ging  van  die  armes  en  ander  noodsaaklike  aankope 
aan  Potchefstroom  oorbetaal. 

Ten  spyte  van  hierdie  aanvanklike  houding  van 
die  buitewyke  het  die  begeerte  tog  ontstaan  en 
gegroei  om  in  selfstandige  gemeentes  te  ontwik- 
kel.  Dit  blyk  dat  die  aanmoediging  van  ds.  Van 
der  Hoff  goeie  resultate  afgewerp  het,  want  in 
1877,  slegs  ’n  jaar  na  sy  verslag  aan  die  Algemene 
Kerkvergadering  dien  daar  ’n  versoekskrif  van 
Klerksdorp  en  Makwassie  voor  die  Kommissie 
van  die  Algemene  Kerkvergadering  om  ’n  self- 
standige  gemeente  te  vorm.  Dit  is  eienaardig  dat 
hierdie  versoek  van  die  hand  gewys  is.  Die  stukke 
is  egter  na  Potchefstroom  se  kerkraad  verwys  vir 
oorweging  en  aanbeveling.  Die  versoek  is  uitein- 

delik  gunstig  oorweeg,  want  Makwassie  (Wit- 
poort)  het  ’n  kerkgebou  begin  oprig  waarvan  ds. 
Van  der  Hoff  reeds  ’n  jaar  later  op  5 Augustus 
1878  die  hoeksteen  gelê  het.  Die  koste  vir  die 
oprigting  van  die  gebou  het  £832  beloop  en  slegs 
ses  maande  na  die  hoeksteenlegging,  op  9 Februa- 
rie  1879,  kon  die  wyk  die  kerk  inwy. 

Rondom  hierdie  kerkplek  het  ’n  kerklike  lewe 
begin  groei  wat  die  ideaal  van  ’n  selfstandige  ge- 
meente  bevorder  het.  Tot  stigting  van  ’n  gemeente 
het  dit  egter  nie  gekom  nie,  want  in  1880  breek  die 
Eerste  Vryheidsoorlog  uit  - ’n  oorlog  waaraan  die 
Wes-Transvalers  op  groot  skaal  deelgeneem  het. 
Daarmee  het  hulle  getoon  en  bevestig  dat  die  Afri- 
kaner  steeds  bereid  was  om  sy  land  en  sy  vryheid 
met  sy  lewe  te  verdedig.  As  hierdie  dinge  op  die 
spel  is,  kan  hy  nie  weier  of  terugsit  nie.  Die  ont- 
wrigting  wat  so  ’n  oorlog  meebring,  het  ge- 
noemde  stigting  uit  die  aard  van  die  saak  ernstig 
belemmer  en  baie  vertraag.  Na-oorlogse  armoede 
en  gebrek  aan  predikante  het  ook  daartoe  bygedra. 
Skaars  het  die  mense  hulle  voete  gevind  en  die 
kerklike  lewe  koers  gekry  of ’n  groter  ontwrigting 
op  die  kerklike  akker  kom  aan  die  orde:  die  kerk- 
vereniging  van  1885  tussen  die  Nederduitsch  Her- 
vormde  Kerk  en  die  NG  Kerk.  Terloops,  die  ont- 
staan  van  die  NG  Kerk  in  1865  in  die  Transvaal 
onder  leiding  van  eerwaarde  Frans  Leon  Cachet  en 
die  stigting  van  ’n  aantal  gemeentes  het  die  Volks- 
raad  van  die  Zuid-Afrikaanse  Republiek  so  ontstel, 


dat  dit  hulle  uitgesproke  wens  was,  dat  daar  net 
een  kerk  vir  die  Republiek  moes  wees.  Vandaar  die 
kerkvereniging.  Vanweë  die  woelinge  rondom  die 
kerkvereniging  het  daar  van  ’n  selfstandige  ge- 
meentestigting  niks  tereggekom  nie.  Eers  in  1888 
word  die  stigting  van  die  Gemeente  Makwassie  te 
Witpoort  ’n  werklikheid.  Op  die  Algemene  Kerk- 
vergadering  van  25  Mei  1890  berig  ouderling 
C.J.E.  Schútz  dat  die  gemeente  bestaan  uit  171 
lidmate  en  196  nie-lidmate,  dus  267  siele. 

Kerkvereniging 

Dit  kan  aanvaar  word  dat  die  gemeente  gestig  is 
deur  lidmate  wat  hulle  van  die  begin  af  nie  kon 
vereenselwig  met  die  kerkvereniging  nie  en  ander 
wat  met  verloop  van  tyd  teleurgesteld  teruggekeer 
het  na  die  Nederduitsch  Hervormde  Kerk.  By  die 
Algemene  Kerkvergadering  van  Mei  1890  berig 
ouderling  Schutz  dat  daar  in  die  gemeente  baie 
probleme  is  as  gevolg  van  die  kerkvereniging, 
maar  dat  die  lidmate  van  harte  wil  saamwerk  tot 
“heil  van  ons  Nederduitsch  Hervormde  Kerk”. 
Die  hele  gemeente  is  bearbei  deur  net  twee  ouder- 
linge,  C.J.E.  Schútz  enJ.G.  Waldeck,  asook  twee 
diakens  W.J.  Stolz  en  J.  A.J.P.  Jonker. 

In  die  tyd  is  daar  ook  ’n  kombinasie  tussen 
Makwassie  en  Klerksdorp  gesluit,  want  die  afge- 
vaardigdes  na  die  Algemene  Kerkvergadering  van 

15  November  1893  was  ouderlinge  N.H.  van  Her- 
waarden  en  J.J.  Marais  (ouderlinge  van  Klerks- 
dorp)  en  diaken  W.J.  Stoltz  (Makwassie).  Op  die 
vergadering  rapporteer  ouderling  Van  Herwaar- 
den,  dat  die  gemeente  bloei  en  graag  ’n  eie  leraar 
wil  hê.  Verder  bestaan  daar  “goede  vooruitzichten 
tot  schikking  omdat  de  tegenparty  vriendskappelik 
is”.  (Notule  AKV  10.11.1893).  Uit  latere  bespre- 
kings  en  besluite  blyk  dit  ook  dat  Klerksdorp  en 
Makwassie  in  dié  tyd  of  reeds  vroeër  tydens  die 
kerkvereniging  gesamentlik  ’n  kerkgebou  in 
Klerksdorp  opgerig  het. 

’n  Gevolg  van  die  kerkvereniging  was  dat  die 
indruk  ontstaan  het  dat  die  bestaande  kerkgebou 
van  Makwassie  die  eiendom  van  die  Verenigde 
Kerk  geword  het.  Dit  blyk  uit  die  feit  dat  die 
Nederduitsch  Hervormde  of  Gereformeerde  Ge- 
meente  van  Wolmaransstad  in  1888  in  die  kerkge- 
bou  te  Witpoort  gestig  is.  Dit  word  ook  bevestig 
wanneer  diaken  W.J.  Stoltz  van  die  Ned  Herv 
Gemeente  Makwassie  op  15  November  1893  die 
Algemene  Kerkvergadering  om  raad  vra: 

“Er  is  in  Makwassie  een  kerkgebou,  vroeger  in 
het  besit  van  die  Verenigde  Kerk,  maar  door 
haar  verkocht  aan  der  heer  Bosman,  eigenaar 
van  de  plaats  ‘Witpoortjie’  met  dit  serwituut  dat 
hy  dat  gebouw  nooit  voor  kerk  of  school  mag 
gebruiken.  Van  de  kerkgrond  is  nooit  transport 
gegeven.  Hy  vraagt  wat  te  doen”.  (Notule 
AKV  14.11.1893). 

Die  saak  is  verwys  na  die  Kommissie  van  die 
Algemene  Kerkvergadering,  maar  dit  is  onbekend 
wat  verder  gebeur  het,  aangesien  die  notule  van 
die  Kommissie  oor  die  tydperk  verlore  geraak  het. 
’n  Ander  bron  meld  dat  die  kerkgebou  te  Witpoort 
op  20  April  1891  aan  G.J.  Bosman  verruil  is  vir  erf 
327  te  Wolmaransstad.  Bosman  was  die  eienaar 
van  die  plaas  waarop  die  kerkgebou  was.  Dit  is 
egter  nie  duidelik  of  die  kerk  op  sy  plaas  gebou 
was  en  dus  bloot  die  gebou  verruil  is  nie,  en  of  die 
kerk  op  ’n  afsonderlike  perseel  gebou  was  en  dus 
perseel  en  gebou  verruil  is  nie.  Hoe  dit  ookal  sy, 
die  serwituut  waarvan  diaken  Stoltz  melding  ge- 
maak  het,  het  bepaal  dat  Bosman  en  sy  erfgename 
die  gebou  slegs  kon  gebruik. 

“. . . as  pakhuis,  wagenhuis,  stal  of  ander  dagi- 
lijksen  of  huishoudelijk  gebruik  en  doeleinden 
voor  zijn  privaat  gebruik.” 

En  verder 

“Dat  gemeld  kerkgebouw  onder  geene  omstan- 
digheden  nimmer  zal  worden  of  kunnen 


worden  gebruikt  door  of  als  een  school,  kerk  of 
godsdienstige  bijeenkoms.” 

Indien  hierdie  ooreenkoms  verbreek  word 

“.  . . Zal  gemelde  Nederduitsche  of  Gerefor- 
meerde  gemeente  door  hare  kerkraad  het  recht 
hebben  gemeld  kerkgebouw  onmiddellik  af  te 
breken  en  te  sloopen”  (Visagie  1988:  58). 

Uit  hierdie  bronne  is  dit  nie  duidelik  of  die  grond 
waarop  die  kerk  oorspronklik  gebou  is  ooit  in  die 
naam  van  die  Nederduitsch  Hervormde  Kerk 
getransporteer  was  nie.  Indien  dit  nie  die  geval  was 
nie,  sou  dit  impliseer  dat  die  gebou  in  elk  geval  aan 
die  eienaar  van  die  plaas  behoort  het.  In  die  lig  van 
die  Trichardsfonteinse  hofuitspraak  is  dit  duidelik 
dat  die  Verenigde  Kerk  die  gebou  onwettig  beset 
het,  en  ook  onwettiglik  aan  Bosman  verruil  het. 
Die  Ned  Herv  of  Geref  Kerk  het  dus  iets  verruil 
wat  hy  nooit  besit  het  nie.  Die  serwituut  was  dus 
ook  van  nul  en  gener  waarde. 

Baie  lidmate  van  die  Ned  Herv  Kerk  het  deelge- 
neem  aan  die  kerkvereniging.  Waar  daar  voor  die 
vereniging  geen  gemeente  van  die  NG  Kerk  te 
Makwassie  bestaan  het  nie,  was  die  lede  van  die 
Ned  Herv  of  Geref  Kerk  na  die  vereniging  die 
meeste.  Onder  die  lidmate  van  die  Ned  Herv  Kerk 
was  daar  ’n  redelike  getal  wat  nie  verenig  het  nie, 
maar  hoewel  in  die  minderheid  was  hulle  volgens 
die  Trichardtfonteinse  hofsaak  die  wettige  voort- 
setting  van  die  Ned  Herv  Kerk.  Die  twee  gemeen- 
tes  het  nou  langs  mekaar  te  Makwassie  bestaan, 
sodat  die  kerkvereniging  op  Makwassie  inderdaad 
tot  kerkskeuring  gelei  het  met  gepaardgaande 
vyandiggesindheid.  Die  bepalings  van  die  soge- 
naamde  serwituut  was  ’n  ondubbelsinnige  aandui- 
ding  dat  die  Ned  Herv  of  Geref  Kerk  aan  die  Ned 
Herv  Kerk  geen  bestaansreg  gegun  het  nie. 

Ten  spyte  van  hierdie  vyandigheid  het  die  kerk- 
like  lewe  in  die  Gemeente  Makwassie  sonder  die 
kerkgebou  voortgegaan.  Eredienste  en  kerkraads- 
vergaderings  is  van  plaas  tot  plaas  gehou.  Die 
gemeente  het  as  selfstandige  gemeente  voortbe- 
staan  in  kombinasie  met  Klerksdorp  soos  blyk  uit 
die  besluit  om  elk  twee  afgevaardigdes  uit  die  eie 
gemeente  te  kies  om  die  kerkraadsvergadering  van 
die  ander  gemeente  by  te  woon  sonder  om  inbreuk 
te  maak  op  die  huishouding  van  beide  gemeentes 
(Notule  Makwassie  3.12.1895).  Op  ’n  kerkraads- 
vergadering  van  3 Desember  1895  (gehou  te  Hou- 
water)  berig  die  skriba,  dat  hy  ’n  skikkingsooreen- 
koms  ontvang  het.  Ds.  Nel,  predikant  van  die 
Ned  Herv  of  Geref  Kerk  van  Wolmaransstad  het 
laat  weet  dat  die  skikkingsvoorstel  aangeneem  is. 
Die  skriba  en  W.J.  Stolz  is  afgevaardig  om  die  akte 

van  ooreenkoms  aan  ds.  Nel  te  gaan  oorhandig  vir 
ondertekening  en  om  afskrifte  van  wat  in  die  akte 
ooreengekom  is,  te  verkry.  Op  ’n  gemeenteverga- 
dering  van  7 Desember  1895  is  die 
skikkingsvoorstel  ook  aangeneem.  Wat  die  aard  en 
mhoud  van  hierdie  skikkingsooreenkoms  was,  ís 
me  aangeteken  nie,  maar  dit  is  duidelik  dat  die 
Hervormde  Gemeente  van  Makwassie  hiermee 
weer  sy  eiendom  teruggekry  het,  want  by  die- 
selfde  vergadering  kry  broeders  Du  Toit  en  Jonker 
opdrag  om  die  kerk  so  spoedig  moontlik  “.  . . in 
orde  te  laten  maken”  (N.G.  V.M.  bl  4). 

Dat  sake  so  verloop  het,  ís  ’n  direkte  gevolg  van 
die  uitspraak  van  die  Hooggeregshof  in  die  saak  te 
Trichardsfontein.  Die  hof  het  beslis  dat  lidmate 
wat  nie  verenig  het  nie,  die  wettige  voortsetting 
van  die  Ned  Herv  Kerk  was  . . . gevolglik  het  alle 
eiendomme  van  die  Kerk  aan  hulle  behoort.  Lid- 
mate  wat  verenig  het,  is  beskou  as  lidmate  wat 
hulle  Kerk  verlaat  het.  Die  Ned  Herv  of  Geref 
Kerk  was  dus  verplig  om  alle  eiendomme  wat  hy 
onwettig  beset  het,  terug  te  gee  of  aan  te  vra  vir  ’n 
skikking.  Hierdie  hofuitspraak  het  dus  beslis  daar- 
toe  gelei  dat  die  Ned  Herv  of  Geref  Kerk  van 
Wolmaransstad  nou  baie  begerig  geword  het  om 
met  die  Hervormers  van  Makwassie  te  skik. 

Na  al  die  gistinge  en  beroeringe  kon  daar  nou 
weer  met  ds.  A.  Lagerwey  as  konsulent  aandag 
gegee  word  aan  die  gewone  sake  van  die  kerklike 
lewe.  Op  ’n  kerkraadsvergadering  van  3 De- 
sember  1895  is  daar  weer  kerkraadslede  verkies  en 
is  opdrag  gegee  om  die  nodige  boeke  vir  die  skriba 
en  kassier  aan  te  koop.  (Waarskynlik  was  die 


Ds.  A.  Lagerwey 


skriba  broeder  S.P.  du  Toit  en  die  kassier  broeder 
P.J.  Jonker).  Daaroor  moes  die  kassier  verslag 
doen  by  die  volgende  vergadering.  Verder  is  be- 
sluit  dat  niemand  voortaan  lidmaat  sal  word  wat 
nog  nie  vyftien  jaar  oud  is  nie.  By  die  geleentheid 
is  sewe  kinders  toegelaat  om  lidmaat  te  word, 
want  met  die  ondersoek  het  geblyk: 

“.  . . dat  zij  redelijk  kunnen  lezen,  het  Kortbe- 
grip  geheel  kennen  en  goed  bekend  zijn  met  het 
leven,  lyden,  sterven  en  opstanding  vanjesus  en 
met  de  hoofdzaken  van  de  Bybelgeschiedenis 
van  het  Ou  Testament”  (N.K.  V.M.  bl  3). 

’n  Ander  saak  wat  op  dieselfde  kerkraadsvergade- 
ring  aandag  geniet  het,  het  betrekking  gehad  op 
die  toelating  van  lidmate  by  wyse  van  attestaat. 
Vanweë  die  mislukte  kerkvereniging  was  daar  on- 
duidelikheid  oor  wie  lidmate  van  die  Kerk  was. 
Die  kerkraad  het  ingesien  dat  besondere  reëlings 
getref  moes  word  om  die  belangrike  saak  in  orde 
te  bring.  Daarom  besluit  die  kerkraad  op  die  ver- 
gadering  van  3 Desember  1895  om  die  indiening 
van  attestate  op  te  skort  (“verdaagd”),  totdat  kerk- 
herstel  volkome  afgehandel  sou  wees.  Op  11  Sep- 
tember  1896  besluit  die  kerkraad  verder  dat  almal  - 
wat  sonder  attestate  by  die  Ned  Herv  Gemeente 
Makwassie  aangesluit  het  - by  die  eersvolgende 
kerkraadsvergadering  hulle  volle  name  moes 
opgee  met  vermelding  van  die  naam  van  die  predi- 
kant  wat  hulle  “aangeneem”  het,  asook  die  plek 
waar  hulle  “aangeneem”  en  “voorgestel”  is.  Op 
hierdie  manier  kon  die  kerkraad  daarin  slaag  om 
orde  te  skep  in  die  verwarring  wat  ontstaan  het, 
omdat  die  kerkvereniging  misluk  het. 

Die  gemeente  wat  nou  aansienlik  kleiner  was, 
het  voor  die  probleem  te  staan  gekom  dat  sy  finan- 
siële  verpligtinge  dieselfde  gebly  het,  en  daarom 
swaarder  gedruk  het.  Nietemin  is  daar  op  ’n  ge- 
meentevergadering  van  5 Desember  1896  besluit 
om  ’n  ernstige  poging  aan  te  wend  om  die  kerk- 
skuld  te  delg.  Kollektelyste  is  rondgestuur  en  vry- 
willige  bydraes  is  gevra.  Die  poging  het  ’n  kon- 
tantbedrag  van  £13.7.0  ingebring  benewens  be- 
loftes  ten  bedrae  van  £8.5.0,  12  skape,  18  hoen- 
ders,  2 ganse  en  1 eend.  Hierdie  nederige  begin  sou 
egter  nie  beskaam  word  met  die  verloop  van  die 
tyd  nie. 

’n  Verdere  aanduiding  van  die  moeilike  finan- 
siële  omstandighede  in  daardie  tyd,  was  die  eien- 
domskwessie  tussen  Makwassie  en  Klerksdorp. 
Die  presiese  omstandighede  is  nie  duidelik  nie, 
maar  soos  reeds  gemeld,  was  die  gemeentes  in  ’n 
stadium  in  kombinasie.  Hoe  en  wanneer  die  kom- 
binasie  ontstaan  het,  is  ook  nie  duidelik  nie.  Som- 

mige  aanduidings  impliseer  ’n  nouer  verbintenis  as 
bloot  ’n  kombinasie,  want  die  twee  gemeentes  het 
gesamentlik  ’n  kerkgebou  te  Klerksdorp  besit,  die 
sogenaamde  “ou  hulpkerk”. 

Op  11  September  1896  wordJ.C.  Swanepoel  en 
Gert  Janse  van  Rensburg  afgevaardig  om  op  die 
kerkraadsvergadering  van  Klerksdorp  navraag  te 
gaan  doen  oor  Makwassie  se  aandeel  van  die  op- 
brengs  van  die  erf  met  die  “ou  hulpkerk”  op. 
Makwassie  het  vroeër  sodanig  bygedra,  dat  hy 
geregtig  was  op  een  derde  van  die  inkomste.  Die 
sending  was  geslaagd,  want  op  8 Oktober  1897 
besluit  die  kerkraad  op  aanbeveling  van  ds.  A. 
Lagerwey,  die  konsulent: 

“. . . de  kerkraad  van  Makwassie  betuigt  hare 

tevredenheid  met  toekenning  van  ^de  jaarlyks 

van  de  werkelijke  inkomsten,  na  aftrek  van  uit- 

gaven  door  Klerksdorp  ...”  (N.K.V.M.). 

Dit  is  opvallend  dat  die  owerheid  by  verskeie  ge- 
leenthede  grond  aan  die  gemeente  geskenk  het.  Op 
dieselfde  kerkraadsvergadering  word  meegedeel 
dat  broeder  Du  Toit  (skriba)  van  die  regering  Lot 
35  en  36  in  Schweizer-Reineke  se  omgewing  gekry 
het  - omtrent  2000  morge  groot.  En  op  ’n  verga- 
dering  van  8 Oktober  1898  bevestig  broeder  Du 
Toit  per  brief  aan  die  kerkraad,  dat  hy  die  grond 
van  die  owerheid  gekry  het.  Dit  blyk  egter  ’n 
skenking  te  wees  van  die  owerheid  aan  die  Ned 
Gemeente  Makwassie  en  die  Ned  Herv  of  Geref 
Kerk  van  Wolmaransstad. 

Op  12  Februarie  1899  verneem  die  kerkraads- 
vergadering  dat  die  owerheid  130  morge  van  die 
plaas  Poortjie  aan  die  gemeente  geskenk  het.  Dit 
was  ’n  welkome  toevoeging  tot  die  gemeente  se 
bates,  want  die  kerkraad  kon  dit  onmiddellik  vir 
verkoping  aanbied  om  fmansiële  verligting  te  be- 
werkstellig.  Die  plaas  is  vir  verkoping  aangebied 
teen  £1  per  morg.  Hierdie  grondskenkings  is  ’n 
aanduiding  van  die  welwillendheid  van  die  ower- 
heid  van  die  volkstaat  teenoor  die  Kerk.  Daar  was 
twee  aangeleenthede  wat  die  Gemeente  Makwassie 
in  hierdie  tyd  nie  met  sekerheid  en  duidelikheid 
gehanteer  het  nie.  Dit  was  die  genoemde  kombi- 
nasie  met  Klerksdorp  en  die  konsulentskappe. 

Die  heen-en-weer-gepratery  rondom  die  in- 
komste  van  die  “ou  hulpkerk”  te  Klerksdorp  het 
aangedui  dat  daar  beslis  ’n  enge  verbintenis  tussen 
die  twee  gemeentes  bestaan  het.  Dieselfde  inkom- 
ste  wat  in  1898  £12.0.0  vir  die  jaar  bedra  het,  het 
waarskynlik  verhoed  dat  die  kombinasie  verbreek 
is.  Die  kerkraad  van  Makwassie  het  op  13  Mei 
1898  na  aanleiding  van  ’n  voorstel  van  Klerksdorp 
besluit: 


“.  . . dat  Makwassie  eerst  de  zaak  van  vreedsame 
verbreking  der  combinatie  Klerksdorp-Mak- 
wasjie  op  kerkelijk  gebied  voor  de  gemeente 
brengen  zou,  opdat  in  eene  wettige  vergadering 
door  de  gemeente  selve  besluit  worde,  en  by 
instemming  met  dit  plan  de  kerkraad  van  Mak- 
wasjie  door  de  gemeente  gewettigd  worden,  en 
daarna  in  Klerksdorp  hetzelfde  te  doen” 
(M.K.V.M.  13.10.1898). 

Die  volgende  dag,  14  Mei  1898,  ontstaan  ’n  he- 
wige  diskussie  in  die  gemeentevergadering  waaruit 
blyk  dat  Makwassie  die  gemelde  £12.0.0  per  jaar 
ontvang.  Verder  blyk  dit  dat  die  “hulpkerk”  ge- 
bruik  is  om  die  predikant  te  huisves,  terwyl  dit 
vroeër  gebruik  is  vir  gemeenskaplike  godsdiensoe- 
feninge  deur  die  twee  gemeentes.  Dit  was  genoeg 
rede  vir  die  gemeentevergadering  om  met  ’n  groot 
meerderheid  van  stemme  te  besluit  om  die  kombi- 
nasie  nie  te  verbreek  nie. 

Op  dieselfde  kerkraadsvergadering  (13  Mei 
1898),  bekragtig  deur  die  gemeentevergadering  die 
volgende  dag,  is  besluit  om  ’n  beskrywingspunt 
wat  Klerksdorp  na  die  Algemene  Kerkvergadering 
wou  stuur,  te  ondersteun.  Die  voorstel  het  gelui: 

“.  . . dat  aan  art  I Hoofst.  IV  Kerkelijke  wetten 
en  Bepalingen  worde  toegevoegd  de  woorden: 
‘mits  zij  gedurende  minstens  twee  jaar  lang  lid- 
maten  zijn  van  de  Ned  Hervormde  Kerk  in  enig 
Land”  (N.K.V.M.  13  Mei  1898). 

Die  bedoeling  van  die  voorstel  was  duidelik  om 
predikante  vanuit  die  Ned  Herv  of  Geref  Kerk  uit 
die  Ned  Herv  Kerk  te  weer  en  ander  predikante  uit 
Nederland  te  beroep.  Tot  in  die  stadium  was  ds. 
A.  Lagerwey,  predikant  van  Heidelberg,  konsu- 
lent  van  die  kombinasie  Makwassie-Klerksdorp. 
Op  16  Desember  1898  deel  die  voorsitter,  ouder- 
ling  J.C.  Swanepoel  die  kerkraad  egter  mee  dat  ds. 
Lagerwey  oorlede  is  en  dat  ’n  ander  konsulent 
gekies  moet  word.  Hy  stel  verder  dat  die  kerkraad 
reeds  ooreengekom  het  om  ds.  C.W.  du  Toit, 
predikant  van  Potchefstroom  (wat  teenwoordig 
was),  te  vra  om  konsulent  te  wees.  Ds.  Du  Toit 
antwoord  dat  hy  die  versoek  nie  kan  weier  nie, 
aangesien  hy  reeds  vroeër  konsulent  van  die  ge- 
meente  was  en  daar  steeds  ’n  “ou  liefde”  bestaan. 
Hy  is  buitendien  die  leraar  wat  die  naaste  aan 
hierdie  gemeente  woon.  Hy  verklaar  verder  dat  hy 
hom  geroepe  voel  om  die  konsulentskap  te  aan- 
vaar,  maar  wil  tog  weet  of  die  “kerkelijke  Combi- 
natie”  met  Klerksdorp  sy  aanvaarding  nie  in  die 
weg  staan  nie.  Hierop  reageer  ouderling  W.  Stoltz 
en  diaken  Du  Toit  met  die  mededeling  dat  hulle 

van  geen  kombinasie  weet  nie  en  dat  hulle  ook 
geen  akte  van  ooreenkoms  in  hulle  besit  het  nie. 

Dit  was  ’n  merkwaardige  mededeling,  want 
slegs  sewe  maande  vantevore  het  die  gemeentever- 
gadering  die  kombinasie  bevestig.  Hoe  ookal,  die 
mededeling  het  daartoe  gelei  dat  ds.  Du  Toit  die 
konsulentskap  aanvaar  het  op  voorwaarde  dat  die 
eersvolgende  gemeentevergadering  verklaar  dat 
daar  geen  kombinasie  bestaan  nie. 

Dit  is  duidelik  dat  ds.  Du  Toit  nie  Klerksdorp 
ook  wou  bedien  nie.  Om  hom  tegemoet  te  kom 
was  Makwassie  dadelik  bereid  om  die  kombinasie 
op  te  sê.  Die  rede  vir  ds.  Du  Toit  se  onwilligheid 
om  Klerksdorp  ook  te  bedien,  is  waarskynlik  te 
wyte  aan  die  beskrywingspunt  wat  Klerksdorp 
deurgestuur  het  na  die  Algemene  Kerkvergadering 
met  die  inhoud  dat  ’n  persoon  eers  twee  jaar  lid- 
maat  van  die  Ned  Herv  Kerk  moes  wees  voordat 
hy  as  predikant  toegelaat  kon  word.  Dit  word 
bevestig  deur  die  feit  dat  ds.  Du  Toit  die  volgende 
dag,  17  Desember  1898,  as  voorsitter,  die  gemeen- 
tevergadering  versoek  om  sy  konsulentskap  goed 
te  keur  en  terselfdertyd  die  kombinasie  as  opgehef 
te  verklaar.  Hy  stel  dat  die  kombinasie  opgehou 
het  om  te  bestaan  met  die  afsterwe  van  ds.  Lager- 
wey  aangesien  die  kombinasie  aan  sy  beroep  ver- 
bonde  was.  Die  gemeentevergadering  het  hierdie 
beslissing  met  algemene  stemme  aanvaar.  Direk 
hierna  is  die  gemelde  beskrywingspunt  in  heroor- 
weging  geneem  en  op  voorstel  van  veldkornet 
Van  Rensburg  het  die  vergadering  die  vorige  be- 
sluit  herroep. 

Die  enigste  verklaring  vir  hierdie  optrede  van 
ds.  Du  Toit  is  waarskynlik  daarin  geleë  dat  hy, 
(ds.  du  Toit)  hom  met  die  kerkvereniging  vereen- 
selwig  het  en  predikant  van  die  Verenigde  Kerk 
geword  het.  Hy  het  weliswaar  reeds  in  1894  deur 
die  bemoeienis  van  die  Prokulasiekommissie  na 
die  Ned  Herv  Kerk  teruggekeer  en  die  beskry- 
wingspunt  sou  hom  dus  persoonlik  nie  raak  nie. 
Waarskynlik  het  hy  egter  ’n  vermoede  gehad  dat 
sy  optrede  met  die  kerkvereniging  vir  Klerksdorp 
nie  aanvaarbaar  sou  wees  nie  en  daarom  wou  hy 
die  moontlikheid  in  Makwassie  sondermeer  uit- 
skakel. 

Hierdie  onsekere  en  willekeurige  hantering  van 
die  kombinasie  en  die  konsulentskap  is  daaraan  te 
wyte  dat  die  Kerkwet  van  1862,  wat  in  die  tyd 
steeds  geldig  was,  geen  bepalings  gehad  het  met 
betrekking  tot  kombinasies  en  konsulentskappe 


nie.  Dit  is  byvoorbeeld  merkwaardig  dat  die  ge- 
meentevergadering  gevra  is  om  die  konsulentskap 
goed  te  keur,  terwyl  dit  kerkregtelik  binne  die 
bevoegdheid  van  die  Kommissie  van  die  Alge- 
mene  Kerkvergadering  geleë  was  om  predikante  in 
gemeentes  aan  te  wys  waar  bearbeiding  vanweë 
omstandighede  ontoereikend  was.  Interessant  is 
dat  daar  reeds  in  die  jare  die  gedagte  begin  leef  het 
van  ’n  eie  opleiding  vir  predikante  van  die  kerk.  So 
dien  daar  op  die  gemeentevergadering  van  13  Mei 
1898  ’n  skrywe  van  die  Kommissie  van  die  Alge- 
mene  Kerkvergadering  insake  die  stigting  van  ’n 
“Theologiese  Hoogeschool”  - ’n  saak  wat  deur 
Veldkornet  Van  Rensburg  heelhartig  ondersteun 
is.  Die  vergadering  besluit  dan  ook  op  laasge- 
noemde  se  voorstel: 

“. . . dat  deze  vergadering  het  besluit  van  de 
H.E.  Volksraad  goedkeur  om  van  staatswege 
eene  Universiteit  op  te  richten  en  dat  de  verga- 
dering  gewillig  is  de  zaak  te  steunen  indien  het 
noodig  mocht  zijn”  (N.G.V.M.  13  Mei  1899). 

Teen  die  tyd  het  die  kerklike  lewe  weer  goed  op 
dreef  gekom,  die  finansiële  toestand  van  die  ge- 
meente  het  verbeter  met  die  insameling  van  kol- 
lektes  en  die  hou  van  basaars.  Die  lidmatetal  het 
gegroei  uit  eie  geledere,  maar  ook  vanweë  die 
terugkeer  van  talle  lidmate  wat  nie  gelukkig  was  in 
die  Ned  Herv  of  Geref  Kerk  nie.  Dit  was  ook  die 
geval  met  die  Ned  Herv  Gemeente  van  Wol- 
maransstad,  want  op  15  Mei  1899  het  die  kerk- 
raadsvergadering  gehandel  oor  ’n  skrywe  van 
Wolmaransstad  waarin  Makwassie  genader  word 
om  gesamentlik  (in  kombinasie)  ’n  predikant  te 
beroep.  Hoewel  die  kerkraad  nog  nie  sy  weg  daar- 
toe  oopgesien  het  nie,  weens  ’n  goeie  verhouding 
met  die  konsulent,  ds.  C.W.  du  Toit,  en  ook  ’n 
nog  heersende  vrees  vir  ’n  tekort  aan  die  nodige 
fondse,  is  dit  tog  ’n  aanduiding  dat  die  gemeentes 
van  die  Ned  Herv  Kerk  weer  lewensvatbaar  begin 
word  het  na  die  kerkvereniging.  Waarskynlik  sou 
die  sluit  van  ’n  kombinasie  en  die  beroep  van  ’n 
predikant  nie  lank  uitgebly  het  nie,  maar  toe  het  ’n 
nog  groter  terugslag  die  kerk,  en  tewens  ook  die 
volk  getref,  die  uitbreek  van  die  Tweede  Vry- 
heidsoorlog  in  Oktober  1899.  Alle  klerklike  be- 
drywighede  het  terstond  tot  stilstand  gekom  - 
geen  eredienste,  geen  vergaderings,  niks! 

HOOFSTUK  2 


KOMBINASIES  EN  KONSULENTE 


Verslae  en  verslaan  het  die  volk  van  die  ZAR 
(Zuid-Afrikaansche  Rebubliek)  na  die  Anglo- 
Boereoorlog  (1899—1902)  teruggekeer  na  huis  en 
haard,  na  werk  en  kerk.  Wat  met  soveel  sorg  en 
moeite  opgebou  is  na  die  Eerste  Vryheidsoorlog 
en  op  kerklike  erf  na  die  kerkvereniging,  is  deur 
hierdie  verwoestende  oorlog  afgebreek.  Huise  is 
afgebrand  en  vernietig,  kerkgeboue  is  afgebrand  of 
omskep  in  hospitale  of  perdestalle,  die  moraal  van 
die  volk  het  ’n  laagwatermerk  bereik;  armoede  en 
ellende  was  deel  van  elke  dag;  huisgesinne  was 
vaderloos  en  soms  ook  moederloos.  Die  Boere- 
volk  was  in  sak  en  as,  maar  sy  siel  het  gelewe.  En 
soos  die  gesegde  lui  “verslaan  maar  nie  oorwin 
nie”,  het  die  volk  weer  opgestaan,  hom  langsaam 
ontworstel  uit  die  hel  van  swaarkry,  armoede, 
vernederings.  Ook  op  die  kerklike  akker  moes  die 
heropbou  van  die  gemeentes  van  die  Kerk  van 
vooraf  begin  - so  ook  in  die  Gemeente  Makwassie. 

Ds.  C.W.  du  Toit:  Konsulent 

Die  eerste  kerkraadsvergadering  van  die  gemeente 
na  die  oorlog  is  gehou  op  24Januarie  1903  onder 
voorsitterskap  van  die  konsulent,  ds.  C.W.  du 
Toit,  terwyl  al  die  kerkraadslede  van  voor  die 


Ds.  C.  W.  du  Toit 


oorlog,  wat  nog  in  lewe  was,  die  vergadering 
bygewoon  het  met  uitsondering  van  ouderling 
J.M.  Nel.  Die  kerkraadslede  wat  teenwoordig 
was,  was:  ouderlinge  W.J.  Stoltz,  H.J.  Fouché, 
J.  A.  van  Rensburg,  J.C.  Swanepoel  en  diakens  P.J. 
Jonker,  J.F.J.  van  Rensburg  en  S.P.  du  Toit.  Van- 
selfsprekend  was  die  ampstermyn  van  al  hierdie 
broeders  verstreke  en  moes  daar  onmiddellik  kerk- 
raadslede  verkies  word.  Aangesien  die  saak  baie 
dringend  was,  het  die  kerkraad  besluit  om  die 
gewone  prosedure  op  te  skort  en  na  nominasie 
deur  die  kerkraad  die  name  sommer  die  volgende 
dag  aan  die  gemeentevergadering  vir  verkiesing 
voor  te  lê,  en  dan  die  bevestiging  onmiddellik  af  te 
handel.  Dit  is  dan  ook  so  gedoen  anders  sou 
dit  “.  . . tot  nadeel  zijn  voor  de  gemeente  in  onze 
moeilijke  omstandigheden  na  de  oorlog” 
(N.K.V.M.  24  Jan  1903).  Daar  is  ook  besluit  om 
twee  broeders  vir  elke  wyk  te  nomineer  en  op  die 
gemeentevergadering,  sommer  nog  dieselfde  aand 
en  nie  eers  die  volgende  dag  nie,  is  toe  verkies  tot 
ouderlinge:  J.C.  Swanepoel,  H.J.  Fouché,  W.J, 
Stoltz,  M.J.J.  van  Rensburg  en  tot  diakens:  J.F.J. 
van  Rensburg,  J.A.  du  Toit,  P.J.  Jonker  en  P.J. 
Jonker  (Klipspruit).  Dit  was  dan  die  eerste  na-oor- 
logse  kerkraad  van  die  Gemeente  Makwassie. 

Op  hierdie  eerste  kerkraadsvergadering  na  die 
oorlog  het  daar  benewens  die  verkiesing  van  kerk- 
raadslede  twee  ander  sake  van  belang  op  die 
agenda  gedien.  Die  eerste  was  die  verkoop  van 
eiendomme  wat  reeds  voor  die  oorlog  onder  be- 
spreking  was,  maar  nou  dringend  geword  het  van- 
weë  die  fmansiële  nood  van  die  gemeente.  Natuur- 
lik  was  dit  nie  nou  die  gewenste  tyd  om  eien- 
domme  te  verkoop  nie,  maar  die  nood  het  hulle 
daartoe  gedwing  en  daarom  het  die  kerkraad  be- 
sluit  om  die  vroeëre  opdrag  nog  as  bindend  te 
beskou.  Aan  broeders  W.J.  Stoltz  enJ.C.  Swane- 
poel  is  opdrag  gegee  om  voort  te  gaan  met  die 
saak. 

’n  Tweede  saak  wat  dringende  aandag  geniet 
het,  was  die  optrede  teenoor  “.  . . die  menschen  die 
de  wapenen  tegen  ons  hebben  opgevat  in  de  oor- 
log  en  die  het  land  en  volk  ontrouw  waren” 
(N.K.V.M.  24Jan  1903).  Broeder  Stoltz  wil  weet 
of  sulke  mense  ontvang  kan  word  as  hulle  van 
ander  gemeentes  af  oorkom.  Hieroor  is  geen  be- 
sluit  geneem  nie,  maar  die  kerkraad  sou  wag  totdat 

so  iets  gebeur  en  dan  die  saak  bespreek.  ’n  Voor- 
stel  van  broeder  J.C.  Swanepoel  word  egter  wel 
aangeneem.  Dit  lui: 

“.  . . dat  vaders,  die  in  den  oorlog  de  wapenen 
tegen  on  opgenemen  hebben  niet  zullen  toegela- 
ten  worden  als  vaders  te  staan  by  het  doopen 
hunnen  kinderen  en  dat  zij  ook  niet  aan  het 
avondmaal  zullen  toegelaten  worden  tot  tyd  en 
wyl  zij  voor  de  kerkraad  verschynen  om  schuld 
te  belyden  en  berouw  te  betonen”  (N.K.V.M. 
24  Jan  1903). 

Onmiddellik  hierop  het  broeder  S.P.  du  Toit  sy 
bedanking  ingedien  (skriftelik)  as  lidmaat  van  die 
Ned  Herv  Kerk  en  kennis  gegee  dat  hy  van  voor- 
neme  is  om  by  die  Ned  Herv  of  Geref  Kerk  aan  te 
sluit.  Op  aandrang  het  die  broeder  sy  redes  vir  die 
besluit  verstrek.  Hierdie  bedanking  is  deur  die 
kerkraad  oorweeg  en  aangeneem  sonder  dat  “.  . . 
de  kerkeraad  de  gronden  erkent  waarop  de  broeder 
voor  zijn  lidmaatschap  bedankt”  (N.K.V.M.  24 
Jan  1903). 

Uit  die  aard  van  die  saak  was  die  optrede  en 
dade  van  die  oorlopers  en  hensoppers  ook  vir  die 
kerkvolk  afstootlik,  veragtelik  en  immoreel.  In  so 
’n  mate  dat  dit  selfs  in  kerkraadsbesluite  neerslag 
gevind  het  en  gevolglik  onmin  en  stryd  veroorsaak 
het.  Die  kerkraad  het  ook  geen  beswaar  gehad  as 
so  iemand  die  Kerk  wou  verlaat  nie,  maar  wou  nie 
die  beweegredes  erken  nie. 

Ds.  A.C.  Murray  Konsulent 

Op  hierdie  vergadering  het  ds.  Du  Toit  ook  kennis 
gegee  dat  hy  nie  langer  die  konsulentskap  kan 
behartig  nie,  aangesien  sy  gemeente,  Potchef- 
stroom,  al  sy  aandag  verg  en  hy  ook  nog  ander 
konsulentskappe  moet  behartig.  Die  kerkraad  het 
egter  geweier  om  sy  bedanking  te  aanvaar  en  ds. 
Du  Toit  sou  later  sy  beslissing  bekend  maak.  Op 
die  vergadering  van  29  Augustus  1903  is  ds.  Du 
Toit  se  bedanking  egter  aanvaar  en  is  ds.  Murray 
van  Ventersdorp,  wat  op  versoek  van  ds.  Du  Toit 
as  voorsitter  waargeneem  het,  eenparig  gevra  om 
die  konsulentskap  op  hom  te  neem,  wat  hy  dan 
ook  gedoen  het. 

Eenwording  Makwassie  en  Wolmaransstad 

Op  dieselfde  vergadering  (20  Augustus  1903)  het 
daar  ’n  besondere  gebeurtenis  plaasgevind  wat  die 
Gemeentes  Makwassie  en  Wolmaransstad  geraak 
het.  Daar  is  naamlik  deur  die  kerkrade  van  die 


Ds.  A.C.  Murray 


“.  . . onder  de  naam  van  de  Ned  Herv  Gemeente 
van  Makwassie  met  Witpoort  als  Hoofd  Kerk- 
plaats”  (N.K.V.M.  29  Aug  1903).  Hierdie  vereni- 
ging  het  spontaan  en  sonder  aansoek  tot  die  Alge- 
mene  Kerkvergadering  plaasgevind  op  grond  van 
die  nood  van  beide  gemeentes.  Klein  lidmaatge- 
talle  en  die  armoede  na  die  oorlog  het  dit  vir  beide 
gemeentes  haas  onmoontlik  gemaak  om  selfstan- 
dig  die  mas  op  te  kom  en  vandaar  die  vereniging 
of  samesmelting. 

Geen  wonder  nie,  die  gemeentevergadering  het 
hierdie  besluit  van  die  kerkraad  met  akklamasie 
ondersteun  en  goedgekeur.  Hoewel  die  besluit  vir 
beide  gemeentes  voordeel  ingehou  het,  is  dit  dog 
nie  deur  almal  (veral  van  Wolmaransstad  se  kant 
af)  ewe  geesdriftig  en  sonder  voorbehoud  aanvaar 
nie,  waarskynlik  uit  vrees  dat  die  Gemeente  Wol- 
maransstad  heeltemal  sou  ophou  om  as  selfstan- 
dige  gemeente  te  bestaan.  So  byvoorbeeld  het  ou- 
derling  W.C.  de  Beer  hom  op  die  vergadering  van 
29  Augustus  1903  ten  gunste  van  die  samesmelting 
verklaar,  maar  later  weier  hy  om  die  kerkboeke 
van  Wolmaransstad  aan  Makwassie  te  oorhandig. 
twee  gemeentes  (die  kerkraadslede  van  Wol- 
maransstad  het  die  vergadering  bygewoon)  besluit 
om  die  twee  gemeentes  te  amalgameer  (“verenig”) 
Na  verskeie  afvaardigings  en  selfs  ’n  skriftelike 
versoek  van  die  voorsitter,  ds.  Murray,  het  broe- 

der  De  Beer  steeds  geweier  om  die  boeke  af  te  gee. 
Dit  het  in  sy  besit  gebly  tot  met  die  herstigting  van 
die  Gemeente  Wolmaransstad. 

Toe  daar  op  25  Oktober  1903  verslag  gegee  is 
oor  die  sensus  wat  opgeneem  is,  het  dit  geblyk  dat 
die  saamgesmelte  gemeente  bestaan  het  uit  448 
belydende  lidmate  en  534  nie-belydende  lidmate. 
Aan  diaken  Steyn  is  opdrag  gegee  om  die  banke 
van  die  “ou  Gemeente  Wolmaransstad”  bymekaar 
te  kry  en  in  die  kerk  Witpoort  te  plaas.  Vanweë  die 
uitgestrektheid  van  die  gemeente  is  daar  ook  be- 
sluit  dat  met  die  volgende  kerkgeleentheid  nag- 
maal  bedien  sal  word  te  Brakspruit  op  Doornbult. 
(Tussen  Ottosdal  en  Delareyville). 

Ook  van  belang  op  die  stadium  was  die  ge- 
meente  se  gesindheid  teenoor  en  ondersteuning 
van  die  Teologiese  Opleiding,  want  die  kerkraad 
besluit  om  die  dankseggingskollekte  van  elke  nag- 
maal  vir  die  doel  af  te  staan  (N.K.  V.M.). 

Wat  eiendomme  betref,  besluit  die  kerkraad  om 
te  probeer  om  die  transport  van  die  plaas  Poortjie 
te  kry  en  die  plaas  dan  te  verkoop  teen  ’n  prys  wat 
deur  die  aangewese  kommissie  bepaal  sou  word. 
Die  Kommissie  sou  bestaan  uit  broeders  Stoltz, 
M.  van  Rensburg  en  Du  Toit.  Ook  besluit  die 
kerkraad  op  30Januarie  1904  om  die  gesamentlike 
eiendom  van  die  Ned  Herv  Gemeente  Makwassie 
en  die  Ned  Herv  of  Geref  Gemeente  Wolmarans- 
stad  te  Bloemhof  te  “verbind”,  op  versoek  van 
laasgenoemde  gemeente  se  leraar,  ds.  Van  Horst. 
By  dieselfde  vergadering  het  broeder  Wessel  de 
Beer,  toe  hy  weer  genader  is  oor  die  boeke  van 
Wolmaransstad,  aan  die  kerkraad  laat  weet  dat  hy 
besig  is  om  die  kefkgebou  te  Wolmaransstad  te 
repareer  en  dat  hy  dit  aan  die  kerkraad  sal  oorhan- 
dig  op  voorwaarde  dat  daar  ook  kerkdienste  gehou 
sal  word.  Die  kerkraad  besluit  toe  dat  daar  ses 
kerkvieringe  per  jaar  gehou  sal  word  om  die  beurt 
te  Witpoort  en  Wolmaransstad  en  die  konsulent, 
ds.  Murray,  verklaar  hom  gewillig  om  dit  te  doen 
in  belang  van  die  gemeente.  Ook  besluit  die  kerk- 
raad  om  geld  op  te  neem  op  die  Bloemhof-eien- 
dom  ten  einde  reparasies  aan  die  kerk  (te  Witpoort) 
in  opdrag  van  die  gemeente  te  doen. 

Interessant  om  te  vermeld  is  die  fïnansiële  sake 
rondom  so  ’n  kerkviering.  Die  inkomste  is  soos 
volg  saamgestel: 

Doopregistrasies  £4.15.0;  deurkollektes  £4.10.3; 

Totaal:  £9.5.3. 

Die  uitgawes  was  soos  volg: 

Wyn  12.0;  skaap  £1.5.0;  Salaris:  Koster:  £4.0.0; 

skriba  £1.18.0;  Totaal:  £8.3.6. 


Vanweë  die  uitgestrektheid  van  die  gemeente  be- 
sluit  die  kerkraad  om  ook  kerkraadslede  te  kies  vir 
die  wyk  Brakspruit  en  nomineer  as  ouderlinge  die 
broeders  Marthinus  Koekemoer  en  George  Bre- 
denhand  en  as  diakens  Gert  J.  van  Vuuren  en  G. 
Stoltz  (G/Sn).  Op  ’n  gemeentevergadering  op  29 
Mei  1904  is  met  groot  meerderheid  stemme  tot 
ouderling  verkies  M.  Koekemoer  en  tot  diaken 
G.J.  van  Vuuren. 

Nou  word  daar  ook  amptelik  kennis  gegee  aan 
die  skriba  van  die  Algemene  Kerkvergadering  dat 
die  twee  Gemeentes  Makwassie  en  Wolmaransstad 
“ineengesmelt”  het  as  die  Gemeente  Makwassie 
(N.K.V.M.  28  Mei  1904). 

Die  kerkraad  bepaal  nou  ook  dat  daar  weer  ge- 
reeld  eredienste  gehou  moet  word,  sowel  in  Wit- 
poort  as  in  Wolmaransstad  en  gevolglik  besluit  die 
kerkraad  op  een  erediens  elke  maand  in  beide  ge- 
meentes.  In  Makwassiegemeente  sal  “een  stichte- 
lijke  preek  gelezen  worden”  deur  ’n  ouderling  om 
die  beurt  en  op  Wolmaransstad  sal  ouderling  Ros- 
souw  “voor  de  diensten  zorgen”  (N.K.V.M.  28 
Mei  1904). 

Die  organisasie  en  administrasie  van  die  ge- 
meente  kry  nou  ook  aandag  en  word  opgeknap 
met  die  aanwys  van  ’n  “Commissie  over  Kerk- 
goederen”  (bestaande  uit  ouderlinge  M.  van  Rens- 
burg,  P.N.  van  Rensburg,  M.  Koekemoer  en  dia- 
kens  J.  van  Rensburg  enJ.A.  du  Toit);  die  verkie- 
sing  van  ’n  kassier  (J.A.  du  Toit)  en  die  aanstelling 
van  ’n  koster  teen  ’n  verhoogde  salaris  van  £2.10.0 
elke  vier  maande.  Opvallend  is  dan  die  toename  in 
inkomste  en  uitbetalings  by  elke  nagmaalviering. 
So  was  die  inkomste  met  die  kerkviering  op  28 
Mei  1904  £18.4.9,  terwyl  die  basaar  die  bedrag  van 
£50.7.6  ingebring  het. 

Die  uitbetalings  het  die  bedrag  van  £73.2.10 
beloop,  waarby  ingesluit  was  ’n  bedrag  van 
£32.6.10  vir  reis-  en  verblyfkoste  van  twee  afge- 
vaardigdes  na  die  Algemene  Kerkvergadering;  ’n 
bedrag  van  £17.10.0  as  afbetaling  van  die  skuld 
van  ouderling  Swanepoel  en  £15.0.0  aan  ouderling 
Fouché;  asook  ’n  skaap  £1.6.0  (waarskynlik  vir  die 
versorging  van  die  predikant). 

Ook  opvallend  is  die  besonder  hoë  persentasie 
bywoning  van  vergaderings  deur  kerkraadslede 
ongeag  die  ver  afstande  en  moeilike  lewensom- 
standighede  so  kort  na  die  Anglo-Boereoorlog.  So 
is  die  notule  van  die  kerkraadsvergadering  van  28 
Mei  1904  onderteken  deur  die  konsulent  ds.  Mur- 
ray,  asook  die  volgende  kerkraadslede:  N.P.J.  van 
Rensburg,  J.F.J.  van  Rensburg.  J.J.  Steyn,  J.M. 
Barnard,  J.A.  du  Toit,  G.P.  van  Vuuren,  JJ- 
Fouché,  M.W.  Koekemoer,  M.J.  van  Rensburg, 
G.P.  Rossouw,  W.J.  Stoltz,  H.J.Fouché,  G.J. 

Coetzee.  (Dit  was  die  volle  kerkraad.) 

In  die  tyd  (1904)  is  die  plaas  Poortjie  verkoop  vir 
£100.0.0  en  aan  ouderling  M.J.  van  Rensburg  is 
opdrag  gegee  om  geld  op  te  neem  om  die  grond- 
briewe  in  orde  te  kry,  maar  nie  by  die  bank  nie, 
aangesien  daar  9%  rente  betaal  moet  word.  ’n 
Bedrag  van  £100.0.0  ís  van  die  regering  as  sken- 
king  ontvang  en  net  so  uitbetaal  vir  die  werk  aan 
die  kerk  te  Wolmaransstad. 

Interessant  was  die  kwessie  van  voorsinger  by 
die  eredienste.  Gewoonlik  is  iemand  spesiaal  deur 
die  kerkraad  aangewys  om  die  taak  te  verrig  en 
sedert  Julie  1904  was  dit  broeder  Gert  Coetzee 
beskore.  Lofwaardig  was  reeds  in  hierdie  moeilike 
dae  die  gesindheid  van  die  kerkraad  en  gemeente 
teenoor  die  minderbevoorregtes.  So  is  daar  reeds 
kort  na  die  beëindiging  van  die  oorlog  (1904)  ’n 
alimentasie  toegeken  aan  die  weduwee  Pretorius 
(10/-),  terwyl  aan  die  ou  heer  Coenraad  de  Beer 
toestemming  verleen  is  om  ’n  huisie  op  die  kerk- 
grond  te  Wolmaransstad  te  bou  en  dan  sommer 
toesig  oor  die  kerkgebou  te  hou.  Die  kerkraad  het 
selfs  opdrag  gegee  dat  by  die  volgende  kerkge- 
leentheid  ’n  lys  van  behoeftiges  voorgelê  sal  word. 
’n  Lys  met  name  is  toe  ingehandig.  Betekenisvol  ís 
dat  selfs  toe  al  die  deurkollektes  aangewend  is  vir 
die  diens  van  barmhartigheid. 

Om  offers  vir  die  Kerk  te  in  is  daar  verskillende 
metodes  aangewend.  So  byvoorbeeld  is  daar  ge- 
reeld  basaars  gehou  wat  teen  die  tyd  telkens  aan- 
sienlike  inkomste  gelewer  het;  ook  moes  elke  lid- 
maat  5/-  bydra  vir  konsulentsalaris;  daarbenewens 
is  daar  ook  van  tyd  tot  tyd  kollektelyste  deur  die 
diakens  rondgeneem  by  die  lidmate.  Ook  moes  ’n 
mens  betaal  vir  die  doop  van  ’n  kind  (5/-)  en  vir 
geloofsbelydenis  (5/-).  Teen  die  tyd  was  die  in- 
komste  van  die  gemeente  aansienlik  en  het  toestan- 
de  ook  begin  verbeter  - die  gemeente  het  ook  wat 
lidmatetal  betref,  groter  geword.  (In  1906  was 
daar  605  belydende  lidmate  en  1 305  siele).  Hierdie 
gunstiger  toestande  het  daartoe  aanleiding  gegee 
dat  die  konsulent,  ds.  Murray,  op  ’n  spesiale  ge- 
meentevergadering  van  4 Februarie  1905  pertinent 
stel: 

“.  . . dat  deze  vergadering  besluiten  moet  of  het 

niet  wenschelijk  en  mogelijk  is  om  een  geves- 

tigde  predikant  voor  deze  gemeente  te  beroe- 
pen”  (N.G.V.M.  4 Feb  1905). 

Ds.  Murray  stel  dit  dat  ’n  stuk  grond  verkoop  kan 
word  vir  omtrent  £1200.0.0  en  dat  daarmee  ’n 
pastorie  gebou  kan  word.  Op  voorstel  van  ouder- 
lingj.  van  Rensburg  besluit  die  gemeente  eenparig 
die  volgende: 


“.  . . de  gemeente  draagt  het  aan  den  kerkraad 
op  om  den  grond  te  verkoopen  en  de  noodige 
voorsorg  voor  eene  woning  voor  den  predikant 
te  maken  en  om  dan  een  Leraar  te  beroepen” 
(G.V.M.  4 Feb  1905). 

Toevallig  het  daar  op  die  kerkraadsvergadering 
van  dieselfde  dag  ’n  skrywe  gedien  van  die  kerk- 
raad  van  Klerksdorp  met  die  versoek  aan  Makwas- 
sie  om  die  “ou  kerkgebou”  te  verkoop,  terwyl 
ouderling  Van  Rensburg  meedeel  dat  hy  ’n  aanbod 
van  £600.0.0  het  (10/-  per  morg)  vir  twee  stukke 
grond,  1 200  morge  groot,  waarop  die  kerkraad 
opdrag  gee  om  te  verkoop. 

’n  Ander  saak  wat  nou  ook  die  aandag  van  die 
kerkraad  geniet  het,  was  die  kategese,  die  onderrig 
van  die  kinders  van  die  gemeente.  Die  kerkraad 
besluit  “.  . . de  Zondagschool  zal  in  de  kerk  wor- 
den  gehouden  onder  toezicht  van  de  kerkeraad  en 
diaken  Du  Toit  zal  voor  de  onderwyzers  sorgen” 
(N.K.V.  4 Feb  1905). 

Op  hierdie  stadium  duik  daar  ’n  ander  onaange- 
naamheid  op  as  gevolg  van  die  eenwording  van  die 
Gemeentes  Makwassie  en  Wolmaransstad.  Soos 
reeds  geblyk  het,  was  die  broeder  Wessel  de  Beer 
’n  struikelblok  wat  betref  die  oorhandiging  van  die 
boeke  en  dokumente  van  Wolmaransstad,  maar 
toe  hy  onderneem  het  om  die  kerkgebou  te  Wol- 
maransstad  te  repareer  het  die  kerkraad  dit  goed- 
gekeur,  mits  die  koste  nie  £100.0.0  te  bowe  sou 
gaan  nie.  (Die  £100.0.0  was  ’n  geskenk  van  die  re- 
gering.)  Toe  W.C.  de  Beer  egter  op  die  gemeente- 
vergadering  van  29  April  1905  ’n  verslag  ter  tafel  lê 
van  ontvangste  en  uitbetalings  waaruit  blyk  dat 
daar  nog  ’n  bedrag  van  £109.13.0  verskuldig  was 
en  hy  versoek  dat  die  gemeente  dit  moet  betaal, 
was  die  vet  behoorlik  in  die  vuur.  Die  voorsitter, 
sowel  as  broeders  G.  Coetzee  en  M.  Koekemoer 
het  hulle  verbasing  daaroor  uitgespreek,  aangesien 
hulle  nog  al  die  tyd  gemeen  het  dat  W.C.  de  Beer 
die  verantwoordelikheid  op  hom  geneem  het  vir 
alle  uitgawes  bokant  die  £100.0.0  geskenk  van  die 
regering.  En  aangesien  W.C.  de  Beer  geen  opdrag 
gehad  het  van  die  kerkraad  of  die  gemeente  om  die 
werk  te  laat  doen  nie,  verklaar  die  gemeente  hom 
totaal  onwillig  om  die  skuld  te  betaal. 

Ten  einde  die  verlange  om  ’n  eie  leraar  te  be- 
roep,  gouer  gestalte  te  gee,  besluit  die  vergadering 
ook  om  aan  diaken  Du  Toit  opdrag  te  gee  om  die 
gesamentlike  eiendom  te  Klerksdorp  te  verkoop, 
terwyl  aan  ds.  Van  der  Horst  (Ned  Herv  of  Geref 
Kerk,  Wolmaransstad)  prokurasie  verleen  word 
om  die  gesamentlike  eiendom  te  Bloemhof  te  ver- 
koop.  Terselfdertyd  rapporteer  ouderling  M.J.  van 
Rensburg  ook  by  die  kerkraadsvergadering  dat  hy 

lot  29  en  30,  2596  morge  groot,  verkoop  het  aan 
die  heer  Daneel  teen  10/-  per  morg. 

Selfs  op  hierdie  stadium  (14  Okt  1905)  het  die 
gevoelens  nog  nie  tot  rus  gekom  oor  gebeurtenisse 
rondom  die  Anglo-Boereoorlog  nie.  So  het  daar 
weens  die  herkiesing  van  broeder  M.J.J.  van  Rens- 
burg  tot  ouderling  besware  ingekom  van  sommige 
gemeentelede,  as  gevolg  waarvan  die  broeder  toe 
bedank  het.  Die  kerkraad  het  toe  die  saak  bespreek 
en  met  meerderheid  van  stemme  die  volgende 
besluit: 

“. . . de  kerkeraad  betreurt  de  loop  van  zaken  die 
aanleiding  gaf  tot  het  bedanken  van  den  Br 
M.J.J.  van  Rensburg  en  spreekt  het  duidelijk  als 
zijn  gevoelen  uit  dat  hy  zich  het  ambt  van  ou- 
derling  niet  onwaardig  heeft  gemaakt  door  in 
het  kamp  te  Klerksdorp  te  wezen”  (N.K.V.M. 
14.10.1905. 

’n  Afskrif  van  hierdie  besluit  is  aan  broeder  Van 
Rensburg  oorhandig  en  op  ’n  vergadering  van  12 
Januarie  1906  is  hy  weer  tot  ouderling  verkies. 

Die  opsig  en  tug  in  die  gemeente,  veral  oortre- 
ding  van  sekere  gebooie,  het  die  nougesette  aandag 
van  die  kerkraad  geniet.  Veral  die  oortreding  van 
die  sewende  gebod  (buite-egtelike  kinders,  ower- 
spel  en  saamblyery)  en  die  negende  gebod  (on- 
vrede  en  onderlinge  twiste)  kan  hier  uitgesonder 
word.  Om  die  vrede  tussen  geloofsgenote  te  her- 
stel  het  die  kerkraad  gewoonlik  Kommissies  ge- 
kies  om  aandag  te  gee  en  vir  oortreding  van  die 
sewende  gebod  is  gewoonlik  die  ontsegging  van 
die  “bondzegelen”  vir  twaalf  maande  toegepas.  In 
buitengewone  gevalle  is  die  toepassing  van  sen- 
suur  van  die  kansel  afgekondig. 

In  die  tyd  vind  daar  ook  ’n  interessante  ontwik- 
keling  plaas  ten  opsigte  van  die  vrou  in  die  werk 
van  die  Kerk.  Die  gemeente  het  behoefte  gehad 
aan  ’n  orrel  wat  hulle  tot  nou  toe  nie  kon  bekostig 
nie.  Die  kerkraad  besluit  toe  om  vir  die  aankoop 
van  ’n  “musiekinstrument”  kollektelyste  deur  die 
gemeente  te  laat  neem,  maar  nie  deur  die  kerkraad 
nie,  wel  deur  ses  jong  susters  van  die  gemeente. 
Blykbaar  was  dit  ’n  goeie  besluit  van  die  kerkraad, 
want  die  lyste  het  die  pragtige  bedrag  van  £111.0.2 
ingebring. 

Op  die  tydstip  is  die  gemeentekas  finansieel  aan- 
sienlik  versterk  met  die  verkoop  van  die  plaas 
Groenpan  vir  £405.0.0  en  Poortjie  aan  L.S.  Kruger 
vir  £50.0.0  (10/-  per  morg).  Lot  22  No  272,  1 110 
morge  groot  is  ook  verkoop  teen  10/-  per  morg, 
dus  vir  £555.0.0,  terwyl  Klerksdorpgemeente  ook 
aan  Makwassie  ’n  aanbod  gemaak  het  van  £100.0.0 
vir  laasgenoemde  se  aandeel  in  die  “ou  hulpkerk”. 


Tot  nou  toe  was  daar  ook  nog  geen,  of  weinig 
banke  vir  die  kerkgebou  nie.  Dit  word  nêrens 
vermeld  of  diaken  Steyn  enige  banke  van  die 
Wolmaransstadse  kerk  opgespoor  en  in  die  kerk 
op  Witpoort  geplaas  het  nie.  Die  kerkraad  het  toe 
in  elk  geval  aanJ.A.  du  Toit  enJ.S.  Kruger  opdrag 
gegee  om  kerkbanke  te  laat  maak  indien  daar 
fondse  beskikbaar  is.  Op  21  Julie  1906  rapporteer 
hulle  dat  daar  64  banke  (vir  £78.12.7)  en  6 stoele 
(vir  £2.2.0)  gemaak  is.  Later  is  nog  21  banke  ge- 
maak  vir  die  bedrag  van  £23.12.9.  Op  ’n  vergade- 
ring  van  21  Julie  1906  dien  daar  ’n  skrywe  voor  die 
kerkraad  van  die  skriba  van  die  “Algemene  Com- 
missie”  waarin  daar  finansiële  ondersteuning  gevra 
word  vir  “. . . twee  jongelingen  tot  opleiding  voor 
evangeliebediening”  (K.V.M.  21.6.1906).  Die 

kerkraad  wil  egter  eers  meer  informasie  inwin 
voordat  hulle  ondersteuning  gee  aan  hierdie  “ge- 
wenschte  zaak”.  Hierdie  houding  van  die  kerkraad 
in  dié  verband  het  ook  in  later  jare  deurgeslaan  toe 
seuns  uit  die  eie  gemeente  aansoek  gedoen  het  om 
finansiële  hulp  vir  hulle  teologiese  studies. 

’n  Besluit  wat  die  kerkraad  later  bitter  sou 
berou,  het  betrekking  op  die  uitleen  van  kerkgeld 
aan  sekere  lidmate  van  die  gemeente.  So  is  daar  op 
27  April  1907  aan  broeder  Robbertse  £100.0.0  aan 
G.  Coetzee  £50.0.0  en  later  aan  L.S.  Kruger 
£300.0.0  en  aan  H.J.A.  Jonker  £50.0.0  geleen  teen 
8%  rente  per  jaar  en  goeie  sekuriteit.  Sommige 
lidmate  se  aansoeke  is  egter  “om  gewigtige  rede- 
nen”  van  die  hand  gewys.  Nie  alleen  het  die  kerk- 
raad  vir  homself  probleme  geskep  met  sy  meriete- 
oordele  nie,  maar  ook  met  die  invordering  van 
hierdie  skulde  in  later  jare. 

Dat  die  kerkraad  van  Makwassie  dikwels  ook  sy 
eie  kop  gevolg  het,  blyk  daaruit  dat,  nadat  die 
Algemene  Kerkvergadering  ’n  reëling  ten  opsigte 
van  konsulentskappe  neergelê  het,  die  kerkraad 
besluit  het  om  hom  nie  daarby  neer  te  lê  nie  en  sy 
eie  konsulent  benoem  het.  Ook  ten  opsigte  van 
bydraes  vir  die  Studiefonds  het  die  kerkraad  be- 
sluit  dat  hy  nie  die  gevraagde  bedrag  kan  betaal 
nie,  en  ten  opsigte  van  kerkheffings,  dat  hy  eers  in 
1908  sal  betaal.  Hierdie  besluite  is  geneem  ondanks 
die  feit  dat  die  finansiële  toestand  van  die  gemeente 
vir  daardie  tyd  besonder  goed  was,  veral  vanweë 
grondverkope,  maar  ook  soos  weerspieël  in  ba- 
saaropbrengste,  kollektelyste,  ens. 

In  die  tyd  kom  daar  ’n  saak  aan  die  orde,  wat 
indien  dit  sou  gerealiseer  het,  aan  die  bestaan  van 
die  dorp  Witpoort  en  die  Gemeente  Makwassie  ’n 
totaal  ander  verloop  sou  gegee  het.  Dit  was  naam- 
lik  ’n  mededeling  van  ouderling  M.J.J.  van  Rens- 
burg  dat  hy  ’n  skrywe  van  die  regering  ontvang 
het  dat  daar  planne  beraam  word  om  Witpoort  tot 

’n  arbeidskolonie  te  verklaar.  Hierop  het  die  kerk- 
raad  besluit  om  die  regering  in  kennis  te  stel  dat 
daar  te  Witpoort  ’n  “vaste  gemeente”  van  die  Ned 
Herv  Kerk  bestaan  met  sy  eie  konsulent  en  hy 
versoek  die  regering  om  hom  in  alle  handelinge  te 
ken  en  te  erken.  Die  regering  se  reaksie  was  posi- 
tief  op  die  versoek. 

Die  nou  reeds  lank  onvervulde  begeerte  van  die 
gemeente  om  ’n  eie  predikant  te  hê,  het  op  die 
kerkraadsvergadering  van  26  Oktober  1907 
neerslag  gevind  toe  broeder  Viljoen,  gesekondeer 
deur  Steyn,  voorgestel  het  om  aan  die  opdrag  van 
die  gemeente  uitvoering  te  gee  - ’n  opdrag  wat  al 
op  5 Februarie  1905  gegee  is  “om  heden  avond”  ’n 
beroep  uit  te  bring  op  ’n  leraar  vir  die  gemeente. 
Met  10  stemme  teen  1 is  die  voorstel  goedgekeur 
en  met  geslote  stembriefies  is  ’n  beroep  uitgebring 
op  “de  Eerwaarde  Kandiaat  G.  Pellisier”  teen  ’n 
salaris  van  £300.0.0  per  jaar.  Die  kerkraadslede 
wat  hierdie  Beroepsbrief  onderteken  het,  was  M.J. 


van  Rensburg,  J.A.  du  Toit,  G.P.  van  Vuuren, 
W.J.  Stoltz  (wat  ’n  rukkie  vantevore  weer  as  ou- 
derling  verkies  is),  J.J.  Fouché,  N.P.J.  van  Rens- 
burg,  G.P.  Rossouw,  J.A.  Viljoen,  G.P.  Pre- 
torius,  G.J.  Coetzee,  J.J.  Steyn  en  C.L.  Swane- 
poel.  Proponent  Pellissier  het  egter  nie  die  beroep 
aangeneem  nie.  Na  hom  is  nog  beroep  ds.  C. 
Murray,  die  konsulent  (met  4 aangetekende  teen- 
stemme);  ’n  proponent  Odendaal  en  J.A.R.  du 
Toit,  asook  ds.  J.H.  Hugo  (Upington).  Uit  hierdie 
beroepe  is  dit  duidelik  dat  Hervormde  gemeentes 
dikwels  predikante  uit  die  Ned  Herv  of  Geref  Kerk 
beroep  het,  want  al  die  bogenoemde  beroepe  le- 
raars,  met  uitsondering  van  ds.  Murray  wat  die 
Hervormde  predikant  te  Ventersdorp  was,  was 
van  die  Ned  Herv  of  Geref  Kerk.  Ook  die  predi- 
kant  wat  uiteindelik  die  beroep  na  Makwassie  aan- 
geneem  het,  ds.  K.T.  van  den  Heever,  was  predi- 
kant  van  die  Ned  Herv  of  Geref  Kerk  te  Chris- 
tiana. 

HOOFSTUK  3 


PREDIKANTE  VAN  MAKWASSIEGEMEENTE 


Ds.  K.T.  van  den  Heever:  1908—1916 


Ds.  K.  T.  van  den  Heever 

Interessant  is  dat  die  kerkraad  nie  sondermeer  vir 
ds.  Van  den  Heever  beroep  het  nie,  maar  hom  eers 
uitgenooi  het  om  in  Makwassie  te  kom  preek.  Op 
20  Oktober  1908  is  hy  toe  wel  beroep  en  hy  het 
hom  die  beroep  laat  welgeval.  Hy  is  waarskynlik 
in  Desember  1908  in  die  gemeente  bevestig. 

Op  hierdie  stadium  was  daar  egter  nog  nie  ’n 
pastorie  gebou  nie,  hoewel  die  gemeente  fïnansieel 
daartoe  in  staat  was.  Daar  was  immers  £771.10.0 
in  die  kerkkas  en  £314.17.0  uitstaande  van  die 
uitgeleende  bedrae  wat  volgens  die  kassier  alles  in 
1908  terugbetaal  sou  word.  Daar  was  dus  genoeg 
fondse  beskikbaar  vir  die  bou  van  ’n  pastorie  wat 
ongeveer  £800.0.0  sou  kos.  Die  kerkraad  het  egter 
besluit  om  voorlopig  ’n  huis  van  broeder  J.A.  du 
Toit  te  huur  teen  £2.0.0  per  maand  (waarin  ds. 
Van  den  Heever  reeds  ingetrek  het),  verder  om  ’n 
; kommissie  aan  te  stel  om  ’n  geskikte  stuk  grond 
I aan  te  koop,  asook  om  ’n  boukommissie  te  kies 
met  opdrag  om  onmiddellik  voort  te  gaan  met  die 


bou  van  ’n  pastorie  teen  ’n  bedrag  van  £600.0.0  nie 
te  bowe  gaande.  Wanneer  die  pastorie  voltooi  is, 
word  nie  vermeld  nie,  maar  dit  is  in  elk  geval  die 
pastorie  waarin  al  die  predikante  van  die  Gemeente 
Makwassie  gewoon  het  totdat  die  gemeente  opge- 
hou  het  om  as  selfstandige  gemeente  te  bestaan. 
(Die  pastorie  is  later  verkoop  aan  broeder  G.  Ruth- 
ven  wat  dit  tans  nog  besit  en  daarin  woon.) 

Weer  eens  kom  die  saak  van  die  “Theologiese 
Kweekskool”  aan  die  orde.  Volgens  besluit  van  die 
Algemene  Kerkvergadering  is  van  elke  Jidmaat  ’n 
halfkroon  (25  sent)  per  jaar  vir  die  doel  gevra.  Toe 
ds.  Van  den  Heever  die  saak  tot  stemming  bring, 
het  drie  kerkraadslede  daarvoor  gestem  te  wete 
F.W.  Kónig,  J.H.  Viljoen  en  G.  Pretorius.  Hulle 
bydraes  hiervoor  was  respektiewelik,  50,  2 en  1 
halfkroon. 

As  gevolg  van  die  aanbou  van  die  pastorie  en  die 
uitgawes  verbonde  aan  die  predikantstandplaas  het 
die  gemeente  finansieel  weer  begin  noustrop  trek. 
Ook  is  die  uitgeleende  geld  ook  nie  stiptelik  terug- 
betaal  nie.  Die  gevolg  was  dat  die  kerkraad  self  ’n 
lening  van  £250.0.0  moes  aangaan.  Gelukkig  vir 
die  gemeente  is  die  plaas,  lot  29,  1 271  morge 
groot,  ook  verkoop  vir  £500.0.0.  Danksy  hierdie 
grondskenkings  deur  die  owerheid  kon  die  ge- 
meente  finansieel  aan  die  gang  bly.  Uit  ’n  ander 
oogpunt  was  dit  ook  maar  jammer  dat  ’n  ge- 
meente  sy  eiendomme  moes  vervreem  om  sy  ver- 
pligtinge  na  te  kom.  Eienaardig  genoeg  het  die 
kerkraad  selfs  in  hierdie  tyd,  ondanks  die  nypende 
tekort  aan  geld,  en  ondanks  die  trae  terugbetaling 
van  lenings,  tog  nog  besluit  om  aan  sekere  uitver- 
kore  broeders  geld  te  leen. 

’n  Verdere  gebeurtenis  wat  die  gladde  verloop 
van  sake  in  die  gemeente  belemmer  het,  was  die 
aan  die  orde-stel  deur  ds.  Van  den  Heever  van  “de 
afscheiding  van  de  gemeete  Wolmaransstad” 
(K.  V.M.  30  April  1910).  Die  vergadering  het  egter 
besluit  om  nie  onmiddellik  daartoe  oor  te  gaan  nie, 
maar  met  ’n  besluit  te  wag  totdat  daar  ’n  behoor- 
like  sensus  geneem  is.  Die  sensus  is  geneem  en  die 
afstigting  is  nog  in  1910  afgehandel  soos  blyk  uit 
die  feit  dat  ’n  kommissie  uit  Makwassie  ’n  kom- 
missie  uit  Wolmaransstad  ontmoet  het  om  te 
handel  oor  die  “salaris”  van  ds.  Van  den  Heever. 
Die  traktement  is  vasgestel  op  £350.0.0  per  jaar 
waarvan  Makwassie  £200.0.0  en  Wolmaransstad 

£150.0.0  sou  bydra.  Hieruit  blyk  dan  dat  ds.  Van 
den  Heever  beide  gemeentes  bearbei  het  (in  kom- 
binasie  of  Wolmaransstad  as  konsulent)  totdat  hy 
in  1916  ’n  beroep  na  Ventersdorp  aanvaar  het. 

In  dieselfde  jaar  (Oktober  1910)  het  die  Ge- 
meente  Makwassie  ook  besluit  om  ’n  nuwe  kerk  te 
bou.  Aanvanklik  is  besluit  om  ’n  langwerpige  kerk 
te  bou,  maar  die  besluit  is  later  gewysig  om  vir  ’n 
kruiskerk  voorsiening  te  maak.  ’n  Boukommissie 
is  benoem  bestaande  uit  broeders  A.P.  Roos,  J.A. 
du  Toit,  P.  van  den  Berg  en  C.J.  Roos.  Hulle 
opdrag  was  om  ’n  steenkerk  (aanvanklik  is  besluit 
op  ’n  klipkerk)  te  bou  met  sitplek  vir  700  mense  en 
om  dadelik  met  die  projek  te  begin.  Fondse  vir  die 
doel  moes  uit  die  gemeente  verkry  word  of  elders 
opgeneem  word.  ’n  Kollektelys  is  in  elk  geval 
onmiddellik  geopen  vir  die  doel.  Reeds  op  29  Sep- 
tember  1911  is  ’n  bedrag  van  £250.0.0  vir  kerkbou 
gekollekteer,  maar  terselfdertyd  spreek  die  ge- 
meente  sy  kommer  uit . . . 

.“  . .oor  de  treurige  wijse  waarop  sommige  ge- 

meentelede  bijdragen  tot  de  bouw  van  onze 

kerk”  (N.G.V.M.  30.9.1911). 

Gevolglik  is  die  susters  van  die  gemeente  weer 
betrek  om  te  help  met  die  kollekte  en  25—30  sus- 
ters  was  hiermee  behulpsaam.  Met  die  bou  van  die 
kerk  is  intussen  begin  en  die  hoeksteen  is  gelê  op 
30  September  1911  deur  ds.  Van  den  Heever.  Die- 
kerk  is  in  gebruik  geneem  op  25  September  1912, 
maar  reeds  op  20  April  1912  is  besluit  om  die 
tekort  van  £280.0.0  op  die  boukoste  op  te  neem. 
Verder  is  op  ’n  gemeentevergadering  van  13  Julie 
1912  besluit  dat  die  “zusters  collecteercommissie” 
saam  met  ouderling  P.  van  den  Berg  stappe  sal 
doen  om  ’n  “flink”  basaar  te  hou  met  die  inwyding 
van  die  kerk.  Op  dieselfde  vergadering  is  ook 
besluit  om  ’n  voorstel  van  die  kerkraad  te  aanvaar 


Inhuldiging  van  nuwe  kerk,  25  September  1912 


dat  elke  lidmaát  voortaan  10/-  per  jaar  sal  bydra 
vir  “predikantsalaris”.  Die  opbrengs  van  die  basaar 
was  £180.0.0  - ’n  lofwaardige  poging.  Om  die 
tekort  aan  te  vul  het  die  kerkraad  besluit  om  die 
bedrag  by  die  bank  op  te  neem. 

Vir  die  eerste  keer  word  nou  verneem  dat  die 
kerk  in  verskillende  ringe  funksioneer  en  dat  Mak- 
wassie  onder  die  Westerlike  Ring  ressorteer.  Dit  is 
hierdie  Ring  wat  ’n  beroep  gedoen  het  op  gemeen- 
tes 

“.  . . om  aan  jongeling  Venter  (later  ds.  P.J.J. 
Venter)  die  voor  de  Hervormde  Kerk  studeert 
en  die  arm  is,  te  steunen”  (N.K.V.M.  20  April 
1912). 

Die  kerkraad  besluit  om  hulp  te  verleen,  maar  aan 
die  saak  van  die  Teologiese  Opleiding  is  besluit 
om  die  Algemene  Kerkvegadering  te  versoek  om 
die  verpligting  van  2/6  per  lidmaat  te  verander  na 
’n  vrywillige  bydrae. 

Met  die  ingebruikneming  van  die  nuwe  kerkge- 
bou  is  besluit  om  die  ou  kerkgebou  voorlopig  net 
so  te  laat  staan,  maar  dat  die  ou  banke  verkoop 
word  aan  die  Gereformeerde  Kerk  van  Wolma- 
ransstad  teen  10/-  stuk. 

In  die  tyd  is  daar  bitterlik  gekla  oor  die  offer- 
gawes  van  gemeentelede  en  om  die  saak  te  bered- 
der  is  met  verloop  van  tyd  allerlei  besluite  geneem, 
onder  andere  dat  die  kollekte  vir  die  predikantsala- 
ris  vervang  word  met  ’n  kollekte  vir  gemeente- 
fonds,  verder  dat 

“Ieder  gemeentelid  dat  zijn  10-,  vershuldigd  aan 
deze  gemeente  voor  het  jaar  1913,  niet  betaalt 
voor  of  op  Dec  31  - 1913,  verbeurt  zijn  status 
als  gemeetelid  volgens  Art.  3 van  onze  kerk- 
wet”  (N.G.V.M.  18.10.1913). 

’n  Ander  interessante  saak  wat  nou  ook  die  aandag 
van  die  kerkraad  geniet,  is  die  kwessie  van  die 
vroeë  biduur.  Blykbaar  is  daar  op  een  of  ander 
stadium  besluit  om  op  Sondagoggende  vroeg  ’n 
biduur  in  die  kerk  te  hou.  Op  die  kerkraadsverga- 
dering  van  19  April  1913  kla  ouderling  Viljoen 
egter  oor  die  swak  bywoning  van  die  bidure  waar- 
op  die  kerkraad  besluit  om  die  biduur  te  vervang 
met  ’n  vroeë  oggenderediens. 

’n  Aansoek  vir  geldelike  ondersteuning  vir  die 
bou  van  ’n  hospitaal  (waarskynlik  te  Wolmarans- 
stad)  word  verwys  na  ’n  volgende  vergadering, 
sodat  daar  eers  verdere  ondersoek  ingestel  kan 
word. 

’n  Opskudding  is  in  die  gemeente  veroorsaak 
toe  broeder  Hans  Matthysen  (’n  vrygesel)  aansoek 
by  die  kerkraad  gedoen  het  om  ’n  aangenome  kind 

te  laat  doop.  Besware  is  van  oral  geopper,  sodat 
die  kerkraad  besluit: 

. . aangezien  er  klachte  is,  genoemd  kind  niet 
in  de  kerk  zal  toegelaten  worden  omdat  van  de 
gemeente  er  over  ontevreden  is,  aangezien  het 
kind  niet  blank  is“  (N.K.V.M.  19.4.13). 

Selfs  in  die  tyd,  toe  predikante  en  ouderlinge  nog 
in  hoë  aansien  was  by  lidmate,  tref  ’n  mens  egter 
die  verskynsel  aan  dat  ’n  sekere  broeder  C.H. 
Fouche  en  sy  vrou  die  predikant  en  die  kerkraad 
beledig  het,  met  die  gevolg  dat  hulle  opgeroep  is 
om  voor  die  kerkraad  te  verskyn.  En  kan  ’n  mens 
dit  glo,  dat  ’n  voorstel  dat  kerkraadslede  die  ere- 
dienste  meer  getrou  moet  bywoon,  protes  uitlok 
“wegens  omstandighede”. 

Iets  wat  ’n  aanduiding  gee  van  die  moeilike 
werksomstandighede  van  ’n  predikant  in  daardie 
dae,  veral  ook  vanweë  die  uitgestrektheid  van  die 
gemeentes,  is  die  besluit  van  die  kerkraad  om  ’n 
kar  (perdekar)  aan  te  koop  vir  die  leraar  en  daar- 
voor  moes  elke  wyk  binne  twee  maande  £6.0.0 
kollekteer. 

In  hierdie  jare  het  die  gemeente  sy  gewone  gang 
gegaan  soos  blyk  uit  die  sake  hieraan  voorafgaande 
- maar  die  gewone  sake  van  en  in  elke  gemeente. 
So  het  dit  gegaan  totdat  die  rebellie  in  1914  uitge- 
breek  het  - ’n  nuwe  broedertwis  in  die  geledere 


van  die  volk.  Ook  in  die  gemeente  het  die  reper- 
kussies  nie  uitgebly  nie.  Die  eerste  rimpelings  op 
die  oppervlak  is  gewaar  met  die  bedanking  van 
diaken  A.L.  Oosthuizen  - ’n  bedanking  waaroor 
besluit  is 

“.  . . de  vergadering  acht  het  raadzaam  met  deze 
zaak  te  wachten  totdat  Br.  Oosthuizen  thuis 
komt”  (N.K.V.M.  17.4.1915). 

Op  ’n  vergadering  van  6 Oktober  1915  kondig  die 
voorsitter  ds.  K.T.  van  den  Heever  as  doel  van  die 
vergadering  aan: 

“. . . een  klachten  tegen  de  predikant  of  kerk- 
raadsleden  te  ontvangen  en  te  behandelen” 
(N.K.V.M.  6.10.1915). 

Daar  het  slegs  een  skriftelike  klag  ingekom  teen 
die  leraar  deur  mev.  L.M.  van  Niekerk,  maar  die 
klag  is  nie  behandel  nie 

“.  . . daar  deze  dame  behoort  tot  de  Ned.  Herv. 
Gem.  Wolmaransstad”  (N.K.V.M.  6 Okt 

1915). 

Sy  is  gevolglik  versoek  om  haar  klag  die  volgende 
Saterdag  te  Wolmaransstad  by  die  kerkraad  in  te 
dien.  (Dit  blyk  ook  uit  die  Ringsnotule  dat  die 
Ringskommissie  ’n  geskil  te  Wolmaransstad  tussen 


Nagmaal  in  die  ou  dae 

leraar  en  gemeente  uit  die  weg  moes  ruim,  maar 
nie  daarin  kon  slaag  nie.) 

Nietemin  het  die  kerkraad  op  die  vergadering 
tog  onderling  die  moeilikhede  in  die  gemeente 
bespreek.  Ouderling  W.J.  Stoltz  se  beswaar  teen 
die  leraar  was,  dat  hy  hom  nie  onpartydig  gedra 
het  in  die  tyd  van  moeilikhede  nie.  Ook  ouderling 
A.B.  Wolmarans  is  diep  gegrief  oor  ’n  sekere  uit- 
drukking  wat  deur  die  leraar  teen  hom  gebesig  is. 
(Die  leraar  het  hom  hieroor  om  vergifnis  gevra.) 
Ander  broeders  het  ook  hulle  besware  geopper  oor 
die  eensydige  houding  van  die  leraar  gedurende  die 
opstand.  Die  antwoord  van  ds.  Van  den  Heever 
hierop  was: 

“. . . waar  hij  gestaan  had  vóór  de  opstand,  daar 

heeft  hij  gestaan  gedurende  de  opstand,  en  daar 

staat  hij  nog  vandaag”  (N.K.  V.M.  6 Okt  1915). 

Na  oproepe  om  samewerking  en  die  staking  van 
die  eindelose  gepraat  besluit  die  kerkraad  om  huis- 
toe  te  gaan  en  elkeen  in  sy  wyk  vir  vrede  te  werk. 
Tog  stel  ouderling  Wolmarans  voor  om  die  nag- 
maal  uit  te  stel  tot  14  November  wanneer  ds. 
Prinsloo  teenwoordig  sal  wees.  Dit  is  so  deur  die 
kerkraad  aanvaar. 

Dit  blyk  tog  uit  al  die  besware  en  beklagings  dat 
ds.  Van  den  Heever  hom  met  en  tydens  die  rebellie 
nie  onpartydig  gehou  het  nie,  maar  hom  openlik 
teen  die  opstand  uitgespreek  het.  Die  klag  van 
suster  L.M.  van  Niekerk  was  juis  gegrond  op 
uitlatings  van  ds.  Van  den  Heever  met  die  begraf- 
nis  van  ’n  rebel,  ene  Steinman,  wat  op  die  stoep 
van  die  winkel  te  Witpoort  doodgeskiet  is.  Vol- 
gens  mededeling  was  ’n  groepie  rebelle  (9)  op  pad 
na  Leeudoringstad  om  die  wapens  te  gaan  neerlê 
toe  hulle  by  die  winkel  van  C.  Lindenberg  aange- 
doen  het  om  proviand  te  verkry  en  een  van  hulle 
toe  daar  doodgeskiet  is. 

Hoewel  die  gemeente  weer  stampend  en  stotend 
met  sy  werk  voortgegaan  het,  het  die  woelinge 
rondom  ds.  Van  den  Heever  aangehou  totdat  hy  in 
Februarie  1916  ’n  beroep  na  Ventersdorp  aange- 
neem  het.  In  sy  afwesigheid  is  ’n  akte  van  losma- 
king  op  18  Maart  1916  aan  hom  uitgereik  deur  die 
kerkraad  onder  voorsitterskap  van  ds.  Ennis.  ’n 
Bedrag  van  £233  wat  nog  aan  ds.  Van  den  Heever 
as  “predikantsalaris”  verskuldig  was,  is  voorge- 
skiet  deur  diaken  Jakob  J.F.  van  Rensburg. 

Met  die  vertrek  van  ds.  Van  den  Heever  het  ds. 
P.W.  Ennis  van  Klerksdorp  as  konsulent  waarge- 
neem.  En  hoewel  ds.  Van  den  Heever,  om  wie  die 
woelinge  in  die  gemeente  op  politieke  gebied 
grootliks  gewentel  het,  die  beroep  aangeneem  het, 
het  daar  tog  nie  onmiddellik  rus  en  vrede  gekom 


nie.  Want  op  22  April  1916  dien  daar  voor  die 
kerkraad  “twee  lijsten  van  protesterende  leden,  die 
protesteren  tegen  een  politieke  geest  in  de  Ge- 
meente”.  Hierdie  lidmate  gee  te  kenne  dat  hulle 
hulle  aan  die  gemeente  onttrek  solank  die  gees  bly 
heers.  Op  voorstel  van  ouderling  A.P.  Roos,  gese- 
kondeer  deur  Japie  J.  van  Rensburg,  besluit  die 
vergadering  om  die  twee  “voortekenaaren”  van 
die  proteslyste  te  versoek  om  met  die  volgende 
nagmaalsviering  de  kerkraadsvergadering  by  te 
woon  ten  einde  die  protes  te  verduidelik  alvorens 
die  kerkraad  op  die  saak  kan  ingaan.  Ds.  Ennis  sal 
in  die  verband  ’n  skrywe  rig  aan  J.H.  Viljoen  en 
P.A.M.  Fouché.  Die  gesindheid  spreek  ook  uit  ’n 
versoek  van  die  kerkraad  aan  die  Algemene  Kerk- 
vergadering  “dat  geen  militaere  officier  kan  geko- 
zen  worde  tot  een  kerkraadslid”  (N.K.V.M.  22 
April  1916). 

Met  die  volgende  vergadering  (29  Julie  1916) 
was  broeders  J.H.  Viljoen  en  P.A.M.  Fouché  toe 
ook  teenwoordig  en  met  die  stel  van  hulle  saak  het 
dit  toe  geblyk  dat  hulle  besware  veral  op  twee 
gronde  berus  het,  naamlik  dat  kerkraadslede  ver- 
kies  is,  en  word  deur  persone  wat  nie  hulle  kerk- 
like  verpligtinge  nakom  nie  (die  rebellie-gesindes) 
en  dat  “iemand  ergens  buiten  geroepen  had  ‘Hert- 
zog  bo’  ”.  Wat  die  uitspraak  van  die  vergadering 
was,  word  nie  vermeld  nie.  En  eers  weer  op  ’n 
buitengewone  kerkraadsvergadering  van  31  Au- 
gustus  1918  kom  die  saak  aan  die  orde. 

By  die  vergadering  was  ’n  kommissie  van  die 
protesterende  party  teenwoordig  bestaande  uit 
M.J.J.  van  Rensburg,  J.A.  du  Toit,  P.A.M. 
Fouché,  J.  Fouché,  J.  Rossouw  enj.  Fouché.  Op  ’n 
vraag  van  broeder  M.J.J.  van  Rensburg  wat  die 
kerkraad  gedoen  het  om  die  vrede  te  bewerkstel- 
lig,  was  die  antwoord  van  ouderling  A.P.  Roos, 
dat  die  twee  “voortekenare”  deur  die  kerkraad 
opgedra  is  om  terug  te  gaan  na  die  protesterendes 
en  hulle  te  vra  waarmee  hulle  tevrede  sou  wees  en 
dan  aan  die  kerkraad  terug  te  rapporteer.  Tot  op 
datum  (van  die  vergadering)  het  die  kerkraad  egter 
nog  niks  van  hulle  verneem  nie.  Toe  broeder  Van 
Rensburg,  ’n  versoekskrif  aan  die  konsulent  gerig, 
ter  tafel  lê,  was  die  skriba  broeder  A.L.  Oosthui- 
zen,  se  reaksie  dat  aangesien  dit  aan  die  konsulent 
gerig  was,  hyself  daarop  moes  antwoord  en  nie  die 
kerkraad  nie.  ’n  Ander  beswaar  van  broeder  Van 
Rensburg  was  dat  ouderling  Roos  ’n  verkeerde 
standpunt  ingeneem  het  by  die  Algemene  Kerk- 
vergadering  toe  hy  voorgestel  het  dat  predikante 
ook  aan  die  politiek  mag  deelneem.  Na  taamlike 
heftige  argumentasie  het  broeder  Van  Rensburg 
voorgestel,  gesekondeer  deur  ouderling  Roos,  dat 
die  kommissie  en  die  kerkraad  voortaan  die  een- 

heid  in  die  gemeente  gaan  bevorder  en  ag  alle 
geskille  uit  die  weg  geruim  te  wees. 

Op  dieselfde  vergadering  (29.7.1916)  het  ouder- 
ling  A.P.  Roos  die  gedagte  geopper  om  ’n  predi- 
kant  te  beroep,  maar  in  kombinasie  met 
Wolmaransstad.  ’n  Kommissie  is  uit  die  kerkraad 
gekies  om  met  ’n  kommissie  uit  die  kerkraad  van 
Wolmaransstad  oor  die  saak  te  onderhandel.  Op  ’n 
vergadering  van  27  Oktober  1917  was  diakenJ.H. 
Steyn  van  Wolmaransstad  teenwoordig  en  het  hy 
beklemtoon  hoe  noodsaaklik  dit  was  om  ’n  predi- 
kant  te  beroep  en  dat  Wolmaransstad  tydelik  in 
kombinasie  met  Makwassie  wil  beroep,  maar  dan 
net  ’n  predikant  uit  die  Ned  Hervormde  Kerk.  Op 
’n  gekombineerde  kerkraadsvergadering  van  die 
twee  gemeentes  op  25  Januarie  1918  kon  die  twee 
kerkrade  mekaar  egter  glad  nie  vind  oor  die  sluit 
van  ’n  kombinasie  nie.  Ds.  Ennis  (konsulent  van 
Makwassie)  en  ds.  Vermooten  (konsulent  van 
Wolmaransstad)  het  gepleit,  maar  alles  tevergeefs. 

Op  die  kerkraadsvergadering  van  18  Januarie 
1919  het  die  kerkraad  oorgegaan  tot  die  beroep  van 
’n  predikant.  Ds.  Kiihn  (wat  toe  konsulent  van  die 
gemeente  was)  en  ds.  S.J.  Strydom  het  ewe  veel 
stemme  gekry.  Die  lot  is  toe  gewerp  en  ds.  Stry- 
dom  is  aangewys  as  beroepe  leraar.  By  die  ge- 
meentevergadering  van  dieselfde  dag  protesteer 
broeder  Jan  Viljoen  egter  teen  die  beroep  deur  die 
kerkraad  en  voer  aan  dat  die  gemeente  nie  geraad- 
pleeg  is  in  die  saak  nie,  veral  nie  die  deel  van  die 
gemeente  wat  die  proteslyste  ingedien  het  nie. 
Hierop  het  broeder  Andries  Oosthuizen  (skriba) 
geantwoord  dat  die  gemeente  al  meer  as  ’n  jaar 
gelede  opdrag  gegee  het  om  te  beroep  in  ’n  wettige 
gemeentevergadering.  Na  ’n  lang  diskussie  het  die 
gemeente  besluit  dat  die  beroep  gekanselleer  word 
en  dat  die  kerkraad  na  elke  gemeentelid  sal  gaan 
om  dié  te  raadpleeg  en  met  die  ondertekening  van 
’n  waarborglys  opdrag  te  kry  om  ’n  leraar  te  be- 
roep.  Of  die  waarborge  verkry  is,  word  nie  ver- 
meld  nie,  maar  op  10  April  1919  het  ds.  Strydom 
sy  eerste  doopdiens  in  Makwassie  waargéneem, 
met  ander  woorde  toe  was  hy  reeds  bevestig  as 
predikant  van  die  gemeente. 

Ds.  S .J.  Strydom:  1919—1928 

Met  die  koms  van  ds.  Strydom  was  die  finansiële- 
toestand  van  die  gemeente  maar  taamlik  benard. 
Die  kerkgebou  en  die  pastorie  was  wel  betaal, 
maar  die  inkomste  om  ’n  predikantstandplaas  te 
onderhou,  was  onvoldoende.  Die  kerkraad  moes 
dus  allerlei  planne  beraam  en  middele  vind  om  die 
predikant  van  ’n  behoorlike  lewenstog  te  voorsien. 


Ds.  S.J.  Strydom 


Ook  op  politieke  gebied  het  die  onderstrominge 
nog  diep  geloop.  Die  Regeringgesindes  en  die 
Anti-regeringgesindes  het  mekaar  gedurig  voorge- 
lê,  hoewel  die  struwelinge  nie  meer  so  heftig  op 
die  oppervlakte  uitgeslaan  het  nie.  Gelukkig  was 
ds.  Strydom  wat  beide  bogenoemde  probleme 
aanbetref,  die  aangewese  en  reggeplaaste  leraar. 
Wat  fmansies  aanbetref,  was  hy  nie  ’n  veeleisende 
mens  nie  en  wat  die  politiek  aanbetref,  was  hy  ’n 
goeie  katalisator. 

Met  sy  verblyf  in  die  gemeente  het  die  kerkraad 
in  ’n  groot  mate  ’n  gedaanteverwisseling  onder- 
gaan  in  die  sin  dat  baie  van  die  oues  uitgetree  en 
baie  nuwes  verkies  is. 

Vroeg  in  die  dienstyd  van  ds.  Strydom  het  die 
kerkraad  besluit  (Desember  1921)  om  nie  net  met 
nagmaalvierings  kerkraadsvergadering  te  hou  nie, 
maar  ook  tussentyds,  aangesien  daar  met  nag- 
maalsvierings  aan  die  vergadering  te  kort  gedoen 
is.  Ook  is  vir  die  eerste  keer  besluit  om  ’n  staande 
Finansiëlekommissie  te  kies  om  voortdurend  aan- 
dag  aan  die  finansies  van  die  gemeente  te  gee  en 
broeder  F.J.C.  Maartens  word  gekies  as  kassier. 

Wat  die  kerklike  tug  betref,  besluit  die  kerkraad 
nou  ook  om  in  gevalle  van  oortreding  van  die 
sewende  gebod  die  saak  te  verwys  na  die  predikant 
en  die  ouderling  van  die  wyk. 

Om  kontak  te  hou  met  die  Kerk  in  breëre  ver- 

band  en  veral  ook  met  die  Teologiese  Opleiding 
wat  in  die  tyd  reeds  gevestig  was  aan  die  Trans- 
vaalse  Universiteitskollege  (TUK),  is  daar  van  tyd 
tot  tyd  van  die  dosente  uitgenooi  om  met  nag- 
maalvierings  die  plaaslike  leraar  behulpsaam  te 
wees.  So  is  dr.  J.H.  Greyvenstein  en  dr.  S.P. 
Engelbrecht  deur  die  kerkraad  uitgenooi.  Uit  die 
Doopregister  blyk  dit  dat  hulle  ook  by  sommige 
geleenthede  die  heilige  doop  bedien  het. 

’n  Saak  wat  ook  deur  die  kerkraad  op  die  hart 
gedra  is,  was  die  nood  van  die  stakers  en  hulle 
families  in  1922  op  die  Witwatersrand.  Hieroor 
besluit  die  kerkraad  om  alle  deurkollektes,  be- 
halwe  die  wat  reeds  vir  ander  doeleindes  afgestaan 
is,  vir  die  doel  te  skenk  (1  April  1922).  Op  die- 
selfde  vergadering  het  die  kerkraad  ook  besluit  om 
uitvoering  te  gee  aan  ’n  versoek  van  ds.  Barger 
van  Middelburg,  ondersteun  deur  die  Algemene 
Kommissie,  om  Goeie  Vrydag  (1922)  af  te  sonder 
as  ’n  dag  van  algemene  verootmoediging.  As  be- 
skrywingspunte  vir  die  Algemene  Kerkvergade- 
ring  injulie  1922  word  deurgestuur: 

1.  Die  Algemene  Kerkvergadering  word  gevra 
om  stappe  te  neem  ten  einde  ’n  eie  katkisasie- 
boek  vir  die  Hervormde  Kerk  daar  te  stel  met 
’n  aanhangsel  wat  die  kerkgeskiedenis  saamvat; 

2.  die  vergadering  neem  stappe  ten  einde  die  lid- 
mate  van  die  kerk  op  die  Wes-Transvaalse  del- 
werye  beter  te  bearbei; 

3.  die  vergadering  bepaal  duidelik  die  houding 
van  die  Hervormde  Kerk  teenoor  die  verskil- 
lende  sektes.  Hieroor  en  veral  oor  die  Apostel- 
sekte  neem  ouderling  J.T.  Marais  baie  sterk 
standpunt  in.  Hy  huldig  die  mening  dat  die 
lidmate  wat  hulle  met  die  sekte  assosieer  se 
name  geskrap  moet  word  of  anders  onder  sen- 
suur  geplaas  moet  word  indien  hulle  nie  wil 
terugkeer  nie.  Ouderling  A.L.  Oosthuizen  is 
van  mening  dat  so  ’n  voorstel  meer  nadele  as 
voordele  sal  inhou.  Vandaar  die  besluit  om  die 
beskrywingspunt  oor  die  saak  deur  te  stuur  na 
die  Algemene  Kerkvergadering. 

Die  feit  is  dat  die  Twaalf  Apostelsekte  in  die  tyd  in 
die  dorp  Witpoort,  uit  hulle  oogpunt  ’n  taamlike 
bloeitydperk  beleef  het.  Van  die  lidmate  van  die 
gemeente  is  deur  hulle  leerstellings  aangetrek  en 
het  die  Kerk  verlaat,  terwyl  andere  se  simpatie 
daar  gelê  het,  hoewel  hulle  nog  in  die  Kerk  gebly 
het.  Die  saak  is  later  op  die  spits  gedryf  toe  ds.  J.P. 
van  den  Berg  die  sekte  tot  ’n  openbare  dispuut 
uitgedaag  het,  en  wat  in  die  kerkgebou  plaasge- 
vind  het. 

Wat  die  sending  betref,  was  die  kerkraad  aan- 


vanklik  heftig  daarteen  gekant.  So  is  daar  op  die 
vergadering  van  19  April  1919  ’n  beskrywingspunt 
vir  bespreking  aan  die  Algemene  Kerkvergadering 
gestuur  wat  gelui  het  “.  . . de  zending  worde  niet 
gemaakt  tot  een  kerkzaak”,  maar  op  die  vergade- 
ring  van  1 April  1922  het  die  vergadering  tog,  op 
voorstel  van  ouderling  A.L.  Oostzhuizen,  besluit 
om  twee  broeders  te  kies  om  die  vrywillige  gawes 
vir  die  sending  te  ontvang.  Die  broeders  wat  hier- 
voor  gekies  is,  was  M.J.  Smit  en  L.J.C.  Maartins. 
Op  dieselfde  vergadering  het  die  kombinasie  met 
Wolmaransstad  weer  ter  sprake  gekom  - ’n  kom- 
binasie  op  die  “ou  basis”.  Verder  is  die  wenslik- 
heid  uitgespreek  dat  die  Gemeentes  Makwassie  en 
Wolmaransstad  ’n  huis  of  koshuis  sou  aankoop  of 
laat  bou  om  leerlinge  van  die  Hoërskool  Wolma- 
ransstad  te  huisves.  ’n  Kommissie  is  gekies  om  in 
hierdie  rigting  te  werk  en  het  bestaan  uit  broeders 
N.J.S.  Basson,  A.P.  Roos,  J.T.  Maartins  en  Ds. 
S.J.  Strydom.  Op  die  gemeentevergadering  van  1 
April  1922  is  die  kommissie  versoek  om  ernstige 
aandag  aan  die  saak  te  gee,  en  op  die  kerkraadsver- 
gadering  van  26  Januarie  1923  is  besluit  om  twee 
huise  te  Wolmaransstad  aan  te  koop  vir  die  doel. 
Magtiging  om  die  geld  hiervoor  by  die  bank  op  te 
neem,  is  deur  die  gemeente  gegee  en  die  plaas 
Reigerspan  is  as  sekuriteit  aangebied. 

In  Oktober  1922  is  daar  op  versoek  van  die 
Algemene  Kommissie  aan  ds.  Strydom  vir  vyf 
maande  verlof  toegestaan  om  die  lidmate  van  die 
Kerk  in  Humpata  (Portugees  Wes-Afrika  oftewel 
Angola)  te  gaan  besoek.  Ds.  Strydom  het  m Le- 
bruarie  1923  na  Angola  vertrek. 

Om  ’n  daadwerklike  poging  aan  te  wend  om  die 
kerkskuld  te  verminder  of  te  delg,  besluit  die  kerk- 
raad  om  dit  aan  die  diakens  op  te  dra  om  al  die  lid- 
mate  in  hulle  wyke  aan  te  spoor  om  ’n  akker 
mielies  vir  die  Kerk  te  saai.  En  ’n  bietjie  later 
besluit  die  vergadering  om  die  gemeente  in  te  deel 
in  vier  groepe.  Die  eerste  150  lidmate  moet  elk 
£2.0.0  bydra,  die  volgende  150  elk  £1.10.0,  die 
volgende  150  elk  £1.0.0  en  die  laaste  150  elk  10/-. 
Die  res  van  die  lidmate  word  dan  beskou  as  mense 
wat  niks  kan  bydra  nie.  Aan  die  skriba  is  opdrag 
gegee  om  onmiddellik  kollektelyste  vir  die  insa- 
meling  gereed  te  kry  en  op  ’n  wenk  van  dr.  J.H. 
Greyvenstein  (wat  behulpsaam  was  tydens  ds. 
Strydom  se  afwesigheid)  is  besluit  dat  die  ouder- 
linge  saam  met  die  diakens  sou  gaan  vir  die  kol- 
lekte.  In  die  verband  word  ’n  drastiese  voorstel 
van  M.  Smit  algemeen  aanvaar,  naamlik: 

"...  dat  een  lit  van  de  kerk  niet  gerechtig  zal 

zijn  de  kerk  te  verlaat  en  naar  een  ander  kerkge- 

meenschap  over  te  gaan,  tenzij  hy  zijn  achtersta- 

lige  salaris  en  schulde  betaald  heeft.  Indien  zulk 
een  lit  zonder  verlof  of  assistaat  van  de  kerkraad 
de  kerk  verlaat  zal  hy  gerapporteerd  word  om 
welk  rede  hy  zulks  doen”  (N.K.V.M.  30  Junie 
1923). 

Die  voorstel  sou  oorstaan  tot  die  gemeenteverga- 
dering  vir  goed-  of  afkeuring. 

’n  Heel  interessante  besluit  is  nou  ook  vir  die 
eerste  keer  geneem  by  die  verkiesing  van  ’n  nuwe 
skriba  na  die  bedanking  van  broeder  A.L.  Oost- 
huizen.  By  die  verkiesing  van  broeder  J.P.  Fouché 
tot  skriba  stel  ouderling  J.T.  Maartins  voor  dat 
daar  aan  die  skriba 

“. . .een  kleine  salaris  gegee  zal  word,  namelik 
Twee  en  Half  per  cent  uit  de  Honderd  van  alle 
Inkomste  deze  Gemeente”  (N.K.V.M.  2 Nov. 
1923). 

Op  die  kerkraadsvergadering  van  30  Junie  1923, 
waar  dr.  Greyvenstein  nog  as  voorsitter  waarge- 
neem  het,  is  daar  ’n  brief  gelees  van  ene  Jan  Swa- 
nepoel  waarin  hy  bedank  as  lidmaat  van  die  Kerk. 
Waarskynlik  het  die  kerkraad  besluit  om  die  broe- 
der  onder  sensuur  te  plaas,  want  op  die  vergade- 
ring  van  2 November  1923  (waar  ds.  Strydom 
weer  voorsitter  was)  is  ’n  brief  behandel  van  pro- 
kureur  De  Greefin  verband  met  die  toepassing  van 
sensuur  op  die  broeder,  Jan  Swanepoel.  Die  pro- 
kureur  maak  beswaar  oor  die  wyse  waarop  die 
sensuur  toegepas  is.  Na  rype  bespreking  erken  die 
kerkraad  dat  die  toepassing  van  die  sensuur  “niet 
heeltemaal  volgens  wet  is”.  Op  voorstel  van  broe- 
der  L.  Matthysen  is  ’n  kommissie  gekies  bestaande 
uit  ds.  Strydom,  ouderlinge  D.  Fouché  en  P.A. 
Fouché  en  diaken  D.  Smith  om  die  broeder  Swa- 
nepoel  te  ontmoet  om  te  sien  of  hulle  nie  die  saak 
op  ’n  billike  wyse  met  hom  kan  skik  nie.  Op  ’n 
vergadering  van  10  November  1923  rapporteer  die 
kommissie  dat  broeder  Swanepoel  bereid  is  om  te 
skik  indien  die  kerkraad  hom  £50.0.0  betaal  vir 
onkoste  aangegaan,  dat  die  onwettige  besluit  van 
die  kerkraad  twee  Sondae  afgekondig  word  en  dat 
daar  in  verskillende  nuusblaaie  apologie  aangete- 
ken  word.  Hierop  besluit  die  kerkraad  om  ’n  kom- 
missie  af  te  vaardig  na  prokureur  De  Greef  om  te 
probeer  om  die  saak  met  hom  op  ’n  billiker  wyse 
te  skik.  Op  13  November  het  die  kommissie  toe 
vir  De  Greef  en  Swanepoel  ontmoet  en  die  saak  is 
geskik.  Die  kerkraad  moes  £15.0.0  aan  Swanepoel 
vir  onkoste  betaal  en  twee  keer  in  die  erediens  af- 
kondig  dat  die  sensuur  opgehef  is,  terwyl  daar  ook 
in  die  kerkblad  ’n  berig  tot  dié  effek  geplaas  moet 
word. 


Met  die  ampsbediening  van  ds.  Strydom  in  die 
gemeente  het  dit  in  die  gemeente  redelik  rustig  ge- 
gaan.  Hier  en  daar  was  ’n  steurnis  soos  die  geval  so 
pas  genoem.  Dit  is  seker  in  geen  geringe  mate  te 
danke  aan  die  persoon  van  ds.  Strydom  - ’n  ge- 
liefde  leraar  in  die  gemeente.  Maar  tog  is  daar  op 
24  April  1924  ’n  buitengewone  kerkraadsvergade- 
ring  gehou  op  versoek  van  ouderling  P.  A.  Fouché, 
voorsitter  van  ’n  kommissie  deur  die  kerkraad 
benoem  “in  verband  met  de  pastoriezaak”.  Die 
voorsitter  spreek  in  alle  erns  en  sê: 

“.  . . als  daar  ooit  een  tere  zaak  was,  dan  is  het 
deze  zaak.  Deze  zaak  heeft  te  doen  met  de  eer 
van  onze  kerk,  het  heil  en  welzijn  van  Gods 
Koninkryk  en  de  goede  naam  van  de  predikant 
en  zijn  familie.  Daarom  moet  de  kerkeraad  van- 
daag  in  de  geest  van  ware  broederlike  liefde  hier 
bij  elkaar  zijn.  Elkeen  moet  bezield  zijn  met  de 
grote  gedagte  om  zaken  op  te  lossen  tot  eer  van 
onze  God  en  tot  heil  van  onze  gemeente.  Om 
dit  doel  te  bereiken  en  alles  zo  onpartydig  mo- 
gelyk  te  doen  plaatsvinden  besluit  de  kerkeraad 
op  voorstel  van  de  voorzitter  om  een  gewone 
broederlike  onderhoud  met  elkaar  te  hebben, 
waarby  geen  voorzitter  of  skriba  nodig  is.  Die 
vergadering  verbind  zich  eenparig  om  ordelik 
en  broederlik  de  zijn”  (N.K.V.M.  4 April 
1924). 

Wat  die  “pastoriezaak”  was,  word  nêrens  vermeld 
nie  en  op  die  aankondiging:  “Hier  volgt  het  resul- 
taat  van  het  broederlike  onderhoud” . . .,  volg  net 
’n  paar  blanko  bladsye  in  die  notuleboek.  Volgens 
mededeling  van  bejaarde  lidmate  was  dit  oral  be- 
kend  dat  die  pastoriemoeder  ’n  drankprobleem 
gehad  het  en  waarskynlik  het  die  onderhoud  daar- 
oor  gegaan. 

Selfs  in  hierdie  tyd  het  politiek  nog  sy  rol  in  die 
gemeente  gespeel,  want  op  die  kerkraadsvergade- 
ring  op  9 Mei  1924  word  twee  briewe  van  ouder- 
ling  J.T.  Maartins  behandel  waarin  hy  bedank  as 
lidmaat  van  die  Kerk.  As  rede  hiervoor  het  hy 
twee  griewe  geopper.  Sy  eerste  grief  was  ’n  petisie 
deur  lidmate  van  sy  wyk  wat  hy  beskou  het  as  ’n 
petisie  teen  hom  gemik  en  wel  uit  politieke  oorwe- 
gings.  Sy  tweede  grief  was,  dat  die  kerkraad  en  die 
gemeente  hom  as  die  sondebok  beskou  het  vir  die 
uitstel  van  die  nagmaalsviering  van  April  1923  en 
ook  dat  dr.  Greyvenstein,  wat  met  die  nagmaal 
behulpsaam  sou  wees,  telefonies  in  kennis  gestel  is 
om  nie  te  kom  nie,en  dat  ds.  Kíihn  toe  gevra  is  om 
behulpsaam  te  wees.  Op  grond  van  sulke  aanty- 
gings  in  die  gemeente  en  omdat  die  kerkraad  dit 
maar  toelaat,  sien  hy  nie  kans  om  aan  so  ’n  kerk  te 

behoort  nie.  Die  kerkraad  besluit  toe  om  oor  die 
saak  te  handel  as  broeder  Maartins  self  teenwoor- 
dig  is  en  belê  ’n  buitengewone  vergadering  vir  23 
Julie  1924.  By  die  vergadering  was  broeder  Maar- 
tins  self  teenwoordig,  maar  tot  ’n  vergelyk  kon 
daar  nie  gekom  word  nie.  Gevolglik  besluit  die 
vergadering  om  die  saak  na  ’n  “hoër  bestuur”  (die 
Westelike  Ring)  te  verwys  en  om  ’n  kommissie  te 
benoem  om  in  die  saak  namens  die  kerkraad  te 
handel.  As  kommissie  is  gekies  ouderlinge  J.  A.  du 
Toit,  D.  Fouché  en  diakens  C.  Fouché  en  C.  Britz, 
asook  die  leraar.  Hierdie  saak  het  vir  die  gemeente 
allerlei  reperkussies  gehad. 

So  byvoorbeeld  het  die  kerkraad  die  gemeente 
se  instemming  gevra  om  die  verkiesing  van  kerk- 
raadslede  uit  te  stel  vanaf  April  tot  Oktober  1924, 
en  op  4 Oktober  1924  het  die  gemeente  self  besluit 
om  dit  uit  te  stel  tot  Januarie  1925.  Terwyl  die 
kerkraad  hier  geworstel  het  met  eie  gemeentelike 
probleme,  is  daar  ook  nog  aandag  gegee  aan  pro- 
bleme  in  die  gemeente  van  Pretoria.  In  die  verband 
het  ouderling  Jan  Viljoen  voorgestel 

“.  . . dat  die  kerkraad  opdrag  sal  gee  aan  die 

predikant  om  in  verband  met  die  saak  in  ons 
Kerkblad  te  skryf’  (N.K.V.M.  22  Okt  1924). 


Ouderling  Viljoen  is  van  mening  dat  daar  te  veel 
oor  politiek  gepraat  word  in  die  Hervormde  Kerk 
van  Pretoria  en  dat  dit  teen  die  besluit  van  die 
Algemene  Kerkvergadering  is.  Die  voorsitter  ant- 
woord  hierop  dat  hy  eers  sal  ondersoek  instel  oor 
die  saak  en  dan  by  ’n  volgende  vergadering  sal 
antwoord. 

Op  die  kerkraadsvergadering  van  22  Oktober 
1924  waar  lede  van  die  Westelike  Ring  ook  teen- 
woordig  was,  het  die  kerkraad  eers  “ ’n  kort  bid- 
stond  gehou  in  verband  met  die  moeilikhede”. 
Wat  die  bevinding  van  die  Ringskommissie  in  die 
saak  was,  is  nie  bekend  nie  en  nêrens  vermeld  nie. 

’n  Paar  sake  wat  in  die  tyd  in  die  gewone  gang 
van  die  gemeentelike  lewe  die  aandag  van  die 
kerkraad  geniet  het,  was  die  aankoop  van  die  huis 
in  Wolmaransstad  wat  as  seunskoshuis  moes  dien. 
Reeds  vantevore  het  die  gemeente  opdrag  gegee 
dat  daar  geld  opgeneem  moes  word  om  die  huis 
aan  te  koop,  en  op  15  Januarie  1925  besluit  die  ge- 
meente  om  die  plaas  Reigerspan  te  verkoop  en  met 
die  opbrengs  die  skuld  op  die  huis  te  betaal.  Die 
plaas  is  toe  verkoop  aan  G.  Basson.  Die  predikant 
spreek  dan  ook  die  noodsaaklikheid  uit  dat  hy  ’n 
motorkar  moet  hê  om  sy  werk  in  die  gemeente  te 
kan  doen.  Aan  hom  is  toe  deur  die  kerkraad  toe- 

stemming  verleen  om  in  elke  wyk  ’n  jong  broeder 
te  benoem  om  vir  die  doel  te  kollekteer.  Ook 
belowe  die  kerkraad  om  die  saak  by  die  gemeente 
aan  te  beveel.  Aangesien  die  kassier  bedank  het, 
benoem  die  kerkraad  vir  broeder  J.  Meyer  in  die 
pos  hoewel  hy  nie  lidmaat  van  die  gemeente  was 
nie. 

Wat  die  Sondagskool  betref,  is  die  kerkraadslede 
en  lidmate  voortdurend  aangemoedig  om  meer 
Sondagskole  te  stig  ten  einde  groter  erns  te  maak 
met  die  katkisasie  en  voorbereiding  tot  geloofsbe- 
lydenis.  Met  die  bedanking  van  broeder  Frikkie 
Britz  as  superintendent  van  Sondagskole  benoem 
die  kerkraad  toe  ook  twee  persone  as  superinten- 
dente,  te  wete  broeders  J.A.  du  Toit  enJ.H.  Vil- 
joen.  Die  salaris  van  die  predikant  is  op  28  Mei 
1928  vasgestel  op  £400.0.0  per  jaar. 

In  September  1928  deel  ds.  Strydom  aan  die 
kerkraad  mee  dat  dit  sy  laaste  kerkraadsvergade- 
ring  in  die  gemeente  sal  wees,  aangesien  hy  op 
versoek  van  die  Weeshuiskommissie  besluit  het 
om  die  huisvaderskap  van  die  inrigting  te  Krugers- 
dorp  te  aanvaar.  En  so  het  daar  ’n  einde  gekom  aan 
die  dienstyd  van  ds.  Strydom  in  die  Gemeentes 
Makwassie  en  Wolmaransstad,  wat  hy  in  kombi- 
nasie  sedert  1920  bedien  het.  As  teks  vir  sy 
afskeidspreek  (so  het  die  ouer  geslag  my  meege- 
deel)  het  hy  gekies  Lukas  13:34: 

“Jerusalem,  Jerusalem,  jy  wat  die  profete  dood- 
maak  en  die  wat  na  jou  gestuur  is,  stenig,  hoe 
dikwels  wou  Ek  jou  kinders  bymekaar  maak 
soos  ’n  hen  haar  kuikens  onder  die  vlerke,  en 
julle  wou  nie.  ” 

Met  die  vertrek  van  ds.  Strydom  het  ds.  P.J.J. 
Venter  van  Klerksdorp  konsulent  van  die  ge- 
meente  geword.  As  skriba  is  gekies  broeder 
O.A.L.  Meyer,  hoewel  hy  nie  lidmaat  van  die 
gemeente  was  nie,  en  hy  het  die  benoeming  aan- 
vaar.  Sy  vergoeding  was  1\%  van  alle  inkomste. 

Die  eerste  saak  wat  aandag  geniet  het  onder 
konsulentskap  van  ds.  Venter  was  ’n  versoekskrif 
van  Wolmaransstad  om  met  Makwassie  te  kombi- 
Jneer  en  ’n  predikant  te  beroep.  Makwassie  was 
egter  nie  geneë  nie  en  het  Wolmaransstad  aange- 
raai  om  ’n  ander  gemeente  te  probeer  betrek  vir  ’n 
kombinasie.  Op  19  Januarie  1929  het  die  kerkraad 
van  die  gemeente  toestemming  gevra  om  weer  te 
beroep. 

Reeds  in  die  tyd  (Januarie  1929)  is  onderhande- 
lings  begin  om  erwe  te  Leeudoringstad  aan  te  koop 
vir  kerkboudoeleindes.  Die  kommissie  wat  gekies 
is  om  hiermee  te  handel,  het  op  23  Maart  gerap- 
porteer  dat  ene  Wolfaardt  vier  erwe  beskikbaar  het 


en  sy  prys  was  in  totaal  £73.0.0.  Ook  is  daar 
onderhandel  met  ds.  P.W.  Ennis,  emiritus  predi- 
kant  van  Klerksdorp,  om  die  gemeente  te  bedien. 
Laasgenoemde  het  hom  bereid  verklaar  om  een 
erediens  per  maand,  om  die  beurt  op  Witpoort  en 
Leeudoringstad,  waar  te  neem  teen  ’n  vergoeding 
van  £7.10.1,  reis-  en  verblyfkoste  ingesluit.  Vir 
huisbesoek  het  hy  £5.0.0  per  besoek  gevra. 

Hoewel  Makwassie  op  hierdie  stadium  ’n  groot 
gemeente  was,  het  dit  finansieel  maar  bedroef  ge- 
gaan.  Elke  keer  moes  die  kerkraad  iets  bykomends 
doen  om  sake  te  beredder  om  skuld  te  verminder. 
Daar  is  gereeld  basaar  gehou  en  die  opbrengs  van 
die  laaste  een  (April  1929)  was  £208.0.0,  ’n  aan- 
sienlike  bedrag  vir  daardie  tyd.  Intussen  egter  het 
daar  ’n  gespesifiseerde  rekening  van  die  Admini- 
strateur  van  die  Kerk  gekom  waarvolgens  die  ge- 
meente  £643.7.6  aan  die  Kerkkantoor  verskuldig 
was.  Dan  was  daar  ook  nog  ’n  skuldlas  van 
£208.0.0  by  die  bank  - die  bedrag  wat  opgeneem  is 
vir  die  koshuis  te  Wolmaransstad.  Hieroor  kon  die 
verantwoordelike  kommissie  darem  rapporteer  dat 
daar  nou  wins  gemaak  word  wat  aan  die  gemeente 
terugbetaal  sou  word.  Op  voorstel  van  broeder 
Adriaan  Esterhuizen  het  die  gemeentevergadering 
besluit  om  £200.0.0  van  die  basaaropbrengs  op  die 
skuld  by  die  Kerkkantoor  af  te  betaal. 

Wat  die  beroep  van  ’n  predikant  aanbetref,  be- 
sluit  hierdie  vergadering  ook  om  die  beroep  uit  te 
stel  tot  ’n  later  datum. 

Die  eerste  seun  uit  die  gemeente  wat  in  die  teo- 
logie  gaan  studeer  het,  S.P.J.J.  van  Rensburg,  het 
nou  ook  by  die  kerkraad  aansoek  gedoen  om  fi- 
nansiële  hulp  - ’n  bedrag  van  £40.0.0  was  benodig. 
Die  kerkraad  wou  egter  nie  hieroor  besluit  nie  en 
het  dit  na  die  gemeentevergadering  verwys.  By  die 
vergadering  is  besluit  om  ’n  bedrag  van  £10.0.0  na 
elke  nagmaalsviering  te  leen  met  opdrag  aan  die 
kerkraad  om  die  rentekoers  en  die  sekuriteit  vas  te 
stel. 

Intussen  het  ds.  P.S.  Grobler  konsulent  van  die 
gemeente  geword  en  hy  het  onmiddellik  beswaar 
gemaak  teen  die  hou  van  die  eredienste  deur  ds. 
Ennis. 

Die  kerkraad  het  aan  sy  afgevaardigdes  na  die 
Ringsvergadering  van  8 April  1929  opdrag  gegee 
om  navraag  te  doen  oor  ’n  saak  wat  die  kerkraad 
eers  in  eie  geledere  wou  opklaar  voordat  dit  in  die 
gemeente  bekend  gemaak  sou  word.  Daaroor  het 
broeder  Fouché  by  die  Ringsvergadering  die  na- 
vraag  gedoen . . . 

“. . .wat  te  doen  is  met  ’n  ‘peperkop’  wat  met 

attestaat  van  die  Verenigde  Kerk  van  Schweizer 

Reineke  oorgekom  het.”  Die  voorsitter,  ds. 

Brandt,  se  antwoord  was  . die  attestaat  is 

van  ’n  blanke  Gemeente  en  kan  nie  geweier 

word  nie.” 

In  die  notules  van  die  kerkraad  word  niks  oor  die 
saak  gerep  nie. 

Die  kerkraad  besluit  toe  ook  om  nie  langer  te 
wag  met  die  beroep  van  ’n  predikant  nie  en  nader 
vir  Wolmaransstad  met  die  oog  op  ’n  kombinasie. 
Wolmaransstad  se  besluit  was  positief.  Die  twee 
gemeentes  sou  elk  die  helfte  van  die  koste  ten  op- 
sigte  van  die  standplaas  bydra  en  die  traktement 
word  vasgestel  op  £500.0.0  per  jaar.  Op  ’n  gekom- 
bineerde  kerkraadsvergadering  op  14  November 
1929  te  Wolmaransstad  is  toe  ’n  beroep  uitgebring 
op  ds.  P.S.  Grobler,  maar  hy  het  op  staande  voet 
bedank  vanweë  sy  groot  arbeidsveld  te  Krugers- 
dorp.  Daarna  is  ds.  D.F.  Erasmus  beroep  wat  ook 
bedank  het  en  na  hom  ds.  Kiihn  van  Germiston. 
Laasgenoemde  het  egter  sekere  voorwaardes  gestel 
by  aanname  van  die  beroep  waarop  die  kerkraad 
hom  ferm  meegedeel  het  dat  sy  voorwaardes  nie 
aanvaar  word  nie,  en  dat  hulle  ook  nie  ’n  onder- 
houd  met  hom  sal  voer  nie.  Hierop  is  proponent 
J.P.  van  den  Berg  toe  beroep.  Intussen  is  die  kom- 
binasie  tussen  die  twee  gemeentes  ook  verbreek 
“op  grond  van  wedersydse  gevoelens”  en  propo- 
nent  Van  den  Berg  het  ’n  beroep  na  Nylstroom 
aangeneem. 

Dit  is  opvallend  by  hoeveel  vergaderings  gedu- 
rende  hierdie  vakante  periode  ouderlinge  opgetree 
het  as  voorsitter,  veral  die  ouderling  J.  A.  du  Toit 
(Stoffel  du  Toit).  Wat  die  konsulentskap  aanbetref, 
het  ds  P.J.J.  Venter  in  die  tyd  vir  ds.  P.S.  Grobler 
vervang. 

’n  Paar  sake,  vir  sommiges  vandag  miskien  van 
minder  belang,  het  in  die  tyd  die  ernstige  aandag 
van  die  kerkraad  geniet.  Oor  die  toepassing  van 
die  kerklike  tug  (veral  by  oortreding  van  die  se- 
wende  gebod)  het  die  kerkraad  steeds  ’n  streng 
gedragslyn  gevolg.  So  byvoorbeeld  is  daar  op  22 
Februarie  1930  ’n  geval  bespreek  oor  wie  die  kerk- 
raad  besluit  het,  dat  alhoewel  hy  vrywillig  belyde- 
nis  gedoen  het,  daar  tog  ’n  kommissie  met  hom 
gesprek  sal  gaan  voer  “met  het  doel  een  grondig 
onderzoek  in  deze  saak  in  te  stellen  en  uit  te  vinden 
of  oprecht  berouw  te  bespreuren  is”  (N.K.V.M. 
22  Feb  1930).  Op  die  ou  einde  moes  die  broeder 
eers  voor  die  kerkraad  verskyn  voordat  besluit  is 
om  nie  sy  kind  onmiddellik  te  doop  nie,  maar  by 
die  volgende  nagmaal.  Hier  moet  opgemerk  word 
dat  hoewel  die  predikante,  ds.  P.S.  Grobler  en 
later  ds.  P.J.J.  Venter,  ’n  meer  genaakbare  hou- 
ding  bepleit  het,  die  kerkraad  volhard  het  om  in 
sulke  gevalle  sensuur  toe  te  pas. 


Nog  ’n  ernstige  aangeleentheid  vir  die  kerkraad 
was  ’n  telegram  van  die  sekretaris  van  die  Minister 
van  Landbou  waarin  meegedeel  is  dat  op  versoek 
van  die  kerkraad  van  Witpoort  dat  “die  kwarantai- 
ne”  oor  die  gebied  opgehef  word,  dat  dit  nie  ge- 
doen  kan  word  nie,  “maar  dat  kerkgangers  het 
recht  zullen  hebben  gedurende  de  kerkdagen  uit  te 
spanen”  (N.K.V.M.  11  April  1930). 

’n  Ander  ernstige  saak  vir  die  kerkraad  was  ’n 
brief  van  broeders  P.F.  Britz,  G.A.  Rossouw  en 
F.B.J.  Britz  waarin  hulle  versoek  dat  die  salaris 
van  die  skriba  en  die  koster  verlaag  moet  word. 
Hieroor  het  die  kerkraad  besluit  om  die  salaris  van 
die  koster  te  verminder  tot  £15.0.0  per  jaar;  ook 
dat  die  amp  van  skriba  en  kassier  deur  een  persoon 
beklee  sal  word  teen  ’n  vergoeding  van  5%  van 
alle  inkomste,  behalwe  in  die  geval  van  ’n  spesiale 
kollekte  waarvoor  hy  4%  sou  kry. 

Dat  die  mense  in  die  tyd  nog  bitter  swaar  gekry 
het  op  materiële  gebied,  blyk  veral  uit  drie  gevalle. 
Die  eerste  was  dat  ouderling  P.A.  Fouché  ’n  kol- 
lektelys  opgestel  het  ten  behoewe  van  die  wedu- 
wee  PA.  Fouché  (’n  ander  een)  om  ’n  doodskis  aan 
te  koop.  Verder  sou  die  weduwee  en  soveel  ander 
uit  die  “armenfonds”  hulp  ontvang,  gewoonlik 
10/-  per  maand.  Die  tweede  geval  was  toe  broeder 
Jan  Rossouw  bedank  het  as  koster  en  broeder  Jopie 
Swanepoel  in  sy  plek  aangestel  is.  Laasgenoemde 
het  die  verkiesing  aanvaar  teen  £5.0.0  per  kwar- 
taal,  maar  rig  ’n  versoek  aan  die  kerkraad  “om  een 
voorschot  om  een  zakhorlogie  te  kopen.  Een 
voorschot  niet  te  boven  gaande  £1.10.0  wordt 
goedgekeurd”.  Die  derde  is  die  reeds  genoemde 
besluit  om  die  salaris  van  skriba  en  koster  te  ver- 
minder. 

As  ’n  vierde  uitvloeisel  van  die  depressie,  wat 
nou  reeds  seer  gemaak  het,  was  die  uitstel  van  die 
beroep  van  ’n  predikant.  Daarom  is  die  konsulent, 
ds.  P.J.J.  Venter,  gevra  of  hy  nie  bereid  sou  wees 
om  een  Sondag  per  maand  ’n  erediens  in  die  ge- 
meente  te  hou  nie,  met  huisbesoek  die  vooraf- 
gaande  week.  Sy  vergoeding  sou  wees  £125.0.0 
per  jaar  plus  die  reiskoste  “die  petrol  en  die  olie 
verbruik  gereken  teen  4d  per  myl”  (N.K.V.M.  11 
Okt  1930).  Tog  het  die  kerkraad  op  sy  vergadering 
van  10  April  1931  besluit  om  weer  die  gemeente  te 
raadpleeg  in  verband  met  die  beroep  van  ’n  predi- 
kant.  Intussen  het  die  gemeente  met  sy  gewone 
werksaamhede  voortgegaan  in  die  depressiejare. 
Daar  is  gehandel  oor  katkisasie,  oor  die  doop  van 
volwassenes,  oor  mense  wat  teruggekom  het  van 
die  sektes,  oor  kollektelyste  vir  hulpbehoewendes, 
oor  ’n  wetsoortreding  van  die  kerkraad  van  Wol- 
maransstad  wat  kinders  van  Makwassie  gekatki- 
seer  het,  oor  ’n  donasie  van  £5.0.0  aan  ’n  hospitaal 

van  Wolmaransstad  oor  die  oorhandiging  van 
mense  wat  op  skuld  by  basaars  koop  en  nie  betaal 
nie,  aan  prokureurs,  oor  nagmaalsvieringe  vir 
Januarie  en  Julie  in  die  Ned  Herv  of  Geref  Kerk  te 
Leeudoringstad  ens. 

Op  die  9de  Mei  1931  wy  die  kerkraad  weer  sy 
aandag  aan  die  beroep  van  ’n  predikant  en  besluit 
met  ’n  meerderheid  van  stemme  om  ’n  diens- 
doende  predikant  te  beroep  en  nie  ’n  proponent 
nie.  Op  6 Junie  1931  is  ds.  P.J.J.  Venter  beroep.  En 
op  sy  volgende  vergadering  (10.10.1931)  spreek 
die  kerkraad  sy  diepe  teleurstelling  uit  omdat  die 
beroep  nie  in  Die  Hervormer  aangemeld  is  nie.  Ds. 
A.J.  Barger  word  skriftelik  hieroor  aangespreek  en 
hy  word  versoek  om  die  beroep  amptelik  bekend 
te  maak.  Hoewel  ds.  Venter  uitstel  gevra  het  om 
op  die  beroep  te  antwoord,  het  hy  tog  die  beroep 
bedank,  want  op  9 April  1932  gee  die  kerkraad  aan 
ds.  L.E.  Brandt  te  kenne  dat  hulle  nie  nou  kan 
beroep  nie.  By  dieselfde  vergadering  versoek  die 
skriba,  broeder  O.A.L.  Meyer,  dat  aan  hom  ’n 
vasgestelde  salaris  per  maand  betaal  word  en  nie 
weer  ’n  kommissie  nie.  Op  aanbeveling  van  die 
voorsitter  besluit  die  vergadering  om  hom  £3.0.0 
per  maand  te  betaal,  maar  om  terselfdertyd  die 
reiskoste  wat  die  skriba  altyd  gekry  het,  te  kansel- 
leer.  Dit  het  tot  gevolg  gehad  dat  die  skriba  be- 
dank  het,  waarop  die  kerkraad  toe  omgespring  het 
en  die  besluit  ten  opsigte  van  die  reiskoste  herroep 
het.  (Die  reiskoste  had  betrekking  op  die  bank  van 
geld  te  Wolmaransstad). 

Nog  by  dieselfde  vergadering  (10.10.1931)  was 
ook  ’n  brief  van  mnr.  A.J.  de  Beer  “Hoofd  van  de 
Witpoort  Zondagschool”  waarin  hy  die  kerkraad 
vriendelik  vra  om  ’n  geldelike  bydrae  ten  einde 
met  Kersfees  ’n  kersboom  en  presentjies  vir  die 
kinders  aan  te  bied.  Die  kerkraad  het  toe  £1.10.0 
vir  die  doel  geskenk.  Terloops,  hierdie  Sondag- 
skool  was  vir  jare  ’n  instelling  vir  al  die  kinders 
van  Witpoort,  ongeag  aan  watter  kerk  hulle  be- 
hoort  het,  en  was  onder  leiding  van  mnr.  De  Beer 
(oom  Albert),  ’n  lidmaat  van  die  Ned  Herv  of 
Geref  Kerk.  Die  Sondagskool  het  bestaan  met  die 
medewete  en  instemming  van  die  kerkraad  van  die 
Hervormde  Kerk.  In  die  tyd  was  daar  nogal  ’n 
besondere  goeie  verhouding  tussen  die  lidmate  van 
die  twee  kerke,  met  die  bitterheid  van  die  kerkver- 
eniging  so  ietwat  vergete.  Die  verhouding  was  van 
so  ’n  aard,  dat  die  skoolhoof,  mnr.  D.J.  Brink  wat 
ook  ’n  lidmaat  was  van  die  Ned  Herv  of  Geref 
Kerk,  soms  leesdienste  in  die  Hervormde  Kerk 
gehou  het. 

Op  ’n  keer  (9  Januarie  1932)  moes  die  Admini- 
strateur  van  die  Kerk,  mnr.  J.H.  Janson,  met  die 
kerkraad  kom  onderhandel  oor  die  betaling  van 


Mnr.  D.J.  Brink 


agterstallige  skulde  aan  die  Kerkfondse.  Daar  is  toe 
ooreengekom  dat,  indien  die  kerkraad  onmiddellik 
betaal,  die  helfte  van  die  skuld  afgeskryf  wou 
word.  Om  dit  te  kon  doen  moes  die  kerkraad  by 
die  bank  reël  vir  ’n  oortrekking  van  £200.0.0  en 
ouderling  J.A.  du  Toit  het  aangebied  om  die  ge- 
meente  £100.0.0  te  leen  teen  bankrente.  Op  die 
manier  is  die  gemeente  se  skuld  by  die  Kerkkan- 
toor  vereffen. 

Intussen  was  die  gemeente  ook  nog  besig  om 
fondse  in  te  samel  vir  die  bou  van  ’n  “basaarhuis” 
en  op  20  Februarie  1932  is  die  tender  van  mnr. 
A.V.  Bergh  aanvaar  vir  die  oprigting  van  die  ge- 
bou  teen  £62.10.0.  Die  inkomste  vir  die  doel,  op 
13  Februarie  1932,  was  £42.9.0,  en  die  gebou  is  in 
gebruik  geneem  op  9 Oktober  1932. 

Vir  die  eerste  keer  het  daar  nou  ook  op  die  kerk- 
raadsvergadering  die  stigting  van  ’n  gemeente  te 
Ottosdal  ter  sprake  gekom.  A1  sou  dit  beteken  dat 
’n  hele  aantal  lidmate  van  Makwassie  gemeente 
onder  Ottosdal  sou  ressorteer,  het  die  kerkraad  ’n 
afstigting  van  harte  ondersteun. 

’n  Onvergeetlike  gebeurtenis,  wat  selfs  die  Wit- 
poort  gemeenskap  geruk  het,  het  in  Oktober  1932 
te  Leeudoringstad  plaasgevind.  Dit  was  die  dina- 

mietontploffïng  op  ’n  Sondagmiddag  van  ’n  trein 
met  etlike  waens  plofstof  wat  op  pad  was  na  Jo- 
hannesburg.  Net  buitekant  Leeudoringstad  (9  myl 
van  Witpoort  af)  het  die  plotstof  aan  die  brand 
geraak  en  ’n  ontploffïng  veroorsaak  wat  tot  100 
myl  (160  km)  vanaf  Leeudoringstad  gevoel  en  ge- 
hoor  is.  As  gevolg  hiervan  is  die  kerkgebou  van 
die  Ned  Herv  of  Geref  Gemeente  sodanig  beskadig 
dat  die  kerkraad  van  Makwassie  hulle  kerkgebou 
aangebied  het  vir  die  hou  van  eredienste. 

Omdat  die  gemeente  nog  nie  beroep  het  nie  en 
die  finansiële  druk  groot  was,  het  die  kerkraad  be- 
sluit  om  teologiese  student  S.P.J.J.  (Sarel)  van 
Rensburg,  vir  wie  hulle  vantevore  finansieel  ge- 
help  het,  te  nader  om  vir  die  kwartaal  Januarie  tot 
Maart  1933  in  die  gemeente  behulpsaam  te  wees. 
Van  hom  is  verlang  om  onder  toesig  van  die  kerk- 
raad  eredienste  te  hou  en  siekes  te  besoek.  Hier- 
voor  het  die  kerkraad  hom  ’n  honorarium  van 
£5.0.0  per  maand  aangebied  en  reis-  en  verblyf- 
koste  gewaarborg.  Op  grond  van  hierdie  pastorale 
hulp  het  die  kerkraad  ook  besluit  om  nie  dadelik  te 
beroep  nie,  maar  te  volstaan  met  die  tydelike  bear- 
beiding. 

Op  die  kerkraadsvergadering  van  24  Maart  1933 
bedank  broeder  O.A.L.  Meyer  as  skriba  na  etlike 
jare  van  besonder  toegewyde  diens,  uitmuntende 
notulehouding  en  ’n  besonder  netjiese  handskrif. 
In  sy  plek  is  gekies  broeder  A.V.  Bergh,  wat  skri- 
ba  van  die  gemeente  sou  bly  tot  Januarie  1977,  ’n 
tydperk  van  44  jaar. 


Die  werksaamhede  in  die  gemeente  het  nou  so 
veeleisend  geword,  dat  die  beroep  van  ’n  predikant 
nie  langer  uitgestel  kon  word  nie.  Daarom  besluit 
die  gemeente  op  13  Januarie  1934  om  aan  die  kerk- 
raad  toestemming  te  gee  om  te  beroep.  Ds.  J.P. 
van  den  Berg  is  toe  beroep  en  hy  het  die  beroep 
aangeneem.  Hy  en  sy  gesin  is  die  naweek  van  28 
April  1934  in  die  gemeente  ontvang.  ’n  Formida- 
bele  program  is  vir  die  geleentheid  gereël,  inslui- 
tend  ’n  verwelkoming  met  ’n  perdekommando  en 
’n  motorstoet. 


Ds.  J.P.  van  den  Berg:  1934—1937 

Met  die  heel  eerste  kerkraadsvergadering  wat  ds. 
Van  den  Berg  bygewoon  het,  was  een  van  die 
punte  vir  bespreking  op  die  sakelys  die  verkiesing 
van  ’n  Skoolraad  vir  Wolmaransstad  en  omge- 
wing.  Ds.  P.J.J.  Venter,  wat  nog  as  konsulent  die 
vergadering  gelei  het,  het  aanbeveel  dat  die  kerk- 
raad  moes  oorleg  pleeg  en  saamwerk  ten  einde 
verteenwoordiging  op  die  Raad  te  bekom.  Ds. 
Van  den  Berg  was  egter  daarteen  en  beveel  aan  dat 
die  kerkraad  twee  offisiële  kandidate  aanwys  wat 
nie  met  die  “kerk-tieket”  of  die  “party  tieket” 
verband  sou  hê  nie.  So  ’n  voorstel  is  toe  aange- 
neem  en  as  kandidate  is  aangewys  ds.  Van  den 
Berg  en  broeder  W.  Bester.  ’n  Ander  saak  wat 
reeds  geruime  tyd  gesloer  en  taamlike  onmin  ver- 
oorsaak  het,  was  die  vasstelling  van  die  grenslyn 


Ds.J.P.  van  den  Berg  en  gesin 

Aankoms  en  verwelkoming  van  ds.  Van  den  Berg 


tussen  Makwassie  en  Wolmaransstad.  Twee  kom- 
missies  uit  die  kerkrade  kon  nie  tot  ’n  vergelyk 
kom  nie  (Julie  1934)  en  die  kerkraad  besluit  toe  om 
die  aangeleentheid  na  die  Ringskommissie  te  ver- 
wys.  Nadat  die  Ringskommissie  aanvanklik  die 
saak  weer  terugverwys  het  na  die  kerkrade,  het  hy 
tog  in  sy  vergadering  van  Maart  1935  die  grenslyn 
vasgestel. 

Reeds  van  die  begin  van  sy  ampsaanvaarding  af 
het  Ds.  Van  den  Berg  sekere  leemtes  in  die  ge- 
meente  uitgewys  soos  byvoorbeeld  dat  die  kerkor- 
rel  buite  werking  is;  dat  die  kergebou,  basaarhuis 
en  pastorie  opknapping  nodig  het;  dat  daar  nie  ’n 
telefoon  in  die  pastorie  is  nie;  dat  die  finansiële 


toestand  van  die  gemeente  sorgwekkend  is;  dat 
kerkraadsvergaderings  tydens  nagmaalsvierings 
afskeepvergaderings  is;  dat  die  administrasie  van 
die  gemeente  veel  te  wense  oorlaat;  dat  huwe- 
liksbevestigings  liefs  op  Dinsdae  moet  geskied;  dat 
daar  met  begrafnisse  nie  in  die  stoet  van  die  huis  na 
die  kerkhof  gesing  moet  word  nie;  dat  die  begraf- 
nis  by  die  kerkhof  afgesluit  moet  word,  dat  die 
nodige  skryfbehoeftes  aangekoop  moet  word,  ens. 
Die  kerkraad  het  al  hierdie  dinge  instemmend 
onder  oë  gesien  en  opdrag  aan  die  boukommissie 
gegee  om  die  geboue  op  te  knap,  ’n  telefoon  is  ín 
die  pastorie  geïnstalleer,  asook  ’n  nuwe  stoof  wat 
£6.10.0  gekos  het,  ’n  nuwe  orrel  sou  aangekoop 


Ds.  van  den  Berg  en  Kerkraad 

word,  ens.  Ds.  Van  de  Berg  en  die  skriba  het  ook 
’n  reëling  getref,  dat  die  skriba  die  skribaat  van  die 
gemeente  sou  behartig,  terwyl  ds.  Van  den  Berg 
die  kassierswerk  sou  verrig.  Ook  is  ’n  fïnansiële- 
kommissie  gekies  bestaande  uit  vier  lede  met  die 
leraar  en  skriba  in  adviserende  hoedanigheid. 

Ds.  Van  den  Berg  het  ook  die  verhouding  tus- 
sen  die  Hervormde  Kerk  en  die  “Verenigde  Sus- 
terkerke”  met  die  kerkraad  bespreek  - dit  is  nou 
die  Ned  Herv  of  Geref  gemeentes  van  Wolmarans- 
stad  en  Leeudoringstad.  Hy  haal  aan  dat  hy  by 
geleentheid  van  die  skoolraadsverkiesing  te  Karee- 
boschkuil  (’n  plaasskool)  deur  ds.  Van  der  Hoven 
(predikant  van  die  Ned  Herv  of  Geref  Kerk 
Wolmaransstad)  beskuldig  is  dat  hy  ’n  SAP  is  om 
sodoende  sy  eie  posisie  (ds.  Van  der  Hoven  s’n)  in 
die  verkiesing  te  verbeter.  Hy  spreek  sy  teleurstel- 
ling  uit  oor  so  ’n  gesindheid  en  vra  die  kerkraad 
om  nie  teleurgesteld  te  wees  as  daar  in  die  toekoms 
wrywing  ontstaan  nie. 

Op  die  kerkraadsvergadering  van  8 Januarie 
1935  het  ouderling  Dawie  Fouché  ’n  saak  geopper 
wat  wye  reperkussies  in  die  gemeente  en  gemeen- 
skap  gehad  het.  Dit  het  gegaan  oor  die  moeilikheid 
tussen  mnr.  Brink  (die  reeds  genoemde  skoolhoof) 
en  ds.  Van  den  Berg.  Ouderling  Fouché  was  van 
mening  dat  die  kerkraad  die  saak  nie  so  kon  laat 
nie.  Hierop  het  ds.  Van  den  Berg  ’n  uiteensetting 
van  die  saak  gegee,  ook  ’n  brief  voorgelees  van 
mnr.  Brink  aan  ouderlinge  Stoffel  du  Toit  en 
Dawie  Fouché  en  die  kerkraad  versoek  om  “nie 
ontsteld  te  voel  nie  en  dat  hy  die  beste  van  die  saak 
sal  maak”  (N.K.V.M.  8 Januarie  1935).  Op  ’n 
volgende  vergadering  (7  Sept  1935)  het  ds.  Van 
den  Berg  gerapporteer  dat  daar  gerugte  rondgaan 
dat  ds.  Pretorius  (Ned  Herv  of  Geref  Kerk,  Leeu- 
doringstad)  vir  hom  (ds.  Van  den  Berg)  kwaad  is 
en  sekere  griewe  teen  hom  het.  Die  kerkraad  be- 
sluit  toe  om  ouderlinge  Du  Toit  en  Fouché  af  te 
vaardig  om  ’n  gesprek  met  ds.  Pretorius  te  voer 
ten  einde  vas  te  stel  of  daar  werklike  griewe  is. 
Indien  wel,  moes  ds.  Pretorius  gevra  word  of  hy 
gewillig  sou  wees  om  met  ’n  kommissie  van  sy 
kerkraad,  ’n  kommissie  uit  Makwassie  se  kerkraad 
te  ontmoet.  So  ’n  ontmoeting  het  toe  plaasgevind, 
maar  omdat  die  twee  kommissies  mekaar  op  ’n 
sekere  punt  nie  kon  vind  nie,  het  die  kommissie 
van  Leeudoringstad  die  samesprekings  verlaat.  Die 
kerkraad  van  Makwassie  het  gevolglik  die  optrede 
en  handelwyse  van  ds.  Van  den  Berg  goedgekeur. 

Ouderling  Du  Toit  het  op  dieselfde  vergadering 
kennis  gegee  dat  hy  besig  is  om  al  die  Sondagskole 
in  die  verskillende  wyke  te  organiseer  ten  einde  ’n 
groot  Kersfeesboom  in  die  kerk  op  Witpoort  te 
hou.  Hy  verwag  van  elke  kind  1/-  en  in  geval  van 


enige  tekorte  sal  hy  die  kerkraad  nader  vir  fondse. 
Hy  doen  ’n  beroep  op  al  die  ouderlinge  vir  hulle 
samewerking  om  ’n  groot  sukses  van  die  saak  te 
maak.  Oor  die  saak  het  ouderling  M.  Smit  ernstig 
beswaar  gemaak  - hy  het  dit  gehad  teen  die  Kers- 
boom  in  die  kerk.  Sy  beswaar  is  egter  deur  ds.  Van 
den  Berg  as  sonder  grond  afgemaak.  (Hier  moet  in 
gedagte  gehou  word  dat  daar  nog  altyd  die  ge- 
meenskapssondagskool  in  die  dorp  (Witpoort)  be- 
staan  het  onder  leiding  van  mnr.  A.  de  Beer,  met 
die  gevolg  dat  daar  konkurensie  was  tussen  hierdie 
Sondagskool  en  die  kerksondagskool  wat  kort 
vantevore  gestig  is.) 

Drie  sake  wat  hier  nog  genoem  moet  word,  is  in 
die  eerste  plek  die  verskynsel  dat  lidmate  weier  om 
offergawes  vir  die  Kerk  te  gee.  Hieroor  het  die 
kerkraad  weer  eens  ’n  drastiese  besluit  geneem, 
naamlik  dat  indien  sulke  lidmate  na  vermaning 
volhard  in  hulle  weiering,  hulle  lidmaatskap  van 
die  Kerk  ontsê  sou  word,  volgens  Art.  3 van  die 
kerkwet.  In  die  tweede  plek:  Die  kwessie  van  die 
verskuiwing  van  die  pastorie  na  Leeudoringstad  en 
die  moontlikheid  van  ’n  tweede  kerkplek  te  Leeu- 
doringstad.  Tot  op  datum  het  die  kerkraad  sulke 
voorstelle  summier  afgestem  en  telkens  besluit  om 
die  historiese  kerkplek  (Witpoort)  te  handhaaf. 
Volgens  ’n  lys  wat  later  in  die  gemeente  gesirku- 
leer  is  (1938)  op  aanbeveling  van  die  konsulent,  ds. 
P.j.J.  Venter,  het  tweederdes  van  die  gemeente 
gestem  teen  die  bou  van  ’n  pastorie  te  Leeu- 
doringstad.  In  die  derde  instansie  was  daar  die 
openbare  dispuut  in  die  kerkgebou  tussen  ds.  Van 
den  Berg  en  die  leidslede  van  die  Twaalf  Apostels, 
wat  in  daardie  dae  - soos  reeds  gemeld  - baie 
bedrywig  in  Witpoort  was.  Hierdie  debat  is  los 
hande  gewen  deur  ds.  Van  den  Berg  en  gevolglik 
is  die  proselietemakery  van  die  genootskap  tot  ’n 
skielike  end  gebring. 

In  April  1937  het  ds.  Van  den  Berg  ’n  beroep  na 
die  Gemeente  Bloemfontein  aangeneem  en  op  23 
April  1937  is  daar  van  hom  en  sy  gesin  afskeid 
geneem  in  die  pastorie,  terwyl  hy  op  Sondag  24 
April  sy  afskeidspreek  gehou  het. 

Dit  staan  vas  dat  die  verblyf  van  ds.  Van  den 
Berg  in  die  Gemeente  Makwassie  met  baie  onrus- 
tigheid  gepaard  gegaan  het.  Sy  verhouding  met 
predikante  en  lidmate  van  die  susterskerke,  veral 
die  Ned  Herv  of  Geref  Kerk,  was  troebel;  sy  on- 
versweë  politieke  standpunte  het  aanstoot  gegee  en 
selfs  vyandskap  verwek,  veral  met  die  koalisiere- 
gering  van  Hertzog  en  Smuts  toe  die  “smelters”  en 
die  “gesuiwerdes”  politiek  op  die  spits  gedryf  het 
en  die  kerklike  akker  nie  gespaar  gebly  het  nie;  sy 
bemoeienis  met  skool-  en  skoolraadsake,  sowel  as 
dorpsbestuursake.  A1  hierdie  dinge  het  hom  die 

onmin  van  baie  Hervormde  lidmate  op  die  hals 
gehaal,  selfs  in  so  ’n  mate  dat  sommiges  geweier 
het  om  offergawes  te  gee,  nog  ander  nooit  die  kerk 
besoek  het  nie  en  ’n  klompie  hulle  bewys  van 
lidmaatskap  aangevra  en  hulle  kerklike  voorregte 
in  die  Hervormde  Kerk,  Wolmaransstad  gaan  ge- 
niet  het.  Ook  sy  konfrontasies  met  mnr.  Brink, 
(die  skoolhoof)  en  mnr.  A.  de  Beer  (Sondagskool- 
hoof  van  Witpoort)  het  baie  bitterheid  veroorsaak. 
Hoewel  ds.  Van  den  Berg  met  toewyding  gewerk 
het,  ’n  gerespekteerde  prediker  was  en  die  saak  van 
sy  Kerk  bepleit  het,  het  hierdie  dinge  tot  gevolg 
gehad  dat  ’n  ampstermyn  wat  veelbelowend  begin 
het,  brokkelend  geëindig  het  en  die  gemeente 
sukkelend  agtergelaat  is. 

Na  die  vertrek  van  ds.  Van  den  Berg  het  ds. 
P.J.J.  Venter  weer  as  konsulent  die  leisels  oorge- 
neem.  Op  die  kerkraadsvergadering  van  24  Julie 
1937  kom  ter  sprake  ’n  skrywe  van  Wolmarans- 
stad  met  die  mededeling  van  die  stigting  van  ’n 
gemeente  te  Ottosdal.  Hierteen  het  die  kerkraad 
geen  beswaar  gehad  nie  en  benoem  ouderlinge 
J.A.  du  Toit  en  G.  Labuschagne,  saam  met  diaken 
T.  Victor  as  ’n  kommissie  om  saam  met 
Wolmaransstad  die  saak  te  bevestig. 

Op  dieselfde  vergadering  is  daar  ook  gehandel 
oor  lidmate  wat  na  die  vertrek  van  ds.  Van  den 
Berg  weer  hulle  bewyse  van  lidmaatskap  kom 
inhandig  het  om  weer  in  Makwassiegemeente  op- 
geneem  te  word.  Die  persone  was  o.a.  C.G.  en 
A.C.  van  Niekerk,  JJ-  en  A.F.  Rossouw  en  an- 
dere.  Aanvanklik  het  die  kerkraad  geweier  om  die 
persone  weer  op  te  neem  en  het  hulle  sertifikate 
teruggestuur,  maar  op  die  volgende  vergadering 
toe  diaken  Johannes  Botha  weer  die  saak  te  berde 
bring,  het  die  kerkraad  besluit: 

“om  die  assistente  aan  te  neem  mits  die  boge- 
melde  persone  skriftelik  aansoek  doen  en  hulle 
spyt  te  kenne  gee  dat  hulle  ter  wille  van  per- 
soonlikhede  die  kerk  verlaat  het”  (N.K.V.M.  8 
Jan  1938). 

Blykbaar  is  die  lidmate  se  saak  nog  dieselfde  dag 
aangehoor  en  is  hulle  weer  opgeneem  as  lidmate 
van  die  gemeente.  By  die  geleentheid  moes  broe- 
der  Van  Niekerk  ’n  onderneming  gee  dat  sy  kin- 
ders  voortaan  die  kerk  se  Sondagskool  sou  by- 
woon.  Toe  daar  by  ’n  latere  vergadering  hieroor 
navraag  gedoen  is,  is  gerapporteer  dat  broeder  Van 
Niekerk  se  kinders  nou  wel  die  Kerk  se  Son- 
dagskool  bywoon,  behalwe  die  seun  wat  nog  “die 
Verenigde  Kerk  se  Sondagskool  bywoon”. 

By  ’n  vorige  vergadering  het  diaken  Johannes 
Botha  weer  die  saak  geopper  van  die  versteurde 


verhouding  tussen  die  Hervormde  Gemeente 
Makwassie  en  die  Ned  Herv  of  Geref  gemeente 
van  Leeudoringstad.  Hy  stel  voor  dat  kommissies 
uit  beide  gemeentes  mekaar  ontmoet  om  die  saak 
by  te  lê.  Die  kerkraad  se  standpunt  is  egter  “dat 
hierdie  kerk  vry  vir  gebruik  is  vir  die  Verenigde 
kerk  van  Leeudoringstad.  Die  kerkraad  het  ook 
niks  teen  die  kerkraad  van  Leeudoringstad  nie” 
(N.V.K.M.  8 Jan  1938). 

Die  noodsaaklikheid  van  predikantsbearbeiding 
het  die  kerkraad  genoop  om  weer  te  beroep.  En  op 
8 Januarie  1938  beroep  die  kerkraad  toe  vir  prop. 
P.W.A.  Bierman,  wat  ook  die  beroep  aangeneem 
het. 


Ds.  P.W.A.  Bierman:  1938-1940 

Die  naweek  van  9—10  April  1938  is  prop.  Bierman 
in  die  gemeente  ontvang  en  bevestig.  Sy  trakte- 
ment  was  £300.0.0  per  jaar,  maar  die  kerkraad  het 
ook  ’n  nuwe  motor  aangekoop  op  ’n  50—50  basis. 
Na  twee  jaar  sou  die  motor  egter  die  eiendom 
word  van  die  predikant. 

Op  die  kerkraadsvergadering  van  19  Augustus 
1938  word  verwys  na  ’n  vorige  kerkraadsbesluit 


Ds.  P.W.A.  Bierman 

(nie  genotuleer  nie)  om  die  vyftigjare  bestaan  van 
die  gemeente  met  die  Oktober-nagmaal  feestelik  te 
herdenk.  Blykbaar  is  daar  vantevore  ook  kontak 
gemaak  met  prof.  S.P.  Engelbrecht  oor  die  saak, 
want  hy  het  per  brief  aanbeveel  dat  daar  net  ’n 
herdenkingsfees  gehou  moet  word.  Hierop  het  die 
kerkraad  toe  besluit  om  die  herdenkingsfees  in 
April  1939  te  hou,  aangesien  daar  gewoonlik  by 
die  April-nagmaal  meer  mense  teenwoordig  is. 
Dit  is  dus  sonder  twyfel  so,  dat  die  gemeente 
Makwassie  wel  in  1888  gestig  is,  hoewel  die  half- 
eeufees  eers  in  1939  gevier  is.  (Die  verwarring  oor 
die  stigtingsdatum  is  veroorsaak  weens  die  feit  dat 
die  Almanak  sedert  1939  die  stigtingsdatum  aandui 
as  1889). 

Ook  die  verhouding  tussen  die  susterskerke  het 
nou  weer  aan  die  orde  gekom  (19  Aug  1938)  en 
wel  op  versoek  van  ds.  Pretorius  (Ned  Herv  of 
Geref  Kerk,  Leeudoringstad).  Sy  aanbeveling  was 
dat  ’n  kommissie  van  die  Makwassiegemeente 
kommissies  van  die  Ned  Herv  of  Geref  gemeentes 
Leeudoringstad  en  Wolmaransstad  moes  ontmoet 
om  die  saak  te  bespreek.  Daar  is  egter  besluit  om 
voorlopig  alleen  ’n  kommissie  van  Leeudoringstad 
te  ontmoet.  Die  kommissie  bestaande  uit  ds.  Bier- 
man,  ouderling  P.  Fouché  en  diaken  Johannes 
Botha,  het  toe  ’n  kommissie  van  Leeudoringstad 
ontmoet  en  daar  is  onderlinge  reëlings  getref  ten 
opsigte  van  die  wedersydse  gebruik  van  kerkge- 
boue,  die  hou  van  begrafnisse,  huweliksbevesti- 
gings,  ens.  Hiermee  is  die  aksies  en  wrywing  tus- 
sen  die  twee  kerke  bygelê. 

Op  die  kerkraadsvergadering  van  18  November 
1938  wat  gehou  is  in  die  Lindenbergsaal  te 
Leeudoringstad  is  ’n  brief  behandel  van  mnr.  S.W. 
Davidtz  namens  die  subkomitee  van  die 
Reëlingskomitee  wat  verantwoordelik  was  vir  die 
feesreëlings  vir  die  Ossewatrek  wat  ook  oor  Wit- 
poort  sou  gaan.  Die  brief  het  ’n  versoek  behels  aan 
die  kerkraad  om  ’n  plek  op  die  kerkplein  af  te  staan 
vir  die  oprigting  van  ’n  monument,  asook  om  die 
hoeksteen  van  die  ou  kerkgebou  in  die  monument 
in  te  messel.  Die  kerkraad  het  positief  op  die  ver- 
soeke  gereageer  met  die  reëling  dat  die  monument 
(’n  replika  van  die  Geloftekerk  te  Pietermaritz- 
burg)  opgerig  sal  word  op  die  plek  waar  die  ou 
kerk  gestaan  het.  Die  fondasie  en  podium  is  van 
gekapte  klippe  waarop  feesgangers  hulle  name  uit- 
gekap  het.  (Dokumente  is  vir  bewaring  in  die 
kerkie  geplaas).  By  die  reëling  van  die  herden- 
kingsfees  (31  Des  1938)  is  besluit  om  amptelike 
uitnodigings  te  rig  aan  prof.  S.P.  Engelbrecht,  ds. 
J.J.  Prinsloo  enJ.P.  van  den  Berg,  asook  aan  Frik- 
kie  Ernst.  Op  3 Maart  1939  is  verder  besluit  om  ’n 
groot  basaar  op  die  Saterdag  te  hou,  aangesien 


Goeie  Vrydag  op  die  Vrydag  geval  het.  Die  voor- 
sitter  het  toe  ook  meegedeel  dat  prof.  Engelbrecht, 
di.  A.J.G.  Oosthuizen  en  J.P.  van  den  Berg  die 
feesvieringe  sou  bywoon. 


Gelojtekerkie  opgerig  in  Í938 


In  die  tyd  is  daar  ’n  Kindersorgvereniging  te 
Wolmaransstad  in  die  lewe  geroep  waarby  die 
Hervormde  Kerk,  in  die  persoon  van  ds.  J.D. 
Storm,  ’n  leidende  aandeel  gehad  het.  En  omdat 
dit  baie  gekos  het  om  ’n  maatskaplike  werker  se 
dienste  te  bekom,  het  ds.  Storm  ook  by  Makwas- 
siegemeente  finansiële  ondersteuning  gevra, 
waarop  die  kerkraad  besluit  het  om  by  wyse  van 
proefneming  £5.0.0  vir  die  eerste  jaar  beskikbaar  te 
stel.  Dit  is  sekerlik  prysenswaardig,  dat  die  vereni- 
ging  tot  vandag  toe  voortbestaan  en  steeds  uitste- 
kende  werk  verrig.  In  Leeudoringstad  het  daar  ’n 
soortgelyke  vereniging  bestaan,  genoem  die  Sen- 
trale  Komitee,  waarvoor  die  kerkraad  vantevore 
ook  bydraes  gegee  het.  Maar  omdat  die  twee  ver- 
enigings  in  dieselfde  gebied  gewerk  het,  is  besluit 
tot  samesmelting  in  een  vereniging  met  net  een 
bestuur  in  Junie  1939. 

Ook  in  die  jare  van  ds.  Bierman  was  finansies 
steeds  ’n  probleem  in  die  gemeente  en  haas  op  elke 
kerkraads-  en  gemeentevergadering  is  daaroor  ge- 
handel.  Besluite  is  geneem  en  weer  herroep,  aller- 
lei  planne  vir  insamelings  is  beraam,  eiendomme  is 
verkoop  en  basaars  is  gehou,  predikant-salaris  is 
ingestel  en  afgestel,  besluite  oor  tiendes  is  geneem. 
So  is  daar  op  8 April  1940  weer  eens  besluit  (deur 
die  gemeente)  om  die  gee  van  predikant-salaris  af 
te  skaf  en  “voortaan  moet  elke  lidmaat  een  tiende 
van  sy  beste  inkomste  bydrae”  (N.G.  V.M.  8 April 
1940).  Die  predikant  gee  aan  die  hand  dat  daar 
beeste  gekollekteer  moet  word  waarvan  die  aanteel 
die  eiendom  van  die  Kerk  sou  wees.  Hieroor  was 
daar  egter  so  ’n  verskil  van  mening  dat  die  predi- 
kant  die  bespreking  gestaak  het.  Op  die  2de  De- 
sember  1939  het  ds.  Bierman  aan  die  kerkraad 

meegedeel  dat  hy  ’n  beroep  na  Losberg  ontvang  en 
aangeneem  het.  Vroeg  in  1940  het  ds.  Bierman 
ontslag  gekry  en  verhuis.  Die  gemeente  se  aandeel 
in  die  motor  is  aan  ds.  Bierman  geskenk,  hoewel 
hy  nie  vir  twee  jaar  in  die  gemeente  gebly  het  nie. 

Die  tweede  seun  uit  die  gemeente  wat  vir  predi- 
kant  gaan  studeer  het,  P.M.  Smit,  het  soos  die 
eerste,  S.  P.J.J.  van  Rensburg  ook  by  die  kerkraad 
aansoek  gedoen  om  finansiële  ondersteuning 
(2.12.1939).  Die  kerkraad  wou  egter  nie  self  oor 
die  aansoek  besluit  nie  en  het  dit  verwys  na  die 
gemeentevergadering.  Die  vergadering  het  besluit 
om  geen  beurs  of  lening  aan  student  Smit  toe  te 
staan  nie.  Later  (10.1.1942)  het  student  Smit  weer 
aansoek  gedoen  (toe  ds.  J.P.  Labuschagne  predi- 
kant  was)  en  toe  het  die  kerkraad  besluit  om  hom 
vir  sy  laaste  twee  jaar  op  universiteit  £28.0.0  per 
jaar  te  leen  sonder  rente  op  voorwaarde  dat  hy  die 
volle  som  moes  terugbetaal  binne  twee  jaar  na 
ampsaanvaarding. 

Wat  die  toepassing  van  die  kerklike  tug  vir  oor- 
treding  van  die  sewende  gebod  betref,  het  die 
houding  van  die  kerkraad  met  verloop  van  tyd 
heeltemal  verander.  Rondom  1940  was  die  gang- 
bare  optrede  dat  indien  ’n  paartjie  berou  betoon, 
die  kerklike  tug  nie  meer  toegepas  word  wat  die 
ontsegging  van  die  sakramente  aangaan  nie,  maar 
dat  net  ’n  broederlike  vermaning  (ook  nie  altyd 
voor  die  kerkraad  nie  - soms  deur  die  predikant  of 
die  wyksouderling  alleen)  uitgespreek  word,  bene- 
wens  die  openbare  afkondiging  van  skuldbelydenis 
van  die  preekstoel  af.  In  die  tyd  is  daar  net  in  een 
geval  drasties  sensuur  toegepas  omdat  die  skuldige 
geweier  het  om  voor  die  kerkraad  te  verskyn  oor 
’n  tydperk  van  twee  jaar. 

Intussen  het  die  kwessie  van  ’n  kerkplek  te 
Leeudoringstad  ook  weer  ter  sprake  gekom  toe 
broeder  A.  Conradie  op  die  vergadering  van  9 
Junie  1939  voorstel  dat  “elke  wyk  onder  besker- 
ming  van  die  kerkraad  geld  sal  insamel”  vir  die 
doel.  Op  grond  hiervan  is  ’n  kommissie  benoem 
om  ondersoek  in  te  stel  en  terug  te  rapporteer 
bestaande  uit  broeders  J.A.  du  Toit,  A.V.  Bergh, 
Johannes  Botha,  C.  Brits  en  A.  Conradie. 

Die  beroep  van  ’n  predikant  is  nou  ook  deur  die 
kerkraad  uitgestel  vanweë  finansiële  nood,  maar 
die  gemeentevergadering  besluit  op  13.4.1940  om 
die  saak  weer  met  Julie-nagmaal  in  oorweging  te 
neem.  Kort  daarna  is  ’n  skrywe  van  ds.  T.F.J. 
Dreyer,  skriba  van  die  Algemene  Kerkvergade- 
ring,  ontvang  waarin  die  gemeente  aangespreek 
word  om  onmiddellik  stappe  te  doen  om  te  beroep 
of  anders  om  vrystelling  te  vra.  Die  kerkraad  het 
toe  besluit  om  met  Januarie-nagmaal  (1941)  te  be- 
roep. 


Dit  blyk  nou  ook  uit  die  notules  dat  die  Rings- 
kommissie  begin  het  om  gereelde  kerkvisitasies  in 
die  gemeentes  te  hou.  So  is  daar  op  11  Januarie 
1941  kerkvisitasie  in  Makwassie  gemeente  gehou 
deur  die  Ringskommissie  waarvan  ds.  J.P.  van  den 
Berg  die  voorsitter  was.  Ds.  Van  den  Berg  het  die 
doel  van  kerkvisitasie  uiteengesit,  naamlik  dat  “dit 
nie  is  om  ’n  geestelike  of  kerklike  polisieman  te 
wees  nie,  maar  om  belangstelling  te  toon,  die  ge- 
meente  aan  te  moedig  tot  meer  getrouheid  en  lof 
toe  te  swaai  waar  nodig”  (N.K.  V.M.  11  Jan  1941). 
Onder  andere  het  hy  gehandel  oor  die  toestand  van 
die  kerkgebou  (mooi  en  skoon)  oor  die  nag- 
maalstafelkollekte  (“.  . . dan  dink  ons  nie  ons  be- 
taal  vir  wat  ons  geniet  nie,  maar  aan  die  armes  van 
ons  gemeente”),  oor  die  gemiddelde  offergawe  per 
lidmaat,  7/6  per  jaar,  (“.  . . die  vraag  is,  is  die 
Kristus  Kerk  vir  ons  nie  meer  werd  nie”),  oor  ’n 
onderlinge  getwis  oor  die  benoeming  van  ’n  kon- 
sulent  met  die  vorige  Ringsvergadering  en  die 
aandeel  van  die  afgevaardigdes  daarin  (“.  . . in  ver- 
band  met  die  Konsulentskap  wil  hy  die  Kerkraad 
daarop  attend  maak,  dat  die  Ringskommissie  nie 
graag  wil  weet  wat  hier  onderling  plaasgevind  het 
nie  en  vooraf  aangegaan  het  nie,  maar  of  die  kerk- 
raad  ontevrede  is  met  die  teenwoordige  kon- 
sulentskap  en  of  daar  werklik  ’n  spanning  gewees 
het.”)  Hierop  was  die  kerkraad  se  antwoord,  dat 
hulle  nie  ontevrede  is  nie  en  dat  daar  ook  geen 
spanning  was  nie. 

Op  die  gemeentevergadering  van  11  Januarie 
1941  is  toe  besluit  om  ’n  predikant  te  beroep  teen 
’n  traktement  van  £350.0.0  per  jaar,  plus  ’n  jaar- 
likse  verhoging  van  £10.0.0  per  jaar  tot  £400.0.0, 
asook  ’n  vervoertoelaag  van  £100.0.0  per  jaar.  Met 
’n  meerderheid  van  stemme  is  ds.  P.  W.  Venter  van 
Brits  beroep,  maar  hy  het  die  beroep  bedank.  Op 
’n  vergadering  van  21  Februarie  1941  in  die  pasto- 
rie  te  Wolmaransstad  (weens  siekte  van  ds.  Storm 
na  ’n  operasie)  is  proponent  J.P.  Labuschagne  be- 
roep. 

Terselfdertyd  is  daar  sommer  ’n  Reëlingskom- 
missie  gekies  indien  die  proponent  sou  aanneem, 
bestaande  uit  oudl.  J.F.  van  Rensburg  (Rykjaap), 
diaken  C.  Lindenberg  en  die  skriba  A.V.  Bergh. 
Proponent  Labuschagne  het  die  beroep  aangeneem 
en  is  in  Julie  1942  in  die  gemeente  georden. 


Ds  J.P.  Labuschagne:  1942—1943 

Met  sy  ampsaanvaarding  in  Makwassie  het  ds. 
Labuschagne  ook  die  Gemeente  Bothaville  onder 
sy  sorg  geneem. 


29 


Ds.J.P.  Labuschagne 


Wat  die  finansies  van  die  gemeente  betref,  kon 
die  skriba  die  gemeente  hartlik  gelukwens  op  11 
Januarie  1941  met  sy  uitmuntende  afsluiting  op  31 
Desember  1940.  Die  boeke  is  naamlik  afgesluit 
met  ’n  bankoortrekking  van  £3.10.8  en  ’n  kontant- 
balans  van  £2. 17.8.  Ook  op  31  Desember  1941  kon 
die  gemeente  afsluit  met  ’n  klein  oortrekking  van 
£7.13.2.  Geen  wonder  dat  die  traktement  van  die 
predikant  verhoog  is  tot  £400.0.0  per  jaar  nie. 

Met  die  bedanking  van  die  koster,  broeder  Jopie 
Swanepoel,  omdat  hy  skriftelik  aangemaan  ís  oor 
die  vuil  ruite  van  die  kerk,  (waarvoor  hy  nie  ver- 
antwoordelik  was  nie,  maar  wel  die  kontrakteurs 
wat  aan  die  kerk  gewerk  het)  is  diaken  Carel  Lin- 
denberg,  na  behandeling  van  “tenders”,  benoem  as 
koster  van  die  kerk.  Hy  sou  die  pos  “gratis  uit 
liefde  vir  die  kerk”  (N.K.V.M.  11  Okt  1941)  be- 
hartig.  Ds.  Labuschagne  het  erns  gemaak  met  die 
kategese  in  die  gemeente  en  onmiddellik  opdrag 
gegee  dat  daar  in  elke  wyk  ’n  Sondagskool  gestig 
moet  word.  Die  superintendent  (ouderling  Du 
Toit)  en  die  leraar  sou  die  ouderlinge  hierin  be- 
hulpsaam  wees.  Op  11.10.1941  meld  ouderlinge 
D.  Fouché  enJ.F.  van  Rensburg  dat  Sondagskole 
in  hulle  wyke  gestig  is  met  veel  belofte.  Hy  stel 
ook  aan  die  kerkraad  die  noodsaaklikheid  van  ’n 
“kinderfees”  eenmaal  per  jaar.  Hierop  het  die 
kerkraad  besluit  om  die  aand  voor  Kersfees  elke 
jaar  al  die  Sondagskoolkinders  by  die  kerk  byeen 
te  bring  en  dat  uit  die  kerkkas  ’n  bedrag  van  £5.0.0 
gebruik  word  om  persentjies  aan  te  koop. 

Verder  het  ds.  Labuschagne  ook  besondere  aan- 
dag  gegee  aan  die  bou  van  die  kerksaal  te 
Leeudoringstad.  Van  die  ondersoek  van  die  kom- 
missie  wat  benoem  is,  is  nie  weer  verneem  nie, 


maar  op  die  kerkraadsvergadering  van  11  Oktober 
1941  is  gehandel  oor  kollektes  vir  die  kerksaal.  Die 
voorsitter  het  verduidelik  dat  die  doel  nie  is  om  in 
die  tyd  van  oorlog  ’n  saal  te  bou  nie,  maar  dat  wel 
begin  sal  word  met  die  insameling  van  kollektes. 
Alle  ouderlinge  moet  die  kollektes  voor  20  De- 
sember  1941  aan  die  kassier  afdra.  Op  die  eerste 
vergadering  van  1942  (10.1.1942)  het  die  kerkraad 
besluit  dat  elke  ouderling  ook  gedurende  die  jaar 
vir  die  doel  moet  kollekteer.  Op  10  Oktober  1942 
meld  die  voorsitter  dat  die  Lindenbergsaal  te 
Leeudoringstad  te  koop  is  vir  £750.0.0,  waarop  die 
kerkraad  besluit  om  die  saal  aan  te  koop,  mits  die 
gemeente  dit  goedkeur.  Die  gemeente  het  dit 
goedgekeur. 

Ds.  Labuschagne  wat  tot  nou  toe  ongetroud 
was,  het  in  April  1942  bekend  gemaak  dat  hy  op 
die  6de  Junie  in  die  huwelik  gaan  tree  met  mej. 
Hester  Meyer  en  dat  die  bevestiging  “te  midde  van 
die  gemeente”  sal  plaasvind.  Die  gelukwensing 
sou  in  die  pastorie  te  Witpoort  plaasvind.  Vir  die 
onthaal  het  die  gemeente  ingestaan  tot  groot  dank- 
baarheid  van  die  leraar  en  sy  gade. 

Broeder  A.V.  Bergh  wat  nou  reeds  ’n  geruime 
tyd  skriba  van  die  gemeente  was,  het  op  dieselfde 
vergadering  aangekondig  dat  hy  die  gemeente  ty- 
delik  gaan  verlaat,  waarop  die  kerkraad  hom  ver- 
soek  het  om  nie  te  bedank  nie,  maar  in  sy  pos  aan 
te  bly  en  met  nagmaalvierings  die  vergaderings  by 
te  woon.  Ds.  Labuschagne  het  ook  belowe  om 
hom  behulpsaam  te  wees.  Broeder  Bergh  was  ge- 
willig  om  op  die  voorwaardes  as  skriba  aan  te  bly 
en  uit  erkentlikheid  vir  sy  getroue  diens  bied  die 
kerkraad  aan  hom  en  mev.  Bergh  ’n  geskenk  van 
£7.7.0  aan. 

Kort  hierna,  op  1 Mei  1943,  het  ds.  Labuschagne 
’n  beroep  na  Durban  aangeneem.  Oor  die  onmid- 
dellike  beroep  van  ’n  predikant  is  daar  toe  ’n  ver- 
skil  van  mening.  Diaken  C.  Lindenberg,  gesekon- 
deer  deur  diaken  P.  van  der  Westhuizen,  het  voor- 
gestel  dat  daar  onmiddellik  beroep  moet  word, 
terwyl  ouderling  J.C.  Rossouw  gesekondeer  deur 
ouderling  P.A.  Fouché,  voorgestel  het  om  die 
beroep  uit  te  stel.  Met  ’n  meerderheid  van  stemme 
het  die  kerkraad  die  laaste  voorstel  aanvaar.  By  die 
gemeentevergadering  van  10  Oktober  1943  meld 
ds.  Storm,  die  konsulent,  dat  die  kerkraad  by  die 
gemeente  wil  aanbeveel  om  ’n  predikant  te  beroep, 
wat  toe  ook  deur  die  gemeente  goedgekeur  is. 

Op  die  kerkraadsvergadering  van  9 Oktober 
1943  het  daar  ’n  skrywe  van  broeder  C.G.  van 
Niekerk  gedien  waarin  hy  aansoek  doen  om  ’n 
studielening  van  £25.0.0  per  jaar  vir  sy  seun  wat  in 
die  teologie  studeer  en  predikant  van  die  Kerk  wil 
word.  (Dit  was  die  derde  seun  uit  die  gemeente 

wat  teologie  gaan  studeer  het.)  Ook  in  die  geval 
wou  die  kerkraad  nie  self ’n  besluit  neem  nie,  maar 
verwys  dit  na  die  gemeentevergadering  met  aan- 
beveling  dat  aan  hom  £100.0.0  geleen  word 
(£20.0.0  per  jaar)  en  dat  hy  rente  moet  betaal  vanaf 
die  datum  van  ordening.  Die  gemeente  het  die 
aanbeveling  goedgekeur  met  dien  verstande  dat 
student  C.J.S.  van  Niekerk,  die  volle  lening  binne 
5 jaar  (gelyk  aan  die  studietydperk)  terug  sal  be- 
taal.  Op  dieselfde  kerkraadsvergadering  is  ’n  een- 
parige  beroep  uitgebring  op  ds.  P.J.J.  Venter  van 
Klerksdorp  teen  ’n  traktement  van  £500.0.0  per 
jaar,  vervoertoelae  van  £100.0.0  per  jaar  en  as 
verdere  emolumente  die  vrye  gebruik  van  die 
watererwe  van  die  kerk.  Ds.  Venter  wat  die  kerk- 
raadsvergadering  van  20  November  1943  byge- 
woon  het,  het  aan  die  kerkraad  sy  probleem  gestel 
insake  die  aanvaar  van  die  beroep.  Die  probleem 
was  dat  sy  tweede  seun  die  volgende  jaar  in 
matriek  sou  wees,  maar  dat  hy  nie  sy  skoolvakke 
in  die  Hoërskool  Wolmaransstad  aangebied  kon 
kry  nie.  Hy  vra  dus  die  kerkraad  se  toestemming 
dat  sy  familie  nog  die  volgende  jaar  in  Klerksdorp 
kan  bly  woon,  sodat  die  seun  daar  kan  matrieku- 
leer.  Die  kerkraad  het  die  reëling  goedgekeur. 
Hierop  het  ds.  Venter  verklaar  dat  hy  dan  die 
beroep  aanvaar  “.  . . al  is  hy  nie  meer  so  sterk  en 
gesond  soos  die  gemeente  hom  voorheen  geken 
het  nie”  (N.K.V.M.  20.11.1943). 


Ds.  P .J.J.  Venter:  1944-1949 


Ds.  P.J.J.  Venter 

Reëlings  is  toe  sommer  getref  vir  die  ontvangs  en 
bevestiging  van  ds.  Venter  die  vyfde  naweek  van 
Januarie  1944.  Diakens  P.  van  der  Westhuizen  enj. 
Fouché  is  gekies  “om  ’n  perre  kommando  te  reël 
om  ds.  Venter  en  sy  gade  by  die  hek  bokant  die 
dam  Vrydag  half  drie  te  ontmoet”.  As  sprekers  by 
die  geleentheid  sou  optree:  namens  die  kerkraad 
ouderling  M.J.  Smit  en  namens  die  gemeente  ou- 
derling  D.  Fouché. 

Skaars  was  ds.  Venter  in  die  gemeente  of  daar 
duik  ’n  yslike  probleem  op  met  die  saal  wat  te 
Leeudoringstad  aangekoop  is.  ’n  Aanvanklike  pro- 
bleem  is  oorbrug  toe  die  kerkraad  besluit  het  om 
die  hele  gebou  (saal  plus  kamers)  tydelik  nog  aan 
die  Departement  van  Justisie  te  verhuur  vir  hofsit- 
tings,  aangesien  daar  sodanige  kontrak  met  die 
vorige  eienaars  (Lindenberg  Brothers)  bestaan  het. 
Sommige  kerkraadslede  het  hierteen  beswaar  ge- 
maak,  maar  aangesien  dit  net  tydelik  sou  wees,  tog 
maar  berus.  Intussen  is  die  saal  egter  ook  vir  ere- 
dienste  gebruik.  Broeder  Frikkie  Halgryn  sou  vry 
gebruik  van  die  tuin  hê  as  voorwaarde  dat  hy  die 
saal  skoonhou  vir  eredienste  en  hofsittings.  Die 
probleem  is  vererger  toe  die  kerkraad  sekere  ver- 
trekke  (deel  van  die  saal)  verhuur  het  aan  ’n  sekere 
L.C.  Hattingh.  Nadat  laasgenoemde  reeds  in  ken- 
nis  gestel  is  dat  die  kamers  aan  hom  toegestaan  is, 
het  die  kerkraad  ontdek  dat  die  bestaande  huur- 
kontrak  nog  geldig  is.  Hattingh  is  dienooreen- 
komstig  ingelig,  maar  die  kerkraad  het  tog  besluit 
om  die  broeder  kennis  te  gee  om  die  kamers  op  30 
Desember  1943  te  ontruim,  tensy  daar  ’n  wettige 
huurkontrak  bestaan.  Die  huurder,  kaptein  Ros- 
souw,  het  op  28  Januarie  1944  skriftelik  kennis 
gegee  dat  hy  die  vertrekke  nie  kan  ontruim  nie, 
aangesien  ander  akkommodasie  onverkrygbaar 
was.  Die  kerkraad  het  egter  besluit  om  aan  ’n 
kommissie  opdrag  te  gee  om  die  huur  te  beëindig. 
Die  kommissie  (ds.  Venter,  ouderlinge  J.C.  Ros- 
souw  en  P.A.  Fouché  het  ’n  onderhoud  met  kap- 
tein  Rossouw  gevoer,  maar  op  die  volgende  kerk- 
raadsvergadering  (8  April  1944)  was  daar  ’n  brief 
ter  tafel  van  hoofkommandant  A.J.  Brink  waarin 
hy  meedeel  dat  hy  die  kantoor  kragtens  oorlogs- 
maatreël  Nr.  6 kan  opkommandeer  indien  die 
kerkraad  weier  om  dit  verder  te  verhuur.  Die 
kerkraad  was  egter  nie  geïmponeer  nie  en  verwys 
die  saak  terug  na  die  kommissie  vir  optrede.  Daar 
is  toe  verder  onderhandel  met  kommandant 
Claasse  en  kaptein  Kruger,  maar  op  12  Januarie 
1945  het  die  kerkraad  maar  besluit  om  te  berus, 
aangesien  daar  geen  ander  plek  beskikbaar  was  vir 
die  berging  van  militêre  toerusting  nie. 

’n  Verdere  probleem  was  die  finansies  vir  die 
aankoop  van  die  saal  (£750.0.0).  Maar  hier  het 


broeder  Casper  H.  Fouché  ingetree  en  £500.0.0 
aan  die  gemeente  geleen  op  eerste  verband  teen  ’n 
rentekoers  van  5f%  per  jaar.  Op  aanbeveling  van 
ds.  Venter  is  ’n  orrelfonds  gestig  om  ’n  funksio- 
nele  orrel  aan  te  koop.  Tot  nou  toe  is  die  pompor- 
rel  gebruik.  Ook  besluit  die  kerkraad  om  die  per- 
soon  wat  die  orrel  pomp  en  diaken  Lindenberg 
wat  behulpsaam  is  met  die  lui  van  die  klok,  met 
£1.0.0  per  kwartaal  te  vergoed.  ’n  Verskynsel  wat 
van  die  begin  af  telkens  in  die  gemeente  voorge- 
kom  het,  was  dat,  as  ’n  kerkraadslid  sy  sin  nie  kry 
nie,  hy  sondermeer  bedank,  soms  selfs  as  lidmaat 
van  die  gemeente.  Dan  moet  die  kerkraad  kom- 
missies  afvaardig,  mooi  praat  en  gewoonlik  oor- 
reed  hulle  dan  die  persoon  om  aan  te  bly.  So  kan 
verskillende  gevalle  genoem  word,  maar  een  van 
die  opspraakwekkendste  was  sekerlik  die  van  ou- 
derlingJ.C.  Rossouw  (Wakkerjannie)  wat  met  sy 
hele  gesin  die  Kerk  bedank  het. 

Wat  betref  die  toelating  van  lidmate  tot  die  ge- 
meente,  was  die  gedragslyn  om  lidmate  uit  die 
susterkerke  sondermeer,  met  bewys  van  lidmaat- 
skap,  toe  te  laat.  Wanneer  iemand  egter  uit  die 
sektes  wou  oorkom  na  die  Kerk,  moes  so  ’n  per- 
soon  eers  belydenis  van  geloof  aflê.  In  die  geval 
van  ’n  broeder  A.C.  Swanepoel  wat  aan  die  “Swa- 
nepoelitiese  geloof’  behoort  het,  het  die  kerkraad 
met  hom  net  ’n  “onderhoud”  gevoer  en  hom  toe 
toegelaat  as  lidmaat  van  die  Kerk.  Wat  die  katkisa- 
sietydperk  met  die  oog  op  geloofsbelydenis  betref, 
het  die  kerkraad  op  voorspraak  van  ds.  Venter 
besluit  om  in  plaas  van  ’n  week  katkisasie  (dit  is 
nou  nadat  die  ouderlinge  in  die  wyke  gekatkiseer 
het)  net  een  dag  katkisasie  te  bou.  Hieroor  het 
diaken  T.  Victor  ernstig  beswaar  gemaak  (selfs  sy 
teenstem  laat  aanteken)  en  op  ’n  gemeenteverga- 
dering  van  7 April  1945  is  in  elk  geval  besluit  om 
by  die  ou  reëling  te  hou,  ondanks  die  versekering 
van  die  leraar  dat  hy  die  ondersoek  van  die  katki- 
sante  in  een  dag  kan  afhandel. 

’n  Versoek  van  Bothaville  gemeente  om  met 
Makwassie  te  kombineer  is  op  7 April  goedgekeur 
teen  ’n  storting  van  £125.0.0  (eenhonderd  vyf-en- 
twintig  pond)  in  die  gemeentekas.  Ds.  Venter  was 
bereid  om  die  gemeente  ook  te  bearbei,  maar  aan- 
vanklik  vir  ’n  tydperk  van  ses  maande. 

Die  tekens  het  teen  die  tyd  al  duideliker  geword 
dat  die  lidmate  in  en  om  Leeudoringstad,  al  meer 
begin  dink  het  aan  ’n  volwaardige  kerkplek  (ge- 
meente)  te  Leeudoringstad.  So  is  daar  op  30  Junie 
1945  besluit  om  die  4 standplase  aan  die  oostekant 
van  die  spoorlyn  te  verkoop  en  dan  agt  aan  die 
westekant  van  die  spoorlyn  aan  te  koop.  Ook  is  op 
7 April  1945  ’n  besluit  geneem  om  die  kerksaal 
(Lindenbergsaal)  te  verkoop  “mits  daar  nie  oor- 

wins  belasting  aan  die  saak  verbonde  is  nie”.  Op  8 
September  1945  het  die  kerkraad  opdrag  gegee  aan 
’n  kommissie  (ds.  Venter,  broeders  C.  Lindenberg 
en  A.V.  Bergh)  om  te  verkoop  teen  ’n  bedrag  van 
£1000— £1200.  Die  opbrengs  sou  aangewend  word 
vir  die  bou  van  ’n  kerk.  Op  16  Februarie  1946 
besluit  die  kerkraad  egter  weer  om  die  kerksaal  nie 
te  verkoop  nie  en  dat  daar  “in  stilte  gewerk  sal 
word  vir  ’n  pastorie  in  Leeudoringstad”.  Op  die 
13de  April  1946  dien  daar  egter  op  die  kerkraads- 
vergadering  ’n  aanbod  van  £950.0.0  vir  die  saal  en 
die  kerkraad  besluit  toe  eenparig  om  die  aanbod  te 
aanvaar.  Hierdie  besluit  is  deur  die  gemeentever- 
gadering  bekragtig. 

Soos  reeds  vermeld,  is  oortreding  van  die  se- 
wende  gebod  steeds  in  ’n  ernstige  lig  deur  die 
kerkraad  beskou,  maar  elke  geval  is  sonder  ophef 
afgehandel.  Op  die  kerkraadsvergadering  van  12 
Januarie  1946  is  daar  egter  ’n  saak  behandel  waar- 
voor  selfs  afgetrede  kerkraadslede  opgeroep  is  soos 
oud-ouderlinge  G.P.  Labuschagne,  J.  Botha,  W. 
Bester  en  Oud-diakens  P.  Meyer  en  C.  Linden- 
berg,  asook  verkose  kerkraadslede  wat  nog  nie 
bevestig  is  nie  (Art.  158  van  die  kerkwet).  Wat  die 
saak  blykbaar  so  uitsonderlik  gemaak  het,  is 
omdat  die  oortreding  plaasgevind  het  tussen  ’n 
Italiaanse  krygsgevangene  en  ’n  gemeentedogter. 
Die  besluit  van  die  vergadering  in  die  geval  was 
“Stille  sensuur  vir  drie  maande  en  geen  openbare 
afkondiging  nie  op  grond  van  diepe  berou  en  be- 
lydenis.” 

Op  dieselfde  kerkraadsvergadering  het  ds. 
Venter  aan  die  kerkraad  meegedeel  dat  hy  graag 
met  die  April-nagmaal  sy  vyf-en-twintig-jarige 
ampsjubileum  wil  vier.  Die  kerkraad  keur  dit  goed 
en  dra  aan  broeders  C.  Lindenberg,  J.F.  van  Rens- 
burg,  W.  Ruthven  en  A.V.  Bergh  op  om  ’n  pas- 
like  funksie  te  reël.  Op  versoek  van  ds.  Venter  is 
uitnodigings  gerig  aan  prof.  Greyvenstein,  ouder- 
ling  Van  Aarde  van  Lichtenburg  en  ouderling  Van 
der  Merwe  van  Delareyville.  Die  fees  is  toe  gevier 
op  14  en  15  April  1946.  Ten  die  einde  van  die  jaar 
(12.10.1946)  rapporteer  ouderling  B.  Kroukamp 
aan  die  kerkraad  dat  broeder  Johannes  Botha  be- 
sware  het  teen  sekere  preke  van  die  leraar,  maar 
weier  om  ’n  skriftelike  klag  in  te  dien.  Hierop  het 
die  kerkraad  besluit  om  nie  op  die  saak  in  te  gaan 
voordat  broeder  Botha  ’n  skriftelike  klag  indien 
nie. 

Nog  op  dieselfde  vergadering  het  die  voorsitter 
’n  versoekskrif  voorgelê  van  ’n  gedeelte  van  die 
gemeente  wat  graag  ’n  gemeente  te 
Leeudori'ngstad  wou  afstig.  Die  saak  is  uitgestel 
tot  ’n  volgende  vergadering  en  toe  het  die  kerkraad 
met  ’n  meerderheid  van  stemme  (18—5)  besluit  om 


die  afstiging  goed  te  keur.  Die  grenslyne  is  voorlo- 
pig  bepaal.  Op  ’n  kerkraadsvergadering  van  1 
Maart  1947  rapporteer  ouderling  J.  Fouché  dat  die 
Ringsvergadering  die  afstigting  goedgekeur  het. 
Die  nuwe  gemeente  is  amptelik  gestig  op  29  Maart 
1947.  As  bruidskat  is  die  nuwe  gemeente  aange- 
bied;  agt  standplase  te  Leeudoringstad,  die  wins  op 
die  kerksaal  wat  verkoop  is  nadat  alle  onkoste 
gedek  is,  die  balans  op  die  Boufondsrekening. 
Voorlopig  sou  die  twee  gemeentes  in  kombinasie 
voortgaan  met  ds.  Venter  as  leraar.  In  dieselfde 
jaar  (1947)  is  die  Gemeente  Ennis  ook  gestig,  as 
gevolg  waarvan  Makwassie  ’n  hele  paar  wyke  ver- 
loor  het  - wyke  wat  afgesny  is  aan  die  nuwe 
gemeente. 

Die  kerkraadslede  wat  na  hierdie  afstigting  in 
Makwassie  gemeente  oorgebly  het,  was  ouder- 
linge  W.  van  Rensburg,  G.  du  Toit,  M.  Smit, 
J.F.J.  van  Rensburg  (Rykjaap),  B.  Kroukamp  en 
M.  van  Wyngaard  (Thys)  en  diakens  P.  van  der 
Westhuizen,  E.  de  Beer  (Elias),  A.  Britz,  Z.P.  van 
Rensburg  (Gaija),  W.  Ruthven  (Basie),  J.  Ros- 
souw  en  C.  Lindenberg. 

Terwyl  die  gemeente  nog  in  kombinasie  was 
met  Leeudoringstad  het  daar  op  6 November  1947 
’n  versoek  van  die  Ottosdal  gemeente  gekom  om 
in  kombinasie  te  tree  met  die  Makwassie  ge- 
meente.  Die  afvaardiging  van  Ottosdal,  om  oor 
die  saak  te  handel,  was  ouderlinge  A.B.  Ter- 
blanche  (oom  Andries),  N.J.  van  Rensburg  (Siener 
se  seun)  en  diakenJ.P.J.  van  Vuuren  (Kleinboet). 
Die  kerkraad  van  Makwassie  het  die  versoek  guns- 
tig  oorweeg  en  aanvaar  op  voorwaarde  dat  die 
gemeentes  die  traktement,  lewenskoste  en  ver- 
voertoelaag  gelykop  sou  dra,  terwyl  Makwassie 
vir  die  onderhoud  van  die  pastorie  sou  sorg  en  elke 
gemeente  twee  eredienste  per  maand  sou  kry.  Die 
duur  van  die  kombinasie  sou  vyf  jaar  wees  begin- 
nende  op  1 Januarie  1948. 

Op  die  26ste  Junie  1948  het  ds.  Venter  aan  die 
kerkraad  meegedeel  dat  sy  motor  oor  die  muur  is 
en  dat  die  kerkraad  van  Ottosdal  die  aankoop  van 
’n  nuwe  motor  met  die  kerkraad  van  Makwassie 
wil  bespreek.  Vir  die  doel  het  Makwassie  ’n  kom- 
missie  gekies  bestaande  uit  broeders  M.  Smit 
(Thys),  C.  Lindenberg  en  A.  V.  Bergh  om  ’n  kom- 
missie  van  Ottosdal  te  ontmoet  oor  die  saak.  Op 
die  volgende  vergadering  (9.12.48)  het  ouderling 
Smit  gerapporteer  dat  die  kommissie,  na  oorwe- 
ging  van  die  gemeente  se  finansies,  besluit  het  om 
nie  die  saak  met  Ottosdal  te  bespreek  nie,  (in  stryd 
met  die  opdrag  van  die  vergadering),  maar  te  wag 
tot  na  die  Oktober-nagmaal  om  te  sien  hoe  die 
offergawes  inkom.  Ds.  Venter  se  antwoord  hierop 
was  dat  hy  ’n  beroep  na  Delareyville  ontvang  het, 


33 


maar  dat  hy  dit  sal  bedank  indien  die  gemeente  ’n 
voertuig  voorsien.  By  dieselfde  geleentheid  het  ds. 
Venter  aan  die  kerkraad  meegedeel  dat  kommissies 
uit  die  gemeentes  Ottosdal  en  Ennis  oorgekom  het 
om  die  kerkraad  te  ontmoet. 

Die  kerkraad  het  toe  aan  die  Finansiële  Kommis- 
sie  opdrag  gegee  om  die  middag  ’n  finansiële  staat 
gereed  te  hê.  Volgens  die  staat  het  die  gemeente  ’n 
batige  saldo  van  £218.0.0  gehad.  Die  kerkraad 
wou  egter  nie  ’n  besluit  neem  alvorens  hulle  die 
kommissie  van  Ottosdal  aangehoor  het  nie.  Hier- 
die  kommissie  het  egter  meegedeel  dat  hulle  nie  in 
opdrag  van  hulle  kerkraad  gekom  het  nie,  maar 
slegs  wou  verneem  op  welke  basis  ’n  motor  vir  die 
leraar  aangekoop  kan  word.  Die  kerkraad  het  toe 
besluit  om  die  saak  na  die  gemeentevergadering  te 
verwys  met  aanbeveling  om  wel  ’n  motor  aan  te 
koop.  (Oor  die  teenwoordigheid  van  die  kommis- 
sie  van  die  Ennis  gemeente  het  Ottosdal  se  ver- 
teenwoordigers  te  kenne  gegee  dat  hulle  nie  bereid 
is  om  die  gemeente  in  die  kombinasie  te  betrek 
nie). 

Op  ’n  gemeentevergadering  van  23  Oktober 
1949  is  deur  die  leraar  aangekondig  dat  die  verga- 
dering  belê  is  op  versoek  van  10  lidmate  van  die 
gemeente,  maar  dat  hy  op  grond  van  ’n  misver- 
stand  gehandel  het.  Dit  was  naamlik  vir  hom  nie 
duidelik  dat  die  kerkraad  die  saak  van  die  aankoop 
van  die  motor  aan  die  gemeente  wou  voorlê  nie. 

. . Die  misverstand  is  nou  tussen  hom  en  die 
kerkraad  uit  die  weg  geruim.  Ook  het  hy  die 
woorde  ondermyn  en  rugbuit  gebruik,  dat  dit 
maklik  verkeerd  opgeneem  kon  word.  As  hy 
iemand  daarmee  seergemaak  het  dan  vra  hy  om 
verskoning”  (N.G.V.M.  23.10.1948). 

Die  fmale  besluit  van  die  gemeente  was  toe  om 
saam  met  die  Ottosdal  gemeente  die  motor  aan  te 
koop,  wat  Kerkeiendom  sou  wees,  hoewel  die 
leraar  dit  ook  vir  vakansiedoeleindes  kan  gebruik. 
(Die  motor  aangekoop  was  ’n  Pontiac  en  het 
£699.0.0  gekos). 

By  die  kerkraadsvergadering  van  23  Januarie 
1949  het  ds.  Venter  toestemming  van  die  kerkraad 
gevra  om  sy  verlof  vanaf  Julie  te  vervroeg  na 
Maart  ten  einde  sy  seun  Bennie,  wat  die  beroep  na 
Louis  Trichardt  aangeneem  het,  te  gaan  bevestig. 
Die  toestemming  is  verleen. 

Op  6 Augustus  1949  het  ds.  Venter  aan  die 
kerkraad  meegedeel  dat  hy  die  beroep  na  Roode- 
poort  aangeneem  het,  omdat  sy  kragte  hom  nie 
meer  toelaat  om  twee  gemeentes  te  bearbei  nie. 
(Tydens  sy  dienstermyn  in  Makwassie  gemeente 
het  hy  agt  beroepe  ontvang  en  bedank).  Hy  het  toe 


ook  meegedeel  dat  hy  graag  die  motor  wil  koop, 
waarop  die  kerkraad  besluit  het  om  eers  met  Ot- 
tosdal  oorleg  te  pleeg.  Volgens  mededeling  wou 
die  Ottosdal  gemeente  sy  aandeel  van  die  motor 
aan  ds.  Venter  skenk,  maar  Makwassie  wou  nie. 
Oor  die  saak  was  daar  soveel  onaangenaamheid 
dat  ds.  Venter  gouer  ontslag  geneem  het  as  wat  die 
kerkraad  aanvanklik  versoek  het  en  op  ’n  stadium 
geweier  het  om  enige  geskenk  of  ’n  afskeidsfunk- 
sie  te  aanvaar.  Op  versoek  van  talle  vriende  het  hy 
egter  sy  opinie  verander  en  die  geskenkies  aanvaar. 

Die  kombinasie  met  Ottosdal  is  toe  ook  ver- 
breek  en  ’n  kombinasie  is  met  Ennis  gemeente 
gesluit.  Na  verskeie  beroepe  het  ds.  W.P.  van  der 
Merwe  die  beroep  aangeneem.  (Volgens  die  notule 
van  27  Januarie  1951  was  Leeudoringstad  ook  be- 
trek  by  die  kombinasie. 


Ds.  W.P.  van  der  Merwe:  1951—1954 

In  dieselfde  jaar  van  die  koms  van  ds.  Van  der 
Merwe  na  die  gemeente  is  die  naam  van  die  ge- 
meente  verander  na  Bosmansrust  (12  Mei  1951).  ’n 
Saak  van  belang  vir  daardie  tyd  is  geopper  deur 
ouderling  Jaap  van  Rensburg  (Rykjaap)  en  het 
betrekking  op  behoeftige  kankerlyers  wat  behan- 
deling  gekry  het  by  mnr.  Petzer  op  Makwassie, 
maar  dit  nie  kon  bekostig  nie.  (Die  mnr.  Petzer  het 
oor  sekere  medikamente  beskik  (-  ’n  familiege- 
heim  - waarmee  hy  sekere  soorte  kanker,  veral 
velkanker,  genees  het).  Oor  die  saak  het  die  kerk- 
raad  besluit  om  die  kerkrade  van  Leeudoringstad 
en  Makwassie  se  samewerking  te  vra  om  in  nood- 
gevalle  te  help. 

Oor  die  studieskuld,  die  £100.0.0  van  ds.  Van 
Niekerk  het  die  kerkraad  op  3.12.1949  besluit  om 
hom  aan  te  maan  om  sy  skuld  aan  die  gemeente  te 
betaal.  Maar  eers  op  6 September  1952  (op  grond 
van  ’n  skry we  van  die  kerkraad)  is  ’n  brief  behan- 
del  van  ds.  Van  Niekerk  waarin  hy  meedeel  dat  hy 
nie  op  so  ’n  kort  kennisgewing  (agt  dae)  die  volle 


Ds.  W.P.  van  der  Merwe  engesin 

Ds.  W.P.  van  der  Merwe  en  kerkraad 


verskuldigde  bedrag  (£100.0.0)  kan  betaal  nie.  Hy 
belowe  egter  om  die  bedrag  voor  Julie  1953  te 
vereffen.  Hieroor  staan  geskrywe: 

. . Die  kerkraad  voel  dat  ds.  Van  Niekerk 
reeds  4 jaar  Predikant  is  en  gedurende  hierdie 
tyd  het  hy  nie  ’n  woord  van  hom  laat  hoor  nie. 
Volgens  ooreenkoms  moes  hy  £20.0.0  jaarliks 
afbetaal  het  nadat  hy  Predikant  geword  het.  Die 
Kerkraad  spreek  sy  teleurstelling  uit  oor  die 
houding  en  die  scriba  word  versoek  om  aan  ds. 
Van  Niekerk  te  skrywe  en  die  standpunt  van  die 
Kerkraad  te  verduidelik”  (N.K.V.B.  6 Septem- 
ber  1952). 

Die  kerkraad  was  hier  verkeerd  in  die  interpretasie 
van  die  ooreenkoms  wat  bepaal  het  dat  ds.  Van 
Niekerk  die  volle  bedrag  voor  die  einde  van  die 
vyfjaar  sou  betaal. 

In  die  tyd  het  die  kerkraad  van  Leeudoringstad 
kennis  gegee  dat  hulle  uittree  uit  die  kombinasie. 

’n  Besondere  skenking  is  aan  die  gemeente  ge- 
maak  deur  ouderling  Thys  Smit.  Hy  het  naamlik 
£100.0.0  aangebied  vir  ’n  nuwe  preekstoel,  waarop 
die  res  van  die  kerkraadslede  ’n  verdere  bedrag  van 
£50.0.0  bygedra  het  om  die  preekstoel  vir  ± 
£157.0.0  op  te  rig.  Die  ou  preekstoel  is  geskenk 
aan  die  Gemeente  Goedehoop  (24.4.1954).  Kort 
hierna  het  ds.  Van  der  Merwe  ’n  beroep  na  Mafi- 
keng  aangeneem  (13.11.1954). 


Ds.  B .J.  van  Staden:  1955—1957 

Omstreeks  Junie  1955  het  ds.  B.J.  van  Staden  die 
beroep  na  die  kombinasie  Bosmansrust-Makwas- 
sie  aangeneem. 

Sake  wat  in  die  tyd  van  ds.  Van  der  Merwe  en 
Ds.  Van  Staden  die  aandag  van  die  kerkraad  in 
beslag  geneem  het  en  haas  op  elke  vergadering 
bespreek  is,  was  die  enjin  en  ligte  by  die  pastorie, 
orrel  aangeleenthede,  skoonmaak  van  die  kerk  en 
watertenks  by  die  pastorie. 

Die  kerklike  sake  aan  die  orde  was  nagmaalsvie- 
ringe,  ringsvergaderings,  benoeming  van  katkisa- 


Ds.  en  mev . B.J.  van  Staden 

siemeesters,  oortrokke  bankrekening  en  die  kon- 
gres  van  diakens. 

’n  Groot  kopseer  en  bron  van  voortdurende  twis 
was  die  grenslyn  tussen  Bosmansrust,  Wolmarans- 
stad  en  Ottosdal.  Lidmate  van  Bosmansrust  wat 
nader  aan  Wolmaransstad  gewoon  het,  het  voort- 
durend  aanspraak  gemaak  om  Wolmaransstad  toe 
te  gaan. 

Die  verblyf  van  ds.  Van  Staden  was  van  korte 
duur,  want  op  31  Augustus  1957  het  hy  aan  die 
kerkraad  meegedeel  dat  hy  die  beroep  na  Leeudo- 
ringstad  aangeneem  het  en  op  21  September  het  hy 
ontslag  ontvang. 


Ds.  N .J.J.  van  Rensburg:  1958—1959 


’n  Nuwe  kombinasie  is  in  1957  met  Makwassie  ge- 
sluit  en  ’n  beroep  is  uitgebring  op  ds.  N.J.J.  van 
Rensburg  wat  die  beroep  aangeneem  en  op  27.9.58 
te  Bosmansrust  bevestig  is.  Voortaan  sou  die  pre- 
dikant  egter  nie  meer  op  Witpoort  woon  nie,  maar 
wel  op  Makwassie.  Ook  ds.  Van  Rensburg  het  nie 
lank  in  die  kombinasie  gearbei  nie,  want  op  28 
September  1959  is  ds.  Van  Rensburg  losgemaak 
van  die  gemeente.  Ook  sy  weggaan  van  die  ge- 
meente,  soos  in  die  geval  van  die  meeste  ander 
predikante,  het  nie  sonder  slag  of  stoot  geskied 
nie.  (In  sy  geval  vanweë  ’n  lening  by  die  kerkraad 
waarvoor  hy  volgens  notule  nie  die  nodige  waar- 
borge  verskaf  het  nie.) 

Na  die  weggaan  van  ds.  Van  Rensburg  het  die 
gemeente  vir  ’n  geruime  tyd  gewoon  met  konsu- 
lentsbearbeiding  voortgegaan,  onder  andere  di. 
Booyse  van  Orkney  en  Grobler  van  Ottosdal.  ’n 
Aanbeveling  van  die  Ringsvergadering  dat  Bos- 
mansrust  en  Ottosdal  moet  kombineer  het  nie 
gerealiseer  nie,  terwyl  Makwassie  ook  te  kenne 
gegee  het  dat  hulle  om  finansiële  redes  nie  kan 
kombineer  nie. 

Twee  sake  wat  nou  ook  telkens  aandag  geniet,  is 
die  evangelisasie  (Arbeid  onder  buitekerklikes)  en 
die  sending  (Arbeid  onder  nie-christelike  volke). 
Vir  hierdie  arbeid  van  die  kerk  is  daar  kommissies 
uit  die  kerkraad  en  die  gemeente  gekies  om  aandag 
te  gee. 

Veral  is  ook  tydens  die  konsulentskap  en  pasto- 
rale  werk  van  ds.  C.J.S.  van  Niekerk  aandag  gegee 
aan  die  erediensbywoning.  Hy  het  ernstige  kom- 
mer  uitgespreek  oor  die  toestand  in  die  gemeente 
al  is  die  eredienste  gewoonweg  in  die  namiddae 
gehou.  Die  feit  is  dat  dit  uit  die  verslag  aan  die 
Ringsvergadering  geblyk  het  dat  kerkbywoning  in 
die  gemeente  ’n  besondere  lae  persentasie  gewys 
het:  eredienste  17%,  voorbereidingsdienste  30% 


en  nagmaalsdienste  60%.  Hieroor  het  die  kerkraad 
in  alle  erns  besin  en  begin  om  onder  die  kerklike 
opsig  en  tug  te  handel. 

Die  moontlikheid  van  ’n  nuwe  kombinasie,  die 
keer  met  die  Gemeente  Bloemhof,  het  in  1966  ter 
sprake  gekom.  Op  ’n  gekombineerde  kerkraads- 
vergadering  van  die  twee  gemeentes  het  die  kom- 
binasie  werklikheid  geword  toe  die  voorwaardes 
deur  beide  kerkrade  aanvaar  is.  In  die  kombinasie 
sou  die  predikant  op  Bloemhof  woon.  Nadat  di. 
C.J.S.  van  Niekerk  en  Thomas  Dreyer  beroep  is 
en  bedank  het,  is  ds.  W.P.  van  der  Merwe  beroep 
wat  die  beroep  aangeneem  het  en  sodoende  vir  die 
tweede  keer  predikant  van  Bosmansrust  geword 
het. 


Ds.  W.P.  van  der  Merwe:  1966—1972 

Op  die  18de  Desember  1966  is  ds.  Van  der  Merwe 
in  Bosmansrust  bevestig.  Een  van  die  eerste  dinge 
wat  hy  aangepak  het,  was  om  in  medewerking 
met  die  sustersvereniging  nuwe  banke  vir  die  kerk 
te  laat  maak.  Die  ou  banke  is  verkoop  en  die  nuwe 
banke  is  aangekoop  vir  R1  336,00,  asook  28  stoele 
vir  R280,00  en  drie  tafels  vir  R168,00. 

In  die  tyd  (1965)  het  die  vierde  seun  uit  die 
gemeente,  D.  Smit,  wat  vir  predikant  wou  studeer 
by  die  kerkraad  aansoek  gedoen  om  ’n  lening.  Aan 
hom  is  R100,00  per  jaar  toegestaan  op  voorwaarde 
dat  hy  elke  jaar  in  sy  studies  slaag.  Na  voltooiing 
van  sy  studies  sou  die  helfte  van  die  skuld  afge- 
skryf  word. 

Die  rol  van  die  sustersvereniging  verdien  spe- 
siale  vermelding  in  die  lewe  van  die  gemeente. 
Reeds  vantevore  is  gemeld  van  die  werk  en  hulp 
van  die  susters  op  al  die  terreine  van  die  gemeente- 
like  lewe.  Benewens  hulle  bydrae  vir  die  diens  van 
barmhartigheid  het  hulle  ook  gehelp  met  die  nuwe 
banke,  die  boorgat  op  die  kerkterrein,  ens. 

Vanweë  hoër  uitgawes  ten  opsigte  van  die  pre- 
dikantstandplaas  en  die  kwynende  finansiële  toe- 
stand  van  Bosmansrust  is  die  genoemde  Makwas- 
sie  as  derde  gemeente  in  die  kombinasie  betrek  in 
Augustus  1970,  wat  natuurlik  die  werklas  van  die 
predikant  in  ’n  groot  mate  verswaar  het.  Vir  Bos- 
mansrust  wie  se  uitgawes  in  1970  R800,00  meer 
was  as  sy  inkomste,  was  dit  nietemin  ’n  verligting. 
Tog  het  ds.  Van  der  Merwe  hom  in  die  jare  be- 
ywer  vir  die  bou  van  ’n  kerksaal,  omdat  die  ou 
“basaarsaal”  heeltemal  ondoeltreffend  geword  het. 
Gelukkig  het  die  NHSV  ingestaan  vir  die  totale 
fmansiering  van  die  gebou.  Die  bouwerk  van  die 
saal  (20  m X 12  m)  is  gedoen  deur  mnr.  P.A. 
Swanepoel  van  Klerksdorp  vir  ’n  bedrag  van 

Hoeksteenlegging  van  die  kerksaal,  mev.  A.E.  van  der 
Merwe 


R5  000,00,  terwyl  die  Kerk  self  die  materiaal  voor- 
sien  het.  Die  hoeksteen  is  gelê  deur  die  predi- 
kantsvrou,  mev.  A.E.  van  der  Merwe  en  die  ge- 
meente  het  die  bruikbare  en  funksionele  saal  met 
groot  vreugde  in  gebruik  geneem. 

In  Augustus  1972  het  ds.  Van  der  Merwe  ’n  be- 
roep  aanvaar  na  Horison,  die  kerkraad  het  besluit 
om  vanweë  finansiële  redes  uit  die  kombinasie  te 
onttrek  en  is  deur  konsulente  bearbei  onder  andere 
di.  Van  Niekerk  en  Mouton. 

Besondere  aandag  is  weer  gegee  aan  die  arbeid 
onder  buitekerklikes,  veral  ook  die  bearbeiding 
van  persone  wat  aan  die  sektes  behoort  het.  In  die 
werk  het  veral  ouderling  Jantjie  Rossouw  ’n  lei- 
dende  rol  gespeel  vanweë  sy  kennis  van  die  Bybel 
en  die  leerstellings  van  die  sektes. 

In  die  sewentigerjare  het  dit  met  die  gemeente 
op  finansiële  gebied  al  beter  gegaan,  ondanks  ’n 
steeds  dalende  lidmatetal.  So  kon  die  kerkraad  in 
1976  ’n  bedrag  van  R5  000,00  by  die  Kerkkantoor 
belê,  benewens  die  verkoopsom  van  die  pastorie 
(R5  000,00)  die  skenking  uit  die  Lindenbergboedel 
(R2  000,00)  en  ’n  erflating  van  suster  Carolina 
Kroukamp  R3  000,00)  wat  alles  ook  by  die  Raad 
van  Finansies  belê  is. 

Injanuarie  1977  is  die  gemeente  getref  deur  die 
afsterwe  van  broeder  A.  V.  Bergh  (oom  Wien)  wat 
vir  meer  as  veertig  jaar  skriba  van  die  gemeente 
was.  In  sy  plek  is  as  skriba  gekies  broeder  J.G.J. 
van  Vuuren  en  as  kassier  broeder  Piet  Holtzhau- 
sen. 

In  Desember  1979  het  ds.  J.J.  Steenkamp,  predi- 
kant  van  Leeudoringstad,  konsulent  van  die  ge- 


meente  geword  en  terselfdertyd  ook  as  pastorale 
hulp  die  gemeente  bearbei.  Met  blote  konsullents- 
bearbeiding  het  die  kerklike  lewe  tot  ’n  laagtepunt 
gedaal,  daarom  het  die  Ringskommissie  aanbeveel 
om  ’n  pastorale  hulp  te  gebruik.  In  die  begin  van 
1982  het  die  Gemeentes  Bosmansrust  en  Makwas- 
sie  weer  besluit  om  te  kombineer  en  ds.  J.L.J.  Smit 
is  beroep.  Hy  het  die  beroep  aangeneem  en  is  in 
Maart  1982  in  Bosmansrust  bevestig. 


Ds.  J.L.J.  Smit:  1982-1985 

Gedurende  die  ampstermyn  van  ds.  Smit  is  beson- 
dere  aandag  gegee  aan  Jeugwerk  in  die  gemeente, 
so  ook  aan  die  finansies,  alhoewel  die  uitgawes 
nog  die  inkomste  oorskrei  het.  Die  gemeente  het 
egter  genoeg  beleggings  gehad  om  sy  verpligtinge 
teenoor  die  kombinasie  na  te  kom.  Buitendien  is 
die  inkomste  in  1983  opgestoot  tot  ± R23  000,00 
in  vergelyking  met  1982  se  R12  000,00. 


Ds.  en  mev.  J.L.J.  Smit 


In  1985  het  ds.  Smit  ’n  beroep  aangeneera  en  ds. 
H.J.  van  Rensburg  (Leeudoringstad)  het  as  konsu- 
lent  die  leiding  op  hom  geneem.  Kort  hierna  het 
ds.  G.P.  Visser  van  Hartbeesfontein  die  beroep  na 
Bosmansrust-Makwassie  aangeneem. 


Ds.  G.P.  Visser:  1986-1987 

Op  29  Januarie  1986  het  ds.  Visser  sy  eerste  kerk- 
raadsvergadering  in  Bosmansrust  gehou.  Dadelik 
is  besluit  om  die  offergawes  in  die  plaaswyke  nie 
meer  maandeliks  in  te  samel  nie,  maar  jaarliks.  Die 
inkomste  vir  1985  was  R24  085,00  en  die  uitgawes 
R24  283,00,  maar  die  gemeente  het  gelukkig  ’n 
batige  saldo  gehad  van  R6  386,00  en  kon  gevolglik 

Ds.  G.P.  Visser  en  gesin 


sy  verpligtinge  nakom.  Danksy  die  goeie  werk 
van  predikant  en  kerkraadslede  kon  die  gemeente 
in  die  jare  al  sy  verpligtinge  nakom. 

In  April  1987is  die  kombinasie  op  versoek  van 
Makwassie  beëindig  en  in  September  1987  het  die 
kerkraad  besluit  om  met  toestemming  van  die 
Ringskommissie  ds.  C.J.S.  van  Niekerk  (emeritus) 
as  pastorale  hulp  te  benoem.  Laasgenoemde  het  die 
benoeming  aanvaar  en  dien  sedert  Oktober  1987  as 
pastorale  hulp  in  die  gemeente. 

Ds.  C J.S.  van  Niekerk:  (Pastorale  hulp  1987— 

Onmiddellik  nadat  ds.  Van  Niekerk  in  diens  ge- 
tree  het  as  pastorale  hulp  het  die  kerkraad  hom 
gevra  om  die  geskiedenis  van  die  gemeente  te  boek 
te  stel  met  die  oog  op  die  Eeufeesviering  in  1989 
(hoewel  die  gemeente  reeds  in  1888  gestig  is). 


Ds.  en  mev.  C.J.S.  van  Niekerk 


Interessant  is  dat  die  gemeente  die  vyftigjarige  fees 
gevier  het  tydens  die  Paasnaweek  in  1939  en  as  die 
Here  wil  sal  die  honderdjarige  fees  gevier  word 
tydens  die  Paasnaweek  in  1989. 

In  1987,  sowel  as  in  1988  het  dit  met  die  ge- 
meente  op  fmansiële  gebied  besonder  goed  ge- 
gaan.  (In  1987  ’n  inkomste  van  R33  916,00  en  in 
1988  meer  as  R45  000,00).  As  in  ag  geneem  word 
dat  Wes-Transvaal  reeds  vir  sewe  jaar  die  ergste 
droogte  in  menseheugenis  belewe,  dat  die  lidmate- 
tal  kleiner  word  (119  belydende  lede),  dat  die  pen- 
sioennarisse  al  meer  word,  dan  kan  met  dankbaar- 
heid  gekonstateer  word  dat  die  gemeente  in  offer- 
vaardigheid  tot  ’n  nuwe  benadering  gekom  het. 

Wat  veral  ook  opvallend  is,  is  die  kerkbesoek 
van  die  gemeente.  In  persentasie  uitgedruk  is  die 
erediens-bywoning  60%  en  die  bywoning  van 
nagmaalseredienste  71,4%.  Danksy  gehaltewerk 
deur  ouderlinge  en  diakens  kon  dit  alles  met  Gods 
genade  werklikheid  word. 

’n  Gebeurtenis  wat  hier  teen  die  einde  van  1988 
plaasgevind  het  en  nie  onvermeld  verby  kan  gaan 
nie,  is  die  oopmaak  van  die  Geloftekerkie  op  2 
November,  toe  die  simboliese  ossewa  van  die  Af- 
rikaner  Volkswag  Witpoort  aangedoen  het  om  die 
Groot  Trek  van  150  jaar  gelede  te  herdenk. 

Soos  oorgedra  deur  die  ouer  geslag  is  daar  met 
die  Ossewatrek  van  1938  en  die  oprigting  van  die 
replika  van  die  Geloftekerk,  sekere  dokumente  in 
die  kerkie  toegemessel  wat  by  ’n  feestelikheid  van 
gelyke  aard  na  50  of  100  jaar  oopgemaak  moes 
word.  Die  seremonie  het  plaasgevind  by  die  reeds 
genoemde  geleentheid  en  die  dokumente  het  ge- 
blyk  te  wees  ’n  geskrif  met  die  naamtekeninge  van 
die  aanwesiges  by  die  1938-fees,  asook  die  feespro- 
gram  van  daardie  geleentheid.  Hierdie  geskrifte 
was  met  kersvet  verseël  in  ’n  klein  vrugtefles  van 
daardie  tyd.  Daarbenewens  was  daar  ook  ’n  ver- 
seëlde  pakkie  in  vaalpapier  met  twee  eksemplare 
van  “Die  Volkstem”  (spesiale  feesuitgawes)  daar- 
in.  A1  hierdie  dokumente  het  ongeskonde  bewaar 
gebly.  En  wat  meer  is,  ’n  hele  paar  persone  wie  se 
handtekeninge  op  die  1938-lys  verskyn  was  teen- 
woordig  by  hierdie  feesgeleentheid,  en  kon  weer 
naamtekeninge  voorsien  vir  ’n  nuwe  dokument 
wat  saam  met  die  oue,  in  die  kerkie  toegemessel 
sal  word. 

So  kon  die  gemeente  sy  eerste  honderd  jaar, 
deur  Gods  genade  afsluit  in  die  teken  van  die  in- 
nige  verweefdheid  van  kerkgeskiedenis  en  volks- 
geskiedenis,  en  die  dankbetuiging  van  die  Kerk  se 
bewaring  van  die  volk.  Vanselfsprekend  het  hier- 
die  verbondenheid  vir  die  volk  veel  beteken,  want 
die  Kerk  het  voor  die  volk  en  vir  die  volk  getuig 
van  God  se  trou  en  bemoeienis.  Aan  Hom  die  eer! 

HOOFSTUK  4 


PROMINENTE  FIGURE  EN  KERKRAADS LED E 


Vanselfsprekend  het  daar  oor  ’n  tydperk  van  hon- 
derd  jaar  baie  kerkraadslede  in  die  gemeente  ge- 
dien,  sommiges  vir  kort  termyne,  ander  vir  baie 
jare.  Natuurlik  was  sommiges  stille  werkers  en 
minder  prominent,  terwyl  ander  weer  leiers  en 
uitstaande  voorgangers  was.  As  ’n  korps  van  kerk- 
raadslede  het  hulle  nietemin  almal  saam  voortref- 
like  werk  en  diens  aan  die  Kerk  oor  die  algemeen 
en  in  hierdie  gemeente  in  die  besonder  gelewer. 
Deur  die  moeilike  en  swaar  jare  van  ’n  wankelende 
begin,  teen  die  antagonisme  van  veral  die  “kerk- 
verenigers”  en  die  teenkanting  van  die  Ned  Herv 
of  Geref  Kerk,  het  die  kerkraadslede  die  gemeente 
gedra  en  sy  groei  en  voortgang  verseker.  Ook  in 
die  tye  van  vakatures  en  konsulente  het  kerk- 
raadslede  die  leiding  geneem,  gesorg  vir  die  voort- 
gang  van  die  werk  van  die  Kerk  en  die  verkondi- 
ging  van  die  Woord.  En  in  tye  van  armoede  en 
swaarkry,  na  die  Anglo-Boereoorlog,  na  die  Re- 
bellie  en  in  die  Depressie  het  kerkraadslede  in  ge- 
troue  volharding,  teen  die  aanslag  van  moedeloos- 
heid  en  oorgawe  in,  die  gemeente  staande  gehou 
en  aangespoor  tot  getrouheid  en  lewe.  Deur  God  is 
hulle  geroep,  deur  God  is  hulle  gebruik  en  hulle 
het  hulle  laat  gebruik.  Deur  hulle  het  die  Here  van 
die  Kerk  sy  gemeente  bewaar.  Dankbaar  bring  ons 
van  hierdie  eeu  hulle  werk  en  dade  in  gedagtenis. 
Van  die  stigting  van  die  gemeente  af  was  daar 
iemand  soos  diaken,  later  ouderling  W.J.  Stoltz, 
wat  telkens  op  die  voorgrond  tree  as  afgevaardigde 
na  die  Algemene  Kerkvergadering  en  as  pleitbe- 
sorger  vir  sy  gemeente.  Van  toe  af  verskyn  daar 
telkens  sekere  name  van  lidmate  wat  ’n  pro- 
minente  rol  gespeel  het  en  wat  spesiale  vermelding 
verdien.  Onder  hulle  was  daar: 

Ouderling  J.C.  Swanepoel 

Sedert  1895  verskyn  sy  naam  in  elke  notule  van  die 
kerkraadsvergaderings.  As  bewoner  van  die  plaas 
Houwater  is  kerkraadsvergaderings  dikwels  in  sy 
huis  gehou  en  was  hy  gewoonlik  ook  die  afgevaar- 
digde  van  Makwassie  om  die  kerkraadsvergade- 
rings  van  Klerksdorp  by  te  woon  toe  die  twee 
gemeentes  sedert  die  vroeë  negentigeijare  in  kom- 
binasie  was.  Hy  is  ook  gereeld  op  kommissies 
gekies  wat  sake  moes  ondersoek  of  die  gemeente 
moes  verteenwoordig,  asook  as  afgevaardigde  na 


die  Algemene  Kerkvergadering.  Vir  baie  jare  het 
hy  as  kerkraadslid  gedien  met  groot  onderskeiding 
en  toewyding. 

Ouderling  J.A.C.  du  Toit  (Stoffel) 

Op  26  Januarie  1903  is  hy  as  diaken  gekies,  toe 
seker  nog  ’n  jong  man,  maar  iemand  wat  hoë  ag- 
ting  geniet  het  by  die  hele  gemeente  en  gemeen- 
skap,  asook  by  sy  mede-kerkraadslede.  In  afwesig- 
heid  van  die  predikant  of  konsulent  het  hy  ge- 
woonlik  as  voorsitter  van  die  vergadering  opge- 
tree.  Ook  hy  was  dikwels  afgevaardigde  na  Rings- 
en  Algemene  Kerkvergaderings  en  lid  van  kom- 
missies  deur  die  kerkraad  benoem  om  sake  te  han- 
teer.  Vir  ’n  tyd  het  hy  ook  as  kassier  van  die 
gemeente  gedien.  Sy  seun,  Gert  du  Toit,  het  in  die 
voetspoor  van  sy  vader  gevolg  en  ook  vir  baie  jare 
op  die  kerkraad  gedien.  Hierdie  familie  het  inder- 
daad  diep  spore  in  die  gemeente  getrap.  Ouderling 
Stoffel  du  Toit  het  sy  laaste  kerkraadsvergadering 
op  23  Mei  1943  amptelik  bygewoon.  Hy  het  dus 
vir  40  jaar  op  die  kerkraad  gedien  met  groot  toe- 
wyding  en  veel  opofferings. 

Ouderling  M.J.J.  van  Rensburg 

Op  die  gemeentevergadering  van  26Januarie  1903 
is  broeder  M.J.J.  van  Rensburg  (blykbaar  was  hy 
veldkornet)  verkies  tot  ouderling  en  hoewel  hy 
aanvanklik  geweier  het  om  die  amp  te  aanvaar,  is 
hy  tog  later  bevestig,  want  hy  het  die  vergadering 
van  31  Augustus  1903  amptelik  bygewoon.  Hy  het 
veral  ’n  leidende  rol  gespeel  in  onderhandelinge 
met  die  owerheid  en  in  grondtransaksies,  deur 
koop  en  verkoop  van  eiendomme. 

Oor  sekere  sake  het  die  regering  direk  met  hom 
onderhandel  en  het  hy  as  tussenganger  tussen  die 
owerheid  en  die  kerkraad  opgetree,  byvoorbeeld 
in  die  geval  toe  die  regering  ’n  “werkskolonie”  te 
Witpoot  wou  vestig.  Heel  aan  die  begin  van  sy 
kerkdiens  is  hy  gekies  op  die  “Commissie  over 
kerkgoederen”.  Dit  is  teen  sy  verkiesing  as  ouder- 
ling  in  1905  wat  daar  besware  ingekom  het  en 
waarop  die  kerkraad  die  uitspraak  gegee  het  dat  hy 
nie  die  amp  onwaardig  gemaak  het  met  sy  teen- 
woordigheid  in  die  konsentrasiekamp  te  Klerks- 
dorp  nie. 

Ouderling  A.P.  Roos 

Hoewel  hy  nie  vir  baie  jare  op  die  kerkraad  gedien 
het  nie,  het  hy  veral  tydens  die  bou  van  die  huidige 
kerk  (1911)  ’n  leidende  rol  gespeel  as  voorsitter 
van  die  Boukommissie.  Dit  is  duidelik  dat  hy  sterk 
standpunt  ingeneem  het  oor  al  die  sake  rondom  die 
bouwerk,  die  afronding,  voltooiing  en  aflewering 
van  die  gebou.  Ook  tydens  die  rebellie  en  die 
politieke  woelinge  van  die  tyd,  het  hy  hom  open- 
lik  geskaar  aan  die  kant  van  die  rebelle  en  selfs  op 
kerkraadsvergaderings  vir  hulle  saak  opgekom. 
Daaroor  is  hy  meermale  skerp  aangeval  en  van 
politiekery  beskuldig,  maar  hy  het  sy  standpunte 
onbevrees  gestel  en  sy  saak  bepleit.  Hy  het  deur- 
gaans  verdienstelike  werk  vir  die  gemeente  en  die 
Kerk  gelewer. 

Diaken  C.  Lindenberg 

’n  Sonderlinge  gebeurtenis  in  die  lewe  van  die 
gemeente  was  die  geloofsbelydenis  en  doop  van 
die  baie  prominente  fïguur  in  Witpoort  en  om- 
streke,  die  Jood  Carel  Lindenberg.  Op  die  llde 
April  1936,  het  hy  as  ’n  man  van  vyftig  jaar,  die 
Christelike  geloof  aangeneem  en  lidmaat  van  die 
Kerk  geword  in  Makwassie  gemeente.  In  die  kerk- 
like  lewe  in  die  gemeente  het  hy  as  lidmaat  en  as 
diaken  (sedert  Oktober  1939)  sy  naam  onuitwis- 
baar  geskryf  in  die  geskiedenis  van  die  Kerk.  En  as 
weldoener  in  die  gemeenskap  word  sy  naam  van- 
dag  nog  genoem  as  die  een  wat  feitlik  sy  hele 
boedel  bemaak  het  aan  die  Kerk  en  veral  die  ge- 
meenskap  onder  wie  hy  geleef  het.  In  die  Kerk  het 
hy,  die  rykman,  soos  die  armste  onder  die  armes 
gedien.  As  diaken  het  hy  gesorg  dat  die  offergawes 
van  sy  wyk  altyd  van  die  hoogstes  was  - as  die 
lidmate  dit  nie  kon  bybring  nie,  het  hy  dit  onge- 
noem  self  gedoen.  Na  sy  dood,  by  die  lees  van  sy 
testament,  het  dit  geblyk  dat  hy  die  meeste  van  sy 
boedel  bemaak  het  aan  die  inwoners  van  Witpoort 
en  ’n  bedrag  aan  die  gemeente.  Die  bekende  Jood 
het  ’n  lewende  en  getuigende  Christen  geword. 

Ouderling  M.J.  Smit  (Thys) 

Op  18  Januarie  1919  is  hy  gekies  as  diaken,  maar 
dit  is  nie  duidelik  uit  die  notules  of  hy  onafgebroke 
op  die  kerkraad  gedien  het  nie,  want  op  6 Januarie 
1940  is  hy  weer  as  ouderling  genomineer  en  het  die 
vergadering  van  6 Julie  1940  bygewoon.  Hy  is  een 
van  diegene  wat  met  die  afstigting  van  Ottosdal 
toestemming  verkry  het  om  in  Makwassie  ge- 
meente  te  bly  - vir  hom  was  dit  sy  Kerk  en  van  die 
gemeente  wou  hy  nie  afsien  nie.  Hy  het  hier  gebly 
tot  sy  dood. 


Hy  was  iemand  wat  sy  standpunt  oor  ’n  saak 
omonwonde  gestel  het,  selfs  teen  die  van  die  pre- 
dikant  in.  Hy  was  onbeskroomd  ’n  Hervormer  en 
het  ’n  absolute  lojaliteit  teenoor  sy  Kerk  gehad. 
Daarom  was  dit  ook  me  vir  hom  te  veel  om  vir 
lang  tye  van  sy  huis  weg  te  wees  vir  Algemene 
Kerkvergaderings,  Ringskommissies  en  onder- 
soeke  in  belang  van  die  Kerk  nie.  Vir  die  werk  van 
die  Kerk  het  hy  altyd  tyd  gehad.  In  November 
1961  het  hy  sy  laaste  vergadering  bygewoon  en  in 
sy  plek  het  sy  seun,  Willem,  ouderling  geword. 

Broeder  A.V.  Bergh 

Soos  reeds  gemeld,  het  hy  in  1933  skriba  van  die 
gemeente  geword  en  dit  gebly  tot  met  sy  dood  in 
1977,  dus  ’n  tydperk  van  44  jaar.  Vir  baie  jare  was 
hy  tegelykertyd  ook  kassier,  skriba  vir  registrasie 
en  kolporteur  van  die  gemeente.  Daar  was  feitlik 
geen  kommissie  uit  kerkraadsgeledere  waarop  hy 
nie  gekies  is  en  gedien  het  nie.  As  bewoners  van 
die  pastorie  het  ongetroude  predikante  by  hulle 
tuis  gegaan.  In  gevalle  waar  gemoedere  hoog  ge- 
loop  het  en  besprekings  warm  geword  het,  het  hy 
met  sy  rustige  geaardheid  en  kalme  redenasies  ge- 
woonlik  bedaring  gebring.  As  skriba,  wat  dikwels 
leiding  moes  gee,  het  hy  met  waardigheid  sy  pos 
gevul  en  sy  plek  volgestaan.  In  die  gemeente  het 
hy  op  bekwame  wyse  in  diens  gestaan. 

Ouderling  J.J.  Rossouw  (Jantjie) 

As  ’n  mens  wat  van  kleintyd  af  met  die  Bybel 
omgegaan  het,  het  hy  ’n  lewendige  belangstelling 
gehad  in  die  godsdiens,  in  die  leerstellings  van  die 
Kerk  en  in  die  lewe  van  die  kerk.  Daarom  kon  hy 
as  ouderling,  as  katkisasiemeester,  as  kommissielid 
en  as  dienaar  van  die  Kerk  van  die  Here  sy  amp 
met  onderskeiding  beklee  en  sy  werk  met  toewy- 
ding  doen.  Soos  genoem,  het  hy  vir  die  evangeli- 
sasie  werk  van  die  Kerk  onder  buitekerklikes,  sek- 
tariërs,  kerkvervreemdes  en  onverskilliges  uit- 
muntende  diens  gelewer.  Omdat  hy  goed  onderlê 
was  in  die  Bybel,  het  hy  geen  vrees  gehad  om  met 
andersdenkendes  in  gesprek  te  tree  en  te  redeneer 
nie.  Hy  het  dit  ook  nie  geduld  dat  lidmate  van  die 
gemeente  gekonfronteer  word  deur  draers  van  ’n 
ander  leer  of  evangelie  nie,  en  het  naarstigtelik  op 
hulle  spore  gebly.  In  Witpoort  was  hy  ’n  gesiene 
mens,  ’n  waardige  ampsdraer  en  iemand  by  wie 
talle  hulp  en  raad  gesoek  het,  ook  met  geestelike 
en  godsdienstige  probleme.  Vir  oud  en  jonk  was 
hy  die  beminde  ouderling. 

★ ★ ★ ★ 

As  daar  oor  leidende  figure  in  die  gemeente  ge- 
skryf  word,  is  daar  nog  talle  name  van  kerk- 
raadslede  wat  vermeld  behoort  te  word,  soos  by- 
voorbeeld  hulle  wat  met  die  katkisasie  betrokke 
was.  En  hier  val  die  name  op  van  ouderlinge  Stof- 
fel  du  Toit,  Dawie  Fouche,  Dawie  Smit,  Wakker- 
jannie  Rossouw,  Gert  du  Toit,  Jantjie  Rossouw, 
Bert  Kroukamp  en  andere.  Hoewel  nie  een  van 
hulle  ’n  danige  geleerdheid  gehad  het  nie,  het  almal 
met  die  gawe  van  wysheid  en  onderskeiding  hulle 
ampswerk  verrig. 

So  ook  dink  ’n  mens  aan  die  kosters  wat  met 
groot  erns  en  toewyding  gesorg  het  vir  die  wel- 
wese  van  die  kerklike  geboue  en  terreine.  Onwille- 
keurig  word  ’n  mens  getref  deur  figure  soos  Va- 
lentyn  Matthysen,  Jan  Rossouw,  Joppie  Swane- 
poel,  Pieter  van  Zyl  en  selfs  die  huidige  koster 
Ewert  Geldenhuys.  Met  groot  waardigheid  het 
hulle  die  werk  gedoen  in  die  oortuiging  dat  hulle 
daartoe  geroepe  was.  Kerkraadslede  wat  sedert 
stigting  in  die  gemeente  gedien  het  as  ouderlinge 
en  diakens,  was  die  volgende: 


Ouderlinge 

C. J.E.  Schúltz 
J.G.  Waldeck 
J.C.  Swanepoel 
W.J.  Stoltz 

Jan  A.J.  van  Rensburg 
J.J.  Fouché 

M. J.J.  van  Rensburg 
S.J.  Meyer 

G.P.  Rossouw 

N. P.J.  van  Rensburg 

M. W.  Koekemoer 

D. E.  Erasmus 
J.J.  Fouché 
W.B.J.  Badenhorst 
J.A.  du  Toit 

G.  van  Heerden 

C.  Bezuidenhout 
J.H.  Viljoen 
J.P.  Fouché 
G.P.  Rossouw 
Fouche 

J.N.  Claasse 

A.L.  Oosthuizen 

D. P.  van  den  Berg 
J.F.J.  van  Rensburg 
A.B.  Wolmarans 
P.A.  Bosman 
A.P.  Roos 

N. J.S.  Basson 
D.J.  Fouché 
J.T.  Maartins 


Diakens 

W.J.  Stoltz  (Scriba) 

J.  A.J.P.  Jonker 

P.J.  Jonker 

G.S.J.  van  Rensburg 

S.P.  du  Toit 

Koos  F.J.  van  Rensburg 

P.J.  Jonker  (J  sn) 

J.P.  Fouché 
J.M.  Nel 
J.  A.  du  Toit 
J.J.  Steyn 
J.M.  Barnard 
G.J.  Coetzee 
J.P.  Fouché 
G.P.  van  Vuuren 
J.H.  Viljoen 
J.L.  Kruger 
J.P.  Pretorius 

C. L.  Swanepoel 

B. G.J.  van  Vuuren 
A.L.  Oosthuizen 

(Skriba) 

J.P.  van  Wyngaard 
G.S.  Rossouw 
A.  van  Aarde 

D. P.  van  den  Berg 
W.  Mathews 

L.  Meyer 

C.  le  Roux 
C.J.  Roos 
J.R.  Scheepers 


Ouderlinge 

P.van  Vuuren 

D.J.  de  Beer 
D.J.  Jacobs 
J.A.  Robbertze 
W.J.A.  Bester 
W.J.  van  Rensburg 
M.M.  Smit 
P.  van  Vuuren 
P.A.  Fouché 
J.A.  Robbertze 
D.J.  Smit 
A.F.  Engelbrecht 
P.J.  van  Vuuren 
G.  Labuschagne 
J.C.  Rossouw 
W.  Oldewage 
J.J.  Swanepoel 
J.J.  Botha  (Johannes) 
J.F.J.  van  Rensburg 
(Rykjaap) 

G.S.  du  Toit 


J-J.  Rossouw  (Jantjie) 
J.F.  Rossouw  (Koos) 
W.  Smit 

M.J.J.  van  Rensburg 
C.L.  Swanepoel  (Lang 
Carel) 

J.D.J.  van  Rensburg 
C.J.  van  Wyk 
P.P.  Labuschagne 
W.H.  Fouché 
C.W.P.J.  van  Vuuren 
L.A.  Schlebush 
G.D.  Ruthven 
P.R.  Nell 
P.S.  Rossouw 
J.G.  Nieuwenhuis 
G.P.  Labuschagne 
A.A.J.  van  Rensburg 
W.J.  van  Rensburg 
C.P.F.  Marais 
G.S.  Rossouw 


Diakens 

J.  Claasse 
P.  Swanepoel 
P.  Bosman 
F.J.  van  Rensburg 
W.J.  van  Rensburg 
P.A.M.  Fouché 
T.F.  Dreyer 
SarelJ.  van  Rensburg 
J.J.C.  Geldenhuis 
C.H.  Fouché 
W.  Bester 

C. J.C.  Rossouw 

D. J.  Smith 
A.P.  Conradie 
P.A.  Labuschagne 
C.A.  Gagiane 
C.M.  Britz 

J.J.  Kruger 
T.  Knoetze 
L.  Matthysen 
P.  van  Vuuren 


T.  Victor 
H.J.  Fouché 
C.J.  Oldewagen 

E. G.  de  Beer 
J.C.  Knoetze 
J.  Pretorius 
J.A.  Viljoen 
C.  Benadé 
J.J.  Botha 
H.J.  Greyling 

F.  Jonker 

C.  Lindenberg 
J.J.  Louw 

P.  Meyer 
W.  Conradie 
W.  Fouché 
J.M.  Louw 

D.  Bothma 

P.  van  der  Westhuizen 
A.  Britz 

W.  Ruthven  (Basie) 


J.M.  Louw 

C.  Jonker 
B.M.  Kroukamp 
M.  van  Wyngaard 
P.N.  van  Rensburg 
J.C.  Botes 

M.  Wissing 

P.J.  van  der  Westhuizen 
M.J.  van  Rensburg 
W.  Ruthven  (Basie) 

M.J.  Rossouw 

D. F.  Botes 


M.J.  Smit 

J.P.  Fouché  (Skriba) 
J.  Joubert 

J.F.J.  van  Rensburg 
(Psn) 

J.C.  Claasse 
J.  A.  Jonker 
J.C.  Swanepoel 
JJ-  Rossouw 
Z.P.  van  Rensburg 
F.G.  Fritz 
F.L.  Pieterse 

Ouderlinge 

Diakens 

G.J.  Jordaan 

D.J.  Campher 

P.A.  Marx 

M.  Pretorius 

J.C.  Botes 

S.  A.  van  Rensburg 

W.P.  de  Beer 

M.J.  Rossouw 

J.G.J.  van  Vuuren 

D.J.  Botes 

(Skriba) 

D.F.  Botes 

P.A.  Labuschagne 
S.A.  van  Zyl 

G. D.  Ruthven 

D.S.  Smit 

D. F.  Rossouw 

B.J.  Robinson 

H. G.  Holtzhausen 

E.  van  Rensburg 
J.G.J.  van  Vuuren 

(Skriba) 

H.O.  Wiggins 
J.  Botha  (Josef) 
C.J.  van  Wyk 

S. R.  Meyer  (Sias) 
P.C.  Crafford 

T. P.  van  Rensbure 

(Hans) 

C.B.  Enslin 

F. J.  Coertze 
M.J.  Mostert 
P.J.  de  Beer 
P.J.  Holtzhausen 
H.J.  Botha  (Johan) 

G. J.  van  Rensburg 
C.W.  van  Vuuren 

(Csn) 


P.A.  Marx 

H.J.J.  van  Rensburg 
J.C.  van  Vuuren 
J.C.  Botha 
W.F.  van  Vuuren 
F.J.  van  Rensburg 
J.H.  Muller 
J.L.  van  der  Linde 
Annemarie  van  der 
Linde 

J.P.J.  van  Rensburg 
(Johan) 

HOOFSTUK  5 


DIE  NEDERDUITSCH  HERVORMDE 
SUSTERSVERENIGING 


Hoewel  die  susters  van  die  gemeente  al  van  die 
vroegstejare  af  bepaalde  dienste  aan  die  gemeente 
gelewer  het  en  hulleself  diensbaar  gemaak  het,  is 
daar  egter  eers  redelik  laat  in  die  bestaan  aan  die 
gemeente  oorgegaan  tot  die  amptelike  stigting  van 
die  N.H.S.V.  Dit  het  plaasgevind  in  1951  onder 
leiding  van  mev.  A.E.  van  der  Merwe,  eggenote 
van  ds.  W.P.  van  der  Merwe.  Vanweë  die  uitge- 
strektheid  van  die  gemeente,  gebrek  aan  finansies, 
vervoermiddele  en  digbewoonde  sentrums  in  die 
gemeente,  is  dan  ook  nie  net  een  vereniging  (tak) 
gestig  nie,  maar  wel  die  hooftak  met  die  verskil- 
lende  subtakke.  So  is  daar  op  13  Mei  1951  die 
vereniging  op  Witpoort  gestig,  op  30  Mei  1951  die 
tak  op  Kareeboschkuil  en  op  dieselfde  dag  die 
Kleinfonteintak. 

Die  bestuur  van  die  algemene  vergadering  is 
soos  volg  saamgestel: 

Voorsitter:  mev.  H.E.  van  der  Merwe 

Vise-voorsitter:  mev.  Hester  van  der  Westhuizen 

Sekretaresse:  mev.  M.  Wissing 

Vise-sekretaresse:  mev.  R.  (S)  Schlebusch 

Tesourier:  mej.  R.  van  Vuuren 

Addisionele  lede:  mevv.  Jordaan,  Botes  en  Krou- 

kamp 

Die  bestuur  van  die  subtak  Kleinfontein  het  be- 
staan  uit  die  volgende  lede: 

Voorsitter:  mev.  M.  Wissing 
Sekretaresse:  mev.  G.  Pearcey 
mev.  J.  Lombard 

By  die  stigting  van  hierdie  subtak  was  net  vyf 
susters  teenwoordig,  maar  mettertyd  het  daar  al 
meer  susters  aangesluit.  Die  bronne  van  inkomste 
was:  ledegelde  12/6  en  teegeld  3/-  per  jaar,  verder 
ook  die  aanbied  van  verversings  by  vendusies. 

Die  bestuur  van  Kareeboschkuiltak  het  bestaan 
uit: 

Voorsitter:  mev.  H.  van  der  Westhuizen 
Vise-voorsitter:  mev.  G.  Kies 
Sekretaresse:  mev.  J.  Rossouw 

Voorstelle  vir  die  insameling  van  fondse  was 
heel  mteressant:  Eerstens  om  elke  Sondag  se  hoen- 
dereiers  bymekaar  te  maak,  tweedens  om  ’n  hen  te 
laat  broei  en  derdens  om  ’n  koffiedag  een  keer  per 
maand  te  hou.  Op  die  ou  end  is  egter  besluit  dat 
elke  suster  op  haar  eie  manier  geld  bymekaar  sou 


maak  en  dit  dan  die  Vrydag  voor  elke  nagmaal  na 
’n  bepaalde  huis  sou  bring,  waar  al  die  susters  dan 
vergader  om  teen  1/-  per  persoon,  verversings  te 
geniet.  Dit  blyk  ook  dat  elke  suster  na  elke  verga- 
dering  ’n  naaldwerkstuk  gebring  het,  terwyl  daar 
ook  aan  elke  suster  ’n  bussie  uitgedeel  is  om  spaar- 
geldjies  daarin  te  gooi. 

In  Augustus  1951  was  die  ledetal  van  die  vereni- 
ging  reeds  meer  as  60,  en  is  daar  met  veel  entoe- 
siasme  gewerk.  Ook  is  besluit  om  ’n  algemene 
vergadering  elke  Saterdag  1 nm.  net  voor  die 
voorbereidingsdiens  te  hou.  Op  ’n  vraag  van  sus- 
ter  Hester  van  der  Westhuizen  vir  welke  doelein- 
des  die  geld  van  die  N.H.S.  V.  gebruik  gaan  word, 
is  mev.  M.  Ras  van  die  Hoofbestuur  uitgenooi  om 
op  die  13de  September  1951  die  vergadering  te 
kom  toespreek  en  die  nodige  inligting  te  verstrek. 
Mev.  Ras  het  die  aandag  daarop  gevestig  dat  die 
N.H.S.V.  nie  net  verpligtinge  teenoor  die  ge- 
meente  het  nie,  maar  ook  na  buite,  na  die  breër 
kerklike  instansies  soos  die  Ouetehuise,  Wees- 
huise,  ens. 

Wat  die  werk  en  bystand  in  die  gemeente  betref, 
is  reeds  hier  en  daar  melding  van  gemaak,  maar  in 
werklikheid  was  die  aandeel  van  die  susters  en  die 
sustersvereniging  in  die  gang  van  die  gemeente 
geweldig  groot.  Die  meeste  van  hulle  werk  het 
ongenoem  verbygegaan,  maar  dit  staan  geskryf  en 
voor  oë  vir  elkeen  om  te  sien. 

Die  ou  basaarsaal  het  die  susters  onder  hulle  sorg 
geneem  wat  die  instandhouding  aanbetref.  So  het 
hulle  reeds  in  1952,  kort  na  die  stigting,  £83.17.0 
bygedra  vir  opknapping  en  skoonmaak.  Soos 
reeds  gemeld,  het  die  N.H.S.V.  ook  ’n  orrelfonds 
gestig  in  1953  vir  die  aankoop  van  ’n  nuwe  orrel. 
Hiervoor  is  die  subtakke  versoek  om  elk  ’n  bedrag 
van  £15  tot  £20  in  te  samel  teen  31  Desember  1953. 
Op  25  April  1954  het  dit  egter  geblyk  dat  die 
orrelfonds  nog  onvoldoende  was  om  ’n  orrel  te 
finansier,  waarop  ds.  Van  der  Merwe  aangebied 
het  om  die  tekort  op  die  koopsom  aan  die 
N.H.S.V.  te  leen  en  self  die  rente  te  betaal.  Op  die 
manier  kon  die  nuwe  orrel  nog  in  November  1954 
in  gebruik  geneem  word. 

In  die  tyd  het  ds.  Van  der  Merwe  ’n  beroep  na 
Mafeking  aangeneem  en  in  mev.  Van  der  Merwe 

se  plek  as  voorsitter  is  toe  gekies  suster  Hester  van 
der  Westhuizen.  Kort  hierna  het  ds.  B.  van  Staden 
die  beroep  na  Bosmanrust  aangeneem  en  het  mev. 
Van  Staden  die  leiding  oorgeneem.  Na  die  kongres 
van  Maart  1956  het  mev.  Van  Staden  dit  baie  sterk 
beklemtoon  dat  susterverenigings  in  die  algemeen, 
en  Bosmanrust  in  die  besonder,  baie  doen  vir  die 
eie  gemeente  in  die  vorm  van  kerkraadsverplig- 
tings,  maar  baie  min  vir  die  diens  van  barmhartig- 
heid.  Juis  op  dieselfde  vergadering  het  een  van  die 
kerkraadslede  die  susters  genader  om  die  fondse  te 
voorsien  vir  die  aanbring  van  “ligte  in  die  pastorie 
en  die  kerk”.  Hierop  het  die  susters  besluit  om  ’n 
funksie  vir  die  doel  te  reël  - die  opbrengs  van 
£132.0.0,  “’n  reuse  sukses.”. 

Interessant  is  dat  daar  in  hierdie  jare  broeders  as 
tesourier  van  die  N.H.S.  V.  gekies  is  en  gedien  het, 
onder  andere  ds.  W.P.  van  der  Merwe,  en  na  hom 
broeder  Piet  van  Rensburg,  totdat  suster  Rita 
Ruthven  in  1957  gekies  is. 

’n  Ander  taak  wat  die  N.H.S.V.  op  hom  ge- 
neem  het  na  hulle  onderneming  ten  opsigte  van  die 
nuwe  orrel  en  die  nuwe  preekstoel,  was  die  aan- 
koop  van  nuwe  matte  vir  die  kerk  en  daarna  nuwe 
banke,  nagmaaltafels  en  -stoele  en  eindelik  die  bou 
van  ’n  nuwe  kerksaal. 

Toe  ds.  Van  Staden  die  beroep  na  Leeudoring- 
stad  aangeneem  het,  is  suster  Lenie  van  Zyl  gekies 
tot  voorsitter.  Sy  het  in  die  hoedanigheid  waarge- 
neem  ook  tydens  die  dienstyd  van  ds.  N.J.J.  van 
Rensburg  wat  in  dié  dae  nog  ongetroud  was.  Met 
sy  vertrek  het  ds.  M.S.  Grobler  van  Ottosdal, 


konsulent  van  die  gemeente  geword  en  op  versoek 
van  die  susters  het  mev.  Grobler  die  voorsitterskap 
op  haar  geneem. 

Tot  nou  toe  het  die  subtakke  selfstandig  gewerk 
en  fondse  ingesamel,  maar  in  1969  het  die  Karee- 
boschkuiltak,  en  in  1975  die  Kleinfonteintak  ont- 
bind  en  het  alle  gemeentesusters  ingeskakel  by  die 
hooftak.  Mev.  Grobler  is  as  voorsitster  opgevolg 
deur  mev.  A.C.  van  Niekerk,  maar  met  die  aan- 
wysing  van  ds.  C.J.S.  van  Niekerk  as  konsulent 
het  sy  eggenote  mev.  D.J.  van  Niekerk  die  voor- 
sitterstoel  oorgeneem.  Vanaf  hierdie  tyd  het  die 
N.H.S.V.  baie  meer  erns  gemaak  met  die  diens 
van  barmhartigheid  en  veral  die  Kerk  se  inrigtings 
is  baie  meer  bevoordeel. 

Met  groot  toewyding  het  baie  susters  vir  baie 
jare,  ook  nog  saam  met  mevv.  Smit  en  Visser, 
asook  konsulentsvroue  die  taak  aan  hulle  opgedra, 
vervul  en  die  Kerk  en  gemeente  in  hierdie  organis- 
asie  gedien.  Sommiges  het  ook  vir  baie  jare  op 
bestuursvlak  besondere  werk  gelewer.  ’n  Mens 
dink  aan  susters  soos  Hester  van  der  Westhuizen, 
Kate  Wissing,  Lenie  van  Zyl,  Nellie  Robbinson, 
Rita  Ruthven,  Heila  Labuschagne,  Marie  van 
Vuuren,  Marie  Holtzhausen,  Tilla  van  Vuuren, 
Annamarie  Botes,  Karlien  van  Rensburg,  Hester 
van  Rensburg  en  soveel  andere. 

Waar  die  gemeente  besig  is  om  fees  te  vier, 
word  hierdie  werk  in  diens  van  die  Here  van  die 
Kerk  steeds  met  toewyding  voortgesit  onder  lei- 
ding  van  mev.  D.J.  van  Niekerk,  eggenote  van  die 
pastorale  hulp. 


Huidige  NHS  V 

